শরণার্থী শিশু

**শরণার্থী শিশু** হলো সেই শিশু, যে যুদ্ধ, সহিংসতা, নিপীড়ন বা প্রাকৃতিক বিপর্যয়ের কারণে নিজের দেশের বাইরে চলে যেতে বাধ্য হয়েছে। পৃথিবীর প্রায় অর্ধেক শরণার্থীই শিশু এবং প্রায় প্রতি তিনজন দেশের বাইরে বসবাসকারী শিশুর মধ্যে একজন শরণার্থী। এই সংখ্যার মধ্যে সেসব শিশুও অন্তর্ভুক্ত, যাদের শরণার্থিতা আনুষ্ঠানিকভাবে স্বীকৃত এবং পাশাপাশি এমন শিশুরাও, যারা শরণার্থী সদৃশ পরিস্থিতি বা পরিবেশে রয়েছে।

যুদ্ধ বা সংঘাতের ফলে সৃষ্ট সরাসরি সহিংসতামূলক হুমকির পাশাপাশি জোরপূর্বক স্থানান্তরিত শিশুদের বিভিন্ন  স্বাস্থ্যঝুঁকির মুখোমুখি হতে হয়; যেমন: রোগপ্রবণতা বা মহামারি, দীর্ঘমেয়াদি মানসিক আঘাত, পর্যাপ্ত পানীয় জল ও পরিচ্ছন্নতার অভাব, পুষ্টিকর খাদ্যের অভাব, স্বাস্থ্যসেবা ও নিয়মিত টিকা গ্রহণের সুযোগের অভাব। শরণার্থী শিশুরা সর্বদা পাচার, নির্যাতন ও শোষণের ঝুঁকিতে থাকে; বিশেষ করে যাদের কোনো বৈধ পরিচয়পত্র নেই বা যারা একা বিদেশ ভ্রমণ করে। যদিও বিশ্বের অনেক দেশে স্থানীয়রা শরণার্থীদের স্বাগত জানিয়েছে, তবুও জোরপূর্বক বাস্তুচ্যুত শিশু ও তাদের পরিবার প্রায়ই তাদের নিজের দেশ, যাত্রাপথের দেশ ও গন্তব্য দেশে বৈষম্য, হুমকি, দারিদ্র্য এবং সামাজিকভাবে উপেক্ষিত হওয়ার মতো সমস্যার মুখোমুখি হয়।  

ভাষাগত বাধা এবং যাত্রাপথ ও গন্তব্য-দেশের আইনি বাধার কারণে শরণার্থী শিশু ও তাদের পরিবার অধিকাংশ সময়ই শিক্ষা, স্বাস্থ্যসেবা, সামাজিক সুরক্ষা ও অন্যান্য সেবা পেতে আইনি জটিলতাসহ নানা প্রতিবন্ধকতার সম্মুখীন হয়। অনেক গন্তব্য দেশে আন্তঃসাংস্কৃতিক সহায়তা ও সামাজিক একীভূতির নীতি অনুপস্থিত। এসব নিরাপত্তা ও কল্যাণের ঝুঁকি প্রতিবন্ধী শরণার্থী শিশুদের ক্ষেত্রে আরো বেড়ে যায়।  জাতিসংঘ শরণার্থী বিষয়ক হাইকমিশনারের করা একটি গবেষণায় দেখা গেছে যে, প্রাথমিক বিদ্যালয় বয়সী শরণার্থী শিশুদের মধ্যে মাত্র অর্ধেকই বিদ্যালয়ে লেখাপড়ার সুযোগ পায়। অনুরূপভাবে মাধ্যমিক বিদ্যালয় বয়সী শিশুদের মধ্যে মাত্র ২২ শতাংশ এই শিক্ষার সুযোগ পায়। দুর্ভাগ্যবশত, এর ফলে সমস্ত শরণার্থীর মধ্যে উচ্চশিক্ষায় পৌঁছানোর হার মাত্র এক শতাংশে এসে সীমাবদ্ধ হয়ে পড়ে। উপরন্তু, উত্তর আমেরিকার স্কুলগুলিতে প্রায়শ শরণার্থী শিশুদের সহায়তার জন্য প্রয়োজনীয় উপকরণ     

শরণার্থী শিশুদের জন্য অতিরিক্ত এমন কিছু শিক্ষামূলক উপকরণ বা সরঞ্জাম সরবরাহ করা হয়, যা বিভিন্ন দিক থেকে তাদের শিক্ষাজীবনের জন্য সহায়ক হয়ে ওঠে। এর মধ্যে রয়েছে: অতিরিক্ত শিক্ষাবর্ধক উপকরণ, মৌলিক শিক্ষার বাইরে শরণার্থী শিশুদের শেখার সুযোগ বাড়ানো, অভিভাবক ও বিদ্যালয়ে সচেতনতা বৃদ্ধি করার লক্ষ্যে তৈরি বিভিন্ন শিক্ষামূলক ভিডিও, তথ্যবহুল লিফলেট ও হ্যান্ডবুক, পাশাপাশি তথ্য ও যোগাযোগপ্রযুক্তিনির্ভর নানা উপকরণ। এসব বিষয় শরণার্থী শিশুদের বিদ্যালয়ের কার্যক্রমে সক্রিয় অংশগ্রহণ ও শেখার আগ্রহকে আরো গতিশীল করে। এছাড়াও এসব উপকরণ শরণার্থী শিশুদের শিক্ষা ও স্কুলের সাথে সংযুক্তি উন্নত করতে গুরুত্বপূর্ণ ভূমিকা রাখে। 
## আইনি সুরক্ষা
শিশু অধিকারবিষয়ক কনভেনশন বা শিশু অধিকার সনদ হলো মানবাধিকারের ইতিহাসে সবচেয়ে বেশি রাষ্ট্র কর্তৃক অনুমোদিত একটি আন্তর্জাতিক চুক্তি। এই কনভেনশনে মোট ৫৪টি অনুচ্ছেদ রয়েছে। এর মধ্যে চারটি অনুচ্ছেদ বিশেষভাবে গুরুত্বপূর্ণ, যা যুদ্ধ, সহিংসতা, নিপীড়ন বা প্রাকৃতিক দুর্যোগের কারণে জোরপূর্বক বাস্তুচ্যুত হওয়া শিশু বা এই ধরনের পরিস্থিতি দ্বারা সরাসরি প্রভাবিত শিশুদের অধিকার, সুরক্ষা ও কল্যাণ নিশ্চিত করার উপর ব্যাপক জোর দেয়। অনুচ্ছেদ চারটি হলো:  

* বৈষম্যহীনতার নীতি (ধারা ২)
* শিশুর সর্বোত্তম স্বার্থ (ধারা ৩)
* জীবন লাভ, নিরাপদে বেঁচে থাকা ও সর্বাঙ্গীণ বিকাশের অধিকার
* শিশুর সার্বজনীন অংশগ্রহণের অধিকার (ধারা ১২)

শিশুর অভিবাসন অবস্থান যাই হোক না কেন, সনদভুক্ত সদস্য রাষ্ট্রসমূহ উপরোক্ত ধারাগুলো সংরক্ষণ ও বাস্তবায়ন করতে বাধ্য। ২০০৫ সালের নভেম্বর পর্যন্ত বিশ্বের মোট ১৯২টি দেশ এই সনদে সাক্ষর করে এর সদস্য হয়েছে। কেবল সোমালিয়া ও যুক্তরাষ্ট্র এখনো এই সনদ অনুমোদন করেনি। জাতিসংঘের ১৯৫১ সালের শরণার্থী অবস্থান সংক্রান্ত কনভেনশন ছিল একটি ব্যাপক ও কঠোর আইনি নীতি প্রণয়ণকারী চুক্তি, যা আন্তর্জাতিকভাবে শরণার্থীদের অধিকার সংরক্ষণ করে। চুক্তিটি নির্ধারণ করে যে, কোন পরিস্থিতিতে একজন ব্যক্তিকে শরণার্থী হিসেবে বিবেচনা করা উচিত এবং সেই বিবেচনা অনুযায়ী তাকে সংরক্ষিত অধিকারগুলি প্রদান করা হবে। এই চুক্তি সেই ব্যক্তিদের সুরক্ষা দেয়, যারা জোরপূর্বক দেশ বা বাড়ি ত্যাগ করতে বাধ্য হয়েছে অথবা যারা তাদের নিজ দেশেই নির্যাতন বা হিংসার শিকার হয়েছে। যেসব দেশ এই কনভেনশন অনুমোদন করেছে, সেখানে কনভেনশনটি কাউকে শরণার্থী হিসেবে স্বীকৃতি দেওয়ার মূল ভিত্তি হিসেবে ব্যবহার করা হয়। তবে কিছু দেশ শরণার্থীর সংজ্ঞা নির্ধারণে অন্য কিছু ধারা বা সংজ্ঞাও ব্যবহার করে এবং তারা সর্বদা নিপীড়নের ওপর ভিত্তি করে কাউকে শরণার্থী হিসেবে স্বীকৃতি দেয় না। উদাহরণস্বরূপ, আফ্রিকান ইউনিয়ন ১৯৬৯ সালের শরণার্থী কনভেনশন অনুযায়ী এমন একটি সংজ্ঞা গ্রহণ করেছে, যা শরণার্থীর সংজ্ঞায় সেই ব্যক্তিদেরও অন্তর্ভুক্ত করেছে, যারা বাইরের আগ্রাসন, দখলদারিত্ব, বিদেশি আধিপত্য অথবা মানুষের গুরুতর অস্থিরতা সৃষ্টিকারী ঘটনার কারণে জীবন হারানোর ঝুঁকিতে আছে। দক্ষিণ আফ্রিকা মোজাম্বিক  জিম্বাবুয়ের অর্থনীতির ধসের পর তাদের বহু নাগরিককে শরণার্থীর মর্যাদা প্রদান করেছে।

শরণার্থী শিশু সুরক্ষার জন্য প্রণীত অন্যান্য আন্তর্জাতিক আইনিসমূহের মধ্যে রয়েছে জাতিসংঘের “আন্তঃসীমান্ত অপরাধের বিরুদ্ধে কনভেনশনকে" সমর্থনকারী দুটি নীতি, যার মধ্যে শিশুদের অভিবাসনের বিষয়টি বিশেষভাবে উল্লেখ করা হয়েছে: 
* মানব পাচার রোধ, দমন ও শাস্তি সম্পর্কিত প্রটোকল, বিশেষ করে "মহিলা ও শিশুদের জন্য”। 
* ভূমি, সাগর ও আকাশপথে অভিবাসী পাচারের বিরুদ্ধে প্রতিরোধ সম্পর্কিত প্রটোকল। 
এছাড়াও, "প্রবাসী শ্রমিক ও তাদের পরিবারের সদস্যদের অধিকার সংরক্ষণ সংক্রান্ত আন্তর্জাতিক কনভেনশনটি" নিয়মিত বা অনিয়মিত প্রবাসী শ্রমিকদের পুরো প্রবাসী যাত্রার সময় জুড়ে তাদের সন্তানদের অধিকারও সুরক্ষিত করে। 

## শরণার্থী অভিজ্ঞতার ধাপসমূহ
শরণার্থীদের অভিজ্ঞতা সাধারণভাবে তিনটি ধাপে ভাগ করা যায়: নিজের দেশের অভিজ্ঞতা (প্রাক-অভিবাসন), যেখানে শরণার্থীরা নিজেদের দেশেই যুদ্ধ, দমন-পীড়ন, সহিংসতা, জাতিগত বা ধর্মীয় নিপীড়ন, রাজনৈতিক অস্থিরতা, দুর্ভিক্ষ কিংবা প্রাকৃতিক দুর্যোগের মুখোমুখি হয়। এসব পরিস্থিতিই তাদেরকে দেশ ছাড়তে বাধ্য করে; দ্বিতীয়ত, যাত্রাপথ বা মধ্যবর্তী অভিজ্ঞতা (আন্তঃঅভিবাসন ধাপ), যা দেশ ছেড়ে পালিয়ে যাওয়ার পরের সময়কালকে বোঝায়। এই ধাপে শরণার্থীরা সীমান্ত পাড়ি ও ঝুঁকিপূর্ণ পথে চলাচল করে এবং অনেক ক্ষেত্রেই মানব পাচার, সহিংসতা ও শোষণের শিকার হয় এবং তৃতীয় ধাপটি হলো আশ্রয়দাতা দেশের অভিজ্ঞতা (অভিবাসনোত্তর ধাপ)। এই ধাপে শরণার্থীরা কোনো দেশে আনুষ্ঠানিকভাবে আশ্রয় পায় এবং সেখানে নতুন জীবন শুরু করার চেষ্টা করে।

গুরুত্বপূর্ণ বিষয় হলো, বাস্তবে শরণার্থীদের অধিকাংশই তৃতীয় ধাপে পৌঁছাতে পারে না। তারা বছরের পর বছর দ্বিতীয় ধাপেই আটকে থাকে এবং শরণার্থী শিবিরে অথবা শহরের অনিরাপদ এলাকায় বসবাস করে। সেখানেই তারা নিজ দেশে পরিস্থিতি স্বাভাবিক হলে ফিরে যাওয়ার আশায় অপেক্ষা করতে থাকে।

### নিজ দেশেী অভিজ্ঞতা (প্রাক-অভিবাসনের)

প্রাক-অভিবাসন ধাপ হলো সেই সময়কাল, যখন শরণার্থী শিশুরা তাদের নিজেদের দেশের অভিজ্ঞতার মুখোমুখি হয় এবং সেখানে ঘটে যাওয়া সমস্যার কারণে তারা অন্য দেশে পালানোর সিদ্ধান্ত নেয়। এই সময়ে শিশুরা সাধারণত নানা ধরনের প্রতিবন্ধকতা ও হুমকির মুখোমুখি হয়, যা তাদেরকে নিরাপদ আশ্রয়ের খোঁজে অন্য দেশে যেতে বাধ্য করে। শরণার্থী শিশুরা কখনো পরিবারসহ এবং কখনো বা একাই দেশত্যাগ করে। তাদের এই পদক্ষেপের কারণ হতে পারে নির্দিষ্ট কোনো সামাজিক গোষ্ঠীর সদস্য হওয়ায় হয়রানির আশঙ্কা, জোরপূর্বক বিবাহ, জোরপূর্বক শ্রম বা জোরপূর্বক সশস্ত্র বাহিনীতে অন্তর্ভুক্ত করার হুমকি। অনেক শিশুই খাদ্য সংকট থেকে মুক্তি পেতে অথবা যুদ্ধ বা অভ্যন্তরীণ সংঘাত থেকে নিজেদের ও তাদের পরিবারের নিরাপত্তা নিশ্চিত করার জন্য দেশ ত্যাগ করে। ২০১৬ সালে ইউনিসেফের এক প্রতিবেদনে প্রকাশিত তথ্য অনুযায়ী, ২০১৫ সালের শেষ নাগাদ সিরিয়ায় চলমান পাঁচ বছরের উন্মুক্ত সংঘাতের ফলে প্রায় ৪.৯ মিলিয়ন সিরীয় নাগরিক দেশত্যাগ করতে বাধ্য হয়েছিল, যাদের অর্ধেকই শিশু ছিল। একই প্রতিবেদনে উল্লেখ করা হয়েছে যে, ২০১৫ সালের শেষ নাগাদ আফগানিস্তানে দশ বছরেরও বেশি সময় ধরে চলা সশস্ত্র সংঘাতের কারণে প্রায় ২.৭ মিলিয়ন আফগান দেশ থেকে বেরিয়ে যেতে বাধ্য হয়েছিল এবং আফগান অভিবাসীদেরও অর্ধেকই শিশু ছিল। যুদ্ধে সহিংসতার মুখোমুখি হওয়ার পাশাপাশি অনেক শিশুকে অপহরণ করে সৈনিক হতে বাধ্য করা হয়। একটি গণনা অনুসারে অনুমান করা হয় যে, দক্ষিণ সুদানে প্রায় ১২,০০০ শরণার্থী শিশু সশস্ত্র গোষ্ঠীতে নিয়োজিত রয়েছে। অনেক সময় যুদ্ধ নিজেই শিশুর পরিচয়ের অংশ হয়ে যায়, যার ফলে অস্থির পরিবেশ থেকে মুক্ত করার পর তাকে পুনর্বাসন করা অত্যন্ত কঠিন হয়ে পড়ে।

শিশুদের প্রাক-অভিবাসন অভিজ্ঞতার কিছু উদাহরণ: 

* কিছু সুদানি শরণার্থী শিশু জানিয়েছে যে, তাদের নিজ দেশ ত্যাগ করার আগে দার্ফুরে সুদানি সেনাদের হামলার সময় প্রত্যেকে ব্যক্তিগতভাবে এমন সব ঘটনার মুখোমুখি হয়েছিল, যা মানসিকভাবে অত্যন্ত ভীতিকর ছিল। এসব ঘটনার মধ্যে যৌন নির্যাতনের ঘটনা, চোখের সামনে অন্য ব্যক্তিদের পেটানো, গুলি করা, বাঁধা, ছুরি মারা, গলাকাটা, ডুবিয়ে মারা ও অপহরণের মতো ঘটনাও অন্তর্ভুক্ত।
* অস্ট্রেলিয়ায় অবস্থানরত কিছু বর্মী শরণার্থী শিশু প্রাক-অভিবাসন পর্যায়ে মারাত্মক মানসিক আঘাতের সম্মুখীন হয়েছে বলে খবর পাওয়া গেছে। এর মধ্যে রয়েছে খাদ্য, পানি ও আশ্রয়ের অভাব, তাদের পরিবারের সদস্যদের থেকে জোরপূর্বক আলাদা করা, চোখের সামনেই তাদের পরিবারের সদস্য বা বন্ধুদের হত্যা, অপহরণ, যৌন ও শারিরিক নির্যাতন।
* ২০১৪ সালে হন্ডুরাসের প্রেসিডেন্ট মার্কিন কংগ্রেসের সামনে সাক্ষ্য দেন যে, হন্ডুরাসের অভিভাবকবিহীন শিশু অভিবাসীদের মধ্যে তিন-চতুর্থাংশেরও বেশি দেশের সর্বাধিক সহিংসপ্রবণ শহর ও এলাকা থেকে আসেন। বাস্তবেও দেখা যায় যে, যুক্তরাষ্ট্রে যাওয়ার যাত্রা সম্পর্কে জাতিসংঘের শরণার্থীবিষয়ক সংস্থার কাছে সাক্ষাৎকারে অংশ নেওয়া ৪০৪ জন বিচ্ছিন্ন শিশুর মধ্যে ৫৮ শতাংশই বলেছে যে, তারা জোরপূর্বক তাদের বাড়ি ছেড়ে আসতে বাধ্য হয়েছিল। এর কারণ হিসেবে বলা হয়, হয়তো তারা মানসিকভাবে আঘাতপ্রাপ্ত হয়েছিল অথবা আঘাতের হুমকির মুখে ছিল।

সাধারণভাবে বলা যায় যে, কিছু শিশু অর্থনৈতিক কারণেও সীমান্ত পেরিয়ে ভিন্ন দেশে পালিয়ে যেতে পারে; যেমন দারিদ্র্য ও সামাজিক বঞ্চনা থেকে রক্ষার জন্য পালানো। এছাড়াও কিছু শিশু তার পরিবারের অন্য সদস্যদের সাথে যোগ দেওয়ার জন্য পালাতে পারে, যারা ইতিমধ্যেই অন্য কোনো দেশে বসবাস করছে। কিন্তু শরণার্থী শিশুদের সাথে অন্যান্য অভিবাসী গোষ্ঠীর সঙ্গে পার্থক্য মূলত এখানেই যে, শরণার্থীদের দেশ ত্যাগের প্রক্রিয়াটি হয় জোরপূর্বক বা বাধ্যতামূলক; তারা স্বেচ্ছায় নয়, বরং বলপ্রয়োগ বা হুমকির কারণে দেশ ছেড়ে চলে যায়। শরণার্থী ব্যক্তি ও তাদের সন্তানরা মানসিকভাবে এমন দ্রুত স্থানান্তর বা দেশত্যাগের জন্য প্রস্তুত থাকে না। বরং এসব তাদের নিয়ন্ত্রণের বাইরে ঘটিত কোনো ঘটনার কারণে ঘটে। মোটকথা শরণার্থী শিশুদের প্রাক-অভিবাসন অভিজ্ঞতার মধ্যে এমন সহিংসতা বা যৌন নির্যাতনের ঘটনা থাকতে পারে, যা তারা সরাসরি ভোগ করেছে বা প্রত্যক্ষভাবে দেখেছে।

### যাত্রাপথের অভিজ্ঞতা (আন্তঃঅভিবাসন)

আন্তঃঅভিবাসন পর্যায়ে শরণার্থীরা তাদের নিজ দেশ থেকে অন্য দেশে যাত্রা করে এবং এই যাত্রায় অনেক সময় তারা শরণার্থী শিবিরে থাকতে বাধ্য হয়। তাই এই পর্যায়ে শিশুদের জন্য ঝুঁকি বেশি থাকে। কারণ তারা আটক হয়ে জোরপূর্বক বন্দী হতে পারে বা যৌন নির্যাতনের শিকার হতে পারে। বিশেষ করে যেসব শিশু যারা একা ভ্রমণ করে বা যাত্রাপথে পরিবারের থেকে বিচ্ছিন্ন হয়ে যায়, তারা আন্তঃঅভিবাসন পর্যায়ে বিভিন্ন ধরনের সহিংসতা এবং শোষণের সম্মুখীন হওয়ার সম্ভাবনায় থাকে। এক দেশ থেকে অন্য দেশে যাত্রার অভিজ্ঞতা নারী ও শিশুদের জন্য অনেক কঠিন হয়। কারণ সীমান্ত ও শরণার্থী শিবিরে যে ব্যক্তিদের সঙ্গে তাদের দেখা সাক্ষাৎ হয়, তাদের দ্বারাও নারী শরণার্থীরা আক্রমণ ও শোষণের শিকার হতে পারে এবং এটি তাদের জন্য বেশি সংবেদনশীল হতে পারে।

#### পাচার
পাচার হলো এমন একটি প্রক্রিয়া, যেখানে পাচারকারীরা কোনো অভিবাসীকে অবৈধভাবে অন্য দেশে প্রবেশ করায়।  এটি এমন একটি ব্যাপক সমস্যা, যা বিশেষত শিশুদের ব্যাপকভাবে প্রভাবিত করে, যদিও তারা পরিবারের সাথে ভ্রমণ করুক না কেন। নিজের দেশ থেকে পালানোর সময় অনেক অসহায় শিশুই অবৈধ পাচারকারীদের সঙ্গে যাত্রা করতে বাধ্য হয়, যারা তাদের শ্রমিক হিসেবে শোষণ করার চেষ্টা করতে পারে। প্রাপ্তবয়স্কদের সাথে গণনা করলে দেখা যায় যে, যৌন পাচার ইউরোপ ও মধ্য এশিয়ায় বেশি দেখা যায়, যেখানে পূর্ব এশিয়া, দক্ষিণ এশিয়া ও প্রশান্ত মহাসাগরীয় অঞ্চলে শ্রম পাচার অধিক প্রচলিত।

মলদোভা, রোমানিয়া, ইউক্রেন, নাইজেরিয়া, সিয়েরা লিওন, চীন, আফগানিস্তান বা শ্রীলঙ্কার সংঘাতপূর্ণ অঞ্চল থেকে পালিয়ে আসা অনেক অবিবাহিত বা পরিবারহীন শিশু যৌন শোষণে বাধ্য হয়। ঝুঁকিপূর্ণ গোষ্ঠীর মধ্যে শ্রমের ক্ষেত্রে যাদের অবস্থা সবচেয়ে নাজুক, তাদের মধ্যে রয়েছে একক-পিতামাতার পরিবারে বসবাসকারী মেয়েরা, পরিবার থেকে বিচ্ছিন্ন শিশু, শিশু-নেতৃত্বাধীন পরিবারের সন্তান ও অনাথ শিশু। এছাড়াও যারা নিজেরা পথখাবারের ব্যবসায় জড়িত ছিল অথবা যাদের মা পথখাবার ব্যবসায়ী ছিলেন এমন মেয়েরাও ব্যাপকভাবে শ্রম শোষণের শিকার হয়। শরণার্থী ছেলেদের শ্রমবাজারে শোষণের প্রধান ভুক্তভোগী হিসেবে চিহ্নিত করা হয়েছে এবং ১৩ থেকে ১৮ বছর বয়সী শরণার্থী মেয়েরা প্রধানত যৌন শোষণের লক্ষ্যবস্তুতে পরিণত হয়। বিশেষ করে ইতালিতে শোষণের জন্য নিয়ে আসা নাইজেরীয় যুবতী ও কিশোরী মেয়েদের সংখ্যা বৃদ্ধি দিন দিন পাচ্ছে। রিপোর্ট অনুযায়ী, ২০১৬ সালের জানুয়ারি থেকে জুনের মধ্যে ৩,৫২৯ জন নাইজেরীয় নারী—যাদের মধ্যে নাবালিকা মেয়েরাও রয়েছে—সাগর পথে ইতালিতে পৌঁছেছে। ইতালি পৌঁছানোর পর মেয়েদের দাসত্বের মতো শর্তে সাধারণত তিন থেকে সাত বছরের সময়সীমার জন্য কাজ করতে বাধ্য করা হয়। 

#### গ্রেফতার
অনেক সময় শরণার্থী শিশুকে কারাগার, সামরিক প্রতিষ্ঠান, অভিবাসন কেন্দ্র ও শিক্ষাপ্রতিষ্ঠান থেকে আটক করার মত ঘটনাও দেখা যায়। প্রতিবেদনে জানা যা যে, বন্দী অবস্থায় অভিবাসী শিশুদের অনেক মৌলিক অধিকার থেকে বঞ্চিত করা হয়; যেমন শারীরিক ও মানসিক স্বাস্থ্য, গোপনীয়তা, শিক্ষা ও বিনোদনের অধিকার। অনেক দেশে আটক রাখার ক্ষেত্রে কোনো আইনি সময়সীমা নির্ধারিত নেই, যার ফলে অনেক শিশুকেই অনির্দিষ্ট সময়ের জন্য কারাগারে থাকতে হয়। কিছু শিশুকে প্রাপ্তবয়স্কদের সঙ্গে একসাথে আটক করা হয় এবং তাদের সাথেও প্রাপ্তবয়স্কদের মতো আচরণ এবং নিয়মাবলী প্রয়োগ করা হয়।

উত্তর আফ্রিকায় বৈধ কাগজপত্র ছাড়া ভ্রমণকারী শিশুদের প্রায় দীর্ঘ সময় পর্যন্ত আটক কেন্দ্রে রেখে নির্যাতন চালানো হয় বলে অভিযোগ রয়েছে। ফিলিস্তিনে প্রশাসনিক হেফাজতে থাকা শিশুদের সীমিত মাত্রায় শিক্ষা দেওয়া হয় এবং যে শিশুদের জিজ্ঞাসা কেন্দ্রগুলিতে রাখা হয়, তারা একেবারেই শিক্ষার সুযোগ পায় না। ফিলিস্তিনের “ডিফেন্স ফর চিলড্রেন ইন্টারন্যাশনাল” যে দুইটি কারাগার পরিদর্শন করেছিল, সেখানে দেখা গিয়েছে যে, শিশুদের জন্য শিক্ষার সময়সীমা হল সপ্তাহে মাত্র দুই ঘণ্টা। এছাড়া আটককৃত শিশুদের দৈনন্দিন পুষ্টিগত চাহিদা পূরণ করার মতো পর্যাপ্ত খাবারও দেওয়া হয় না বলে কিছু প্রতিবেদনে উল্লেখ করা হয়েছে। 

বর্তমান একশোর বেশি দেশে শিশুদের আটক হওয়ার ঘটনা নথিভুক্ত হয়েছে, যা ধনী ও দরিদ্র সব ধরনের দেশে ঘটেছে।  তবে পানামা ও মেক্সিকোর মতো কিছু দেশ ধীরে ধীরে শিশু অভিবাসীদের আটককে সম্পূর্ণভাবে নিষিদ্ধ করছে।  ইয়েমেনে শিশু শরণার্থী ও আশ্রয়প্রার্থীদের জন্য বিশেষ সামজভিত্তিক ব্যবস্থা চালু করা হয়েছে। তাদের বড় আটক-কেন্দ্রে রাখার পরিবর্তে ছোট ছোট গ্রুপে বিভক্ত করে বিকল্প পরিচর্যা কেন্দ্রে রাখা হয়, যা শিশুদের জন্য অধিক উপযুক্ত পরিবেশ গড়ে তোলে। মার্কিন যুক্তরাষ্ট্রে অভিভাবকহীন শিশুদের অভিবাসন আইন ভাঙার কারণে যুব-কারাগারে না রেখে বিশেষ শিশু শেল্টারে রাখা হয়। তবে এ নতুন পদ্ধতির পরেও প্রশাসন কর্তৃক আটকের প্রথা সম্পূর্ণভাবে বন্ধ হয়ে যায়নি। ইউরোপীয় পরিষদ বর্তমান শরণার্থী শিশুদের অভিবাসন নিয়ন্ত্রণে তাদের আটকানোর প্রথা বন্ধ করার চেষ্টা করলেও কখনো কখনো শরণার্থী, অভিবাসী শিশু ও তাদের পরিবার প্রায়শ এমন আটক পরিস্থিতির মুখোমুখি হয়, যা আন্তর্জাতিক আইনের সঙ্গে সঙ্গতিপূর্ণ নয়।

#### শরণার্থী শিবির
অনেক শরণার্থী শিবিরেই পরিবেশগত স্বাস্থ্য বজায় রাখার জন্য প্রয়োজনীয় মানদণ্ড পূরণ করা হয় না; সেখানে প্রায়শ লোকের ভিড় লেগে থাকে এবং সঠিক বর্জ্য নিষ্কাশন ব্যবস্থা গড়ে তোলা হয়নি।

শরণার্থী শিবিরে বসবাসের বিভিন্ন ধরনের কষ্ট ও দুর্ভোগ শিবির থেকে মুক্তি পাওয়ার পরও একটি শরণার্থী শিশুর মধ্যে বিভিন্ন মানসিক উপসর্গ সৃষ্টি করতে পারে। শরণার্থী শিবিরে আটক রাখা হয়েছিল, এমন অল্পসংখ্যক কিউবান শরণার্থী শিশু ও কিশোরকে তাদের মুক্তির কয়েক মাস পর মূল্যায়ন করা হলে দেখা যায়, তাদের মধ্যে ৫৭ শতাংশের ক্ষেত্রে মাঝারি থেকে গুরুতর মাত্রার পিটিএসডি বা দুর্ঘটনা পরবর্তী মানসিক বৈকল্যের উপসর্গ বিদ্যমান ছিল। শরণার্থী শিবিরে যে সকল মেয়ে নিজেরাই একা একা থাকে, তারা কখনো কখনো শিবিরের রক্ষক বা অন্যান্য পুরুষ শরণার্থীদের দ্বারা হয়রানি বা শারীরিক আক্রমণের শিকার হয়। অনেক শিবিরে অবকাঠামো ব্যবস্থাপনা অত্যন্ত নিম্ন মানের এবং সেখানে মানবিক সাহায্য বা সেবা দেওয়ার সুযোগ সীমিত। এর ফলে শিশু ও পরিবারের জন্য সেখানে থাকা বিপজ্জনক হতে পারে, বিশেষ করে যদি সেখানে সশস্ত্র বাহিনীর লোকেরা থাকে। কিছু শিবিরে মিলিশিয়া বাহিনী ও সশস্ত্র গোষ্ঠীগুলি শিশুদের জোর করে তাদের দলে ভেড়ায় এবং এর জন্য তারা অপহরণ পর্যন্ত করতে পারে।

### আশ্রয়দাতা দেশের অভিজ্ঞতা (অভিবাসনোত্তর ধাপ)
তৃতীয় ধাপ আশ্রয়দাতা দেশের অভিজ্ঞতা হলো, শরণার্থীরা যে দেশের আশ্রয় গ্রহণ করেন, সেই দেশের সমাজব্যবস্থা, রাজনীতি, অর্থনীতি ও সংস্কৃতির সঙ্গে ধীরে ধীরে মানিয়ে নেওয়া। অভিবাসন পরবর্তী এই সময়ে শরণার্থীদের একটি সম্পূর্ণ নতুন সংস্কৃতির সঙ্গে খাপ খাইয়ে নিতে হয় এবং নতুন সমাজে নিজেদের পরিচয়, ভূমিকা ও অবস্থান সম্পূর্ণ নতুনভাবে গড়ে তুলতে হয়। এই প্রক্রিয়াটি শিশুদের জন্য আরো কঠিন হয়ে ওঠে; কারণ আশ্রয়দানকারী দেশে পৌঁছানোর পর তাদের কাছ থেকে আশা করা হয় যে, তারা খুব অল্প সময়ের মধ্যেই নতুন পরিবেশ, ভাষা, শিক্ষা ব্যবস্থা ও সামাজিক নিয়মের সঙ্গে নিজেদের দ্রুত মানিয়ে নেবে, যা তাদের ওপর অতিরিক্ত মানসিক চাপ সৃষ্টি করে।

আশ্রয়দাতা দেশে গিয়ে সেখানে নতুন জীবন শুরু করার সুযোগ পায়, এমন শরণার্থীর সংখ্যা মোট শরণার্থীদের মধ্যে খুবই অল্প। কারণ অধিকাংশ শরণার্থীই শরণার্থী শিবিরে বা উপশহরে বসবাস করে এবং নিজেদের দেশে ফিরে যাওয়ার সুযোগের অপেক্ষায় থাকে। তবে যারা নতুন কোনো দেশে নতুন জীবন শুরু করছে, তাদের সামনে মূলত দুটি বিকল্প থাকে:

#### আশ্রয় প্রার্থনা
আশ্রয়প্রার্থী বলতে সেই সব মানুষকে বোঝায়, যারা অন্য একটি দেশে আনুষ্ঠানিকভাবে আশ্রয়ের জন্য আবেদন করেছেন; কিন্তু তাদের আশ্রয়প্রার্থীতার মর্যাদা বা আইনগত অবস্থান সম্পর্কে এখনো চূড়ান্ত কোনো সিদ্ধান্ত দেওয়া হয়নি। এই হিসেবে তারা ইতিমধ্যে আবেদন প্রক্রিয়ার মধ্যে রয়েছেন এবং সংশ্লিষ্ট দেশের কর্তৃপক্ষের সিদ্ধান্তের অপেক্ষায় আছেন। আশ্রয়দাতা দেশের সরকারের কাছ থেকে ইতিবাচক সিদ্ধান্ত বা অনুমোদন পাওয়ার পর তারা আইনগতভাবে শরণার্থী হিসেবে বিবেচিত হয়। শরণার্থীরা সাধারণত আশ্রয় প্রদানকারী দেশের নাগরিকদের মতোই শিক্ষা, স্বাস্থ্যসেবা ও সামাজিক সেবার অধিকার ভোগ করে। অন্যদিকে, আশ্রয়প্রার্থীরা এই আইনি মর্যাদা না পাওয়ার কারণে এসব পূর্ণ অধিকার সাধারণত পান না।

উদাহরণস্বরূপ, ২০১৫ সাল থেকে ২০১৬ সালের মাঝামাঝি সময়ের মধ্যে ইউরোপে গমনকারী অধিকাংশ শরণার্থী ও অভিবাসীকে অতিরিক্ত ভিড়সম্পন্ন অস্থায়ী আশ্রয় কেন্দ্র ও অনানুষ্ঠানিক বসতিতে আশ্রয় দেওয়া হয়েছিল, যেখানে ব্যক্তিগত গোপনীয়তা প্রায়ই অনুপস্থিত ছিল এবং শিক্ষা ও স্বাস্থ্যসেবায় সীমিত প্রবেশাধিকারও ছিল না। জার্মানি ও সুইডেনে কিছু আবাসন কেন্দ্র ছিল, যেখানে আশ্রয় প্রার্থীরা তাদের আবেদন প্রক্রিয়াকরণের সময় অবস্থান করতেন, এমন কেন্দ্রে মহিলাদের জন্য পৃথক বাসস্থান এবং লিঙ্গ অনুযায়ী পৃথক শৌচাগার ও স্নানাগারের সুবিধা ছিল না।

অভিভাবকহীন শিশুদের আশ্রয় প্রক্রিয়ায় বিশেষ ধরনের সমস্যা ও প্রতিবন্ধকতার মুখোমুখি হতে হয়। এসব শিশু সাধারণত এমন নাবালক হয়, যারা আশ্রয়দাতা দেশে পৌঁছানোর পর নিজেদের পরিবার থেকে আলাদা হয়ে যায় অথবা এমন নাবালক, যারা নিজ দেশে থেকে অভিভাবক বা পিতা মাতা ছাড়াই বিদেশে ভ্রমণ করার সিদ্ধান্ত নেয়। ২০১৫ সালে প্রায় ১০০,০০০-এরও অধিক অভিভাবকহীন শিশু ৭৮টি দেশে আশ্রয়ের জন্য আবেদন করেছিল, যাতে বোঝা যায় যে, অভিভাবকহীন একাকী শিশুদের ভ্রমণ বাড়ছে। ভাবহা (২০০৪) যুক্তি দেয় যে, একাকী শিশুদের জন্য আশ্রয় পাওয়া প্রাপ্তবয়স্কদের তুলনায় অনেক বেশ কঠিন। কারণ একাকী শিশুরা সাধারণত উপযুক্ত আইনি প্রতিনিধি খুঁজে পায় না এবং আবেদন প্রক্রিয়ার সময় নিজের পক্ষ থেকে নিজেকে ঠিকভাবে উপস্থাপন করতে পারে না। উদাহরণস্বরূপ অস্ট্রেলিয়ায় যে সকল একাকী শিশুর সাধারণত কোনো ধরনের আইনগত সহায়তা নেই, তাদের কোনো যুক্তিসঙ্গত সন্দেহ ছাড়াই প্রমাণ করতে হয়  যে, তাদের সে দেশের সুরক্ষার প্রয়োজন। অনেক শিশু প্রয়োজনীয় কাগজপত্র ছাড়াই বিদেশে প্রবেশ করে এবং প্রায়শ সরকারি কর্মকর্তাদের এড়িয়ে চলে। কারণ তাদের মধ্যে ভয় থাকে যে, ধরা পড়লে হয়তো পুনরায় তাদের নিজ দেশে ফেরত পাঠানো হবে। সরকারি অনুমতিপত্র ব্যতীত অবস্থান করা একাকী শিশুদের অনেক দেশে শিক্ষা এবং স্বাস্থ্যসেবা পেতে সমস্যা হয়। এই কারণে তারা বিশেষভাবে ক্ষুধা, গৃহহীনতা এবং যৌন ও শ্রম শোষণের শিকার হতে পারে। এছাড়া এভাবে অবস্থানকারী কিশোর ও কিশোরী উভয় সশস্ত্র গোষ্ঠীতে নিয়োগের ঝুঁকিতে থাকে। একাকী শিশুরা বেঁচে থাকার জন্য বিপজ্জনক কাজেও লিপ্ত হতে পারে। অনেক শিশু অপরাধমূলক কর্মকাণ্ড বা মাদক ও অ্যালকোহল সেবনেও জড়িত হতে পারে। মেয়েরা সাধারণত ছেলেদের তুলনায় অনেক বেশি যৌন শোষণ ও নির্যাতনের ঝুঁকির মুখে থাকে, যা তাদের শারীরিক ও মানসিক স্বাস্থ্যের উপর ব্যাপক প্রভাব ফেলতে পারে।

#### শরণার্থী পুনর্বাসন
তৃতীয় দেশে পুনর্বাসন বলতে বোঝায় যে, একজন শরণার্থী যখন কোনো দেশে আশ্রয় নেয় (যেখানে তারা নিরাপদভাবে পালিয়ে এসেছে), তখন সেই দেশ সর্বদাই তাদের স্থায়ীভাবে বাস করার উপযোগী নাও হতে পারে। এক্ষেত্রে শরণার্থীকে তৃতীয় একটি দেশে স্থানান্তর করা হয়, যা তার জীবনযাত্রার জন্য বেশি নিরাপদ ও সুবিধাজনক এবং সেখানে শরণার্থী হিসেবে স্থায়ীভাবে বসবাসের অনুমতি দেওয়া হয়। বর্তমান পুনর্বাসনের জন্য উপলব্ধ স্থানগুলির সংখ্যা তাদের চাহিদার তুলনায় অনেক কম; বিশেষ করে সেই শিশুদের জন্য পুনর্বাসনের স্থান পাওয়া কঠিন, যাদের জন্য পুনর্বাসন সবচেয়ে বেশি প্রয়োজন। কিছু দেশ ঝুঁকিপূর্ণ শিশুদের পুনর্বাসনের জন্য বিশেষভাবে অগ্রাধিকার দিয়ে থাকে:

যুক্তরাষ্ট্র ১৯৮০ সালে অভিভাবকহীন শরণার্থী শিশুদের পুনর্বাসন কর্মসূচি শুরু করে। এই কর্মসূচির মূল উদ্দেশ্য ছিল এমন শিশুদের সহায়তা করা, যারা নিজেদের পরিবার  বা কোন অভিভাবক ছাড়াই দেশের বাইরে শরণার্থী হিসাবে এসেছে। এমন শিশুদের পুনর্বাসন করে তাদের মানসিক ও সামাজিক সহায়তা নিশ্চিত করা, যাতে তারা নিরাপদ এবং স্থিতিশীল পরিবেশে জীবন শুরু করতে পারে। বর্তমানে এই কর্মসূচি "অভিবাসী পুনর্বাসন অফিস" পরিচালনা করে, যা যুক্তরাষ্ট্রের দেশীয় নিরাপত্তা বিভাগের অধীনে কাজ করে। অফিসটি স্থানীয় ও রাজ্য পর্যায়ের বিভিন্ন সেবা প্রদানকারী সংস্থার সঙ্গে সমন্বয় করে অভিভাবকহীন শরণার্থী শিশুদের জন্য বিশেষ সেবা প্রদান করে। এর মধ্যে রয়েছে: পুনর্বাসন সেবা, যার আওতায় শিশুদের নতুন বাসস্থান এবং সমাজে মানিয়ে নেওয়ার ক্ষেত্রে যাবতীয় সহায়তা প্রদান করা হয়; পৃষ্ঠপোষকতা সেবা, যার আওতায় শিশুদের অভিভাবকের মত পরিবারে রাখা হয়। এই সেবা শিশুদের পূর্ণবয়স্ক হওয়া পর্যন্ত বা পরিবারের সঙ্গে পুনর্মিলন হওয়া পর্যন্ত চালু থাকে। যতদিন না শিশু নিজে স্বাভাবিকভাবে স্বাধীন সিদ্ধান্ত নিতে পারে অথবা নিজের পরিবারের সঙ্গে মিলিত হয়, ততদিন তাকে নিরাপদ ও সহায়ক পরিবেশে রাখার দায়িত্ব সরকার নিশ্চিত করে।

কিছু ইউরোপীয় দেশও শরণার্থী শিশুদের পুনর্বাসন এবং তাদের সমাজে একীভূত করার ক্ষেত্রে সহায়তা প্রদানের জন্য বিশেষ কিছু প্রোগ্রাম চালু করেছে।  ২০১৬ সালে পুনর্বাসনের মাধ্যমে সবচেয়ে বেশি শরণার্থী শিশু গ্রহণকারী ইউরোপীয় দেশগুলো ছিল যথাক্রমে: যুক্তরাজ্য (২,৫২৫ শিশু), নরওয়ে (১,৯৩০ শিশু), সুইডেন (৯১৫ শিশু) এবং জার্মানি (৫৯৫ শিশু)। এসব দেশ সম্মিলিতভাবে ইউরোপে শিশু পুনর্বাসনের মোট কর্মসূচির ৬৬% পরিচালনা করে। যুক্তরাজ্য ২০১৬ সালে একটি নতুন উদ্যোগ গ্রহণ করে, যার লক্ষ্য ছিল মধ্যপ্রাচ্য ও উত্তর আফ্রিকার ঝুঁকিপূর্ণ শরণার্থী শিশুদের উপর পরিবার থেকে বিচ্ছিন্ন হওয়ার কোনো প্রভাব পড়তে না দিয়েই তাদের পুনর্বাসনে সমর্থন করা। ২০১৭ সালের ফেব্রুয়ারি মাসে জানা যায় যে, সরকার এই কর্মসূচিটি আংশিকভাবে স্থগিত করেছে। নতুন নির্দেশনা না আসা পর্যন্ত এই প্রোগ্রামটি প্রতিবন্ধী শিশুদের মতো “জটিল চাহিদাসম্পন্ন” শরণার্থী কিশোরদের এখন থেকে আর গ্রহণ করবে না। যে শরণার্থী শিশুদের কোনো অভিভাবক বা পরিচর্যাকারী নেই, মানসিক আঘাতের কারণে তাদের মধ্যে মানসিক ব্যাধির না উপসর্গ দেখতে পাওয়ার বিশেষ ঝুঁকি থাকে।  এছাড়াও অভিভাবকহীন শরণার্থী শিশুদের মধ্যে আচরণগত সমস্যা বেশি দেখা যায় এবং তারা সর্বদা মানসিক চাপ ও উদ্বেগের মধ্যে থাকে। এর বিপরীত চিত্র দেখা যায় সেই শরণার্থী শিশুদের মধ্যে, যাদের পরিবার বা পরিচর্যাকারী ব্যক্তি আছে। পিতামাতার মানসিক ও শারীরিক সুস্থতা পুনর্বাসিত শরণার্থীদের নতুন সমাজে খাপ খাওয়াতে সাহায্য করার ক্ষেত্রে গুরুত্বপূর্ণ ভূমিকা পালন করে। যদি পুনর্বাসনের প্রক্রিয়ার সময় কোনো শিশু নিজের অভিভাবক বা পরিচর্যাকারীদের থেকে আলাদা হয়ে যায়, তাহলে তার মানসিক অসুস্থতা বিকাশের সম্ভাবনা বেড়ে যায়।

## স্বাস্থ্য

এই অংশটি শরণার্থীদের জীবনের বিভিন্ন পর্যায়ে স্বাস্থ্যের বিষয়গুলোকে ব্যাখ্যা করে।

### স্বাস্থ্যগত অবস্থা

#### পুষ্টি
মার্কিন যুক্তরাষ্ট্রে আগত শরণার্থী শিশুরা প্রায়ই এমন দেশ থেকে আসে, যেখানে অপুষ্টির হার তুলনামূলকভাবে অনেক বেশি। ওয়াশিংটন অঙ্গরাজ্যে আগত শরণার্থী শিশুদের একটি নমুনা নিয়ে করা এক গবেষণায় দেখা গেছে যে, প্রায় অর্ধেক শিশুই অন্তত এক ধরনের অপুষ্টিজনিত সমস্যায় ভুগছিল। এই শিশুদের অধিকাংশই ইরাক, সোমালিয়া ও বার্মা (মিয়ানমার) থেকে আগমন করেছিল। পাঁচ বছরের কম বয়সী শরণার্থী শিশুদের মধ্যে মাত্রাতিরিক্ত ওজনহ্রাস ও বৃদ্ধি ব্যাহত হওয়ার হার উল্লেখযোগ্যভাবে বেশি পাওয়া গেছে। পাশাপাশি, স্বল্প আয়ের হলেও শরণার্থী নয়—এমন শিশুদের তুলনায় শরণার্থী শিশুদের মধ্যে স্থূলতার হার তুলনামূলকভাবে কম ছিল। 

তবে মার্কিন যুক্তরাষ্ট্র ও অস্ট্রেলিয়ায় পৌঁছানোর কিছু সময় পর দেখা যায় যে, অনেক শরণার্থী শিশুর মধ্যে অতিরিক্ত পুষ্টিজনিত সমস্যার হার ধীরে ধীরে বৃদ্ধি পায়। অস্ট্রেলিয়ায় পরিচালিত একটি গবেষণায় দেখা গেছে যে, শরণার্থী শিশুদের মধ্যে অতিরিক্ত ওজনের প্রাদুর্ভাবের হার ছিল ১৮.৪ শতাংশ। গবেষণাটিত তিন থেকে বারো বছর বয়সী সাহারা-নিম্ন আফ্রিকার ৩৩৭ জন শিশুর পুষ্টিগত অবস্থা মূল্যায়ন করা হয়। রোড আইল্যান্ডে শরণার্থী শিশুদের মধ্যে অতিরিক্ত ওজন ও স্থূলতার প্রাদুর্ভাবের হার প্রথমবার আগমনের সময় প্রাথমিক পরিমাপে ছিল ১৭.৩ শতাংশ; তবে তিন বছর পর পুনরায় পরিমাপ করার সময় এই হার বেড়ে ৩৫.৪ শতাংশে দাঁড়ায়। 

শরণার্থী শিশুদের পুষ্টিগত অবস্থা প্রায়শ তাদের দেশভিত্তিক উৎসের ওপর নির্ভর করে ভিন্ন ভিন্ন হয়। উদাহরণস্বরূপ, জর্ডানের শরণার্থী শিবিরগুলোতে বসবাসকারী সিরিয়ার শরণার্থী শিশুদের নিয়ে পরিচালিত একটি গবেষণায় দেখা গেছে যে, তারা গড়ে তীব্র অপুষ্টিজনিত সমস্যায় ভোগার তুলনায় অতিরিক্ত ওজনের ক্ষেত্রে বেশি ঝুঁকিপূর্ণ ছিল। এই শরণার্থী শিশুদের মধ্যে তীব্র অপুষ্টি তুলনামূলকভাবে কম দেখা যাওয়ার একটি প্রধান কারণ হলো কিছু আন্তর্জাতিক সংস্থার কার্যকর সহায়তা। এর মধ্যে বিশেষ উল্লেখযোগ্য হলো ইউনিসেফের শিশু ও নবজাতকদের জন্য গ্রহণযোগ্য ও পুষ্টিকর খাদ্য নিশ্চিতকরণ কর্মসূচি, যার মাধ্যমে মূলত শিশুদের সঠিকভাবে বুকের দুধ খাওয়ানো, পরিপূরক খাদ্য প্রদান ও পুষ্টি সম্পর্কিত সচেতনতা বাড়ানো হয়। এছাড়াও বিশ্ব খাদ্য কর্মসূচি শরণার্থী পরিবারগুলোর মধ্যে খাদ্য ভাউচার বিতরণ ব্যবস্থা চালু করে, যার মাধ্যমে তারা নির্দিষ্ট দোকান থেকে নিজেদের প্রয়োজন অনুযায়ী খাদ্য কিনতে পারে। এর ফলে শিশুদের মধ্যে তীব্র অপুষ্টির ঝুঁকি কিছুটা হলেও হ্রাস পেয়েছে 

ওয়াশিংটনে নবাগত শরণার্থীদের মধ্যে পুষ্টিজনিত সমস্যার ক্ষেত্রে উল্লেখযোগ্য পার্থক্য লক্ষ করা গেছে। সেখানে ইরাকি শিশুদের মধ্যে স্থূলতার হার তুলনামূলকভাবে অনেক বেশি দেখা গেছে। অন্যদিকে, বার্মী ও সোমালি শিশুদের মধ্যে খর্বাকৃতি বৃদ্ধির হার বেশি ছিল; তবে উভয় জাতির শিশুদের মধ্যে তীব্র অপুষ্টির হারও তুলনামূলকভাবে উচ্চ ছিল। শরণার্থী শিশুদের পুষ্টিগত অবস্থায় এই ধরনের বৈচিত্র্য মূলত নির্ভর করে তারা অভিবাসনের আগে কোথায় ছিল, কোন পথে ও কিভাবে স্থানান্তরিত হয়েছে এবং শরণার্থী জীবনের বিভিন্ন ধাপে কত সময় কাটিয়েছে–তার ওপর।  

#### সংক্রামক রোগ
শরণার্থী শিবির ও অন্যান্য অস্থায়ী বসতিতে বসবাসকারী শিশুদের মধ্যে সংক্রামক রোগ একটি ব্যাপক ও গুরুতর সমস্যা। হাম, রুবেলা, ডায়রিয়া ও কলেরার মতো বিভিন্ন রোগ মোকাবিলায় সরকার ও আন্তর্জাতিক সংস্থাগুলো নানামুখী উদ্যোগ গ্রহণ করে একত্রে কাজ করে যাচ্ছে। তবে শরণার্থী শিবিরগুলোতে শিশুদের মধ্যে সবচেয়ে বেশি দেখা যাওয়া রোগসমূহের একটি হলো স্ক্যাবিস। অতিরিক্ত ভিড়, অপর্যাপ্ত স্বাস্থ্যব্যবস্থা ও ওষুধের সংকটের কারণেই এই রোগটি সেখানে দ্রুত ছড়িয়ে পড়ে এবং শিশুদের স্বাস্থ্যের ওপর মারাত্মক প্রভাব ফেলে। শরণার্থী শিশুরা প্রায়ই এমন দেশগুলো থেকে যুক্তরাষ্ট্রে আসে, যেখানে সংক্রামক রোগের প্রাদুর্ভাবের হার খুব বেশি।

হাম রোগটি শরণার্থী শিবির এবং অভ্যন্তরীণভাবে বাস্তুচ্যুত জনগোষ্ঠীর মধ্যে শিশু মৃত্যুর একটি প্রধান কারণ হিসেবে বিবেচিত হয়ে আসছে। একই সঙ্গে হাম শিশুদের অপুষ্টি সমস্যাকে আরও গুরুতর করে তোলে এবং ভিটামিন–এ-এর ঘাটতিকে বাড়িয়ে দেয়। ফলে শিশুদের রোগপ্রতিরোধ ক্ষমতা দুর্বল হয়ে পড়ে এবং অন্যান্য সংক্রমণের ঝুঁকিও বৃদ্ধি পায়। কেনিয়ার মতো কয়েকটি দেশ শরণার্থী শিশুদের মধ্যে হামকে বিশেষভাবে লক্ষ্য করে প্রতিরোধ, শনাক্তকরণ এবং চিকিৎসামূলক কর্মসূচি উন্নয়ন করেছে। কেনিয়া ২০১৬ সালের মে মাসে জাতীয় পর্যায়ে পরিচালিত হাম ও রুবেলা টিকাদান অভিযানের মাধ্যমে ২ কোটিরও বেশি শিশুকে টিকার আওতায় এনেছে। এছাড়াও ২০১৭ সালে কেনিয়ার স্বাস্থ্য মন্ত্রণালয় জানায় যে, দাদাব শরণার্থী শিবিরে নিয়মিত টিকাদানের হার ৯৫ শতাংশে পৌঁছেছ। ২০১৭ সালের এপ্রিল পর্যন্ত, শরণার্থী শিবিরে হামের প্রথম নিশ্চিত রোগী শনাক্ত হওয়ার পরিপ্রেক্ষিতে ইউনিসেফ ও জাতিসংঘ শরণার্থী বিষয়ক হাইকমিশনার সম্মিলতভাবে কেনিয়ার সরকারি স্বাস্থ্য মন্ত্রণালয়ের সঙ্গে সমন্বয় করে দাদাব শরণার্থী শিবিরে দ্রুত একটি সমন্বিত হাম টিকাদান কর্মসূচি বাস্তবায়ন করে। এই টিকাদান অভিযানটি মূলত ছয় থেকে চৌদ্দ বছর বয়সী শরণার্থী শিশুদের লক্ষ্য করে পরিচালিত হয়েছে। পাশাপাশি, এই কর্মসূচির আওতায় অপুষ্টি শনাক্তকরণ, অপুষ্ট শিশুদের চিকিৎসার জন্য কেন্দ্রে প্রেরণ, ভিটামিন–এ-এর পরিপূরক ডোজ বিতরণ এবং কৃমিনাশক ওষুধ সরবরাহও অন্তর্ভুক্ত ছিল।

ডায়রিয়া, তীব্র জলীয় ডায়রিয়া ও কলেরার মতো রোগও শিশুদের জীবনের জন্য মারাত্মক ঝুঁকি সৃষ্টি করতে পারে। বাংলাদেশসহ বিভিন্ন দেশ এসব রোগের সম্ভাব্য সমাধান হিসেবে সঠিক স্যানিটেশন অভ্যাস গড়ে তোলা ও উপযুক্ত স্যানিটেশন সুবিধা স্থাপনকে চিহ্নিত করেছে। ২০০৮ সালে বাংলাদেশে অবস্থিত শরণার্থী শিবিরের ওপর পরিচালিত একটি তুলনামূলক গবেষণায় দেখা যায়, যেসব শিবিরে স্যানিটেশন সুবিধা ছিল সেখানে কলেরার হার ছিল ১৬ শতাংশ এবং যেসব শিবিরে এই ধরনের সুবিধা ছিল না, সেখানে কলেরার হার প্রায় তিন গুণ বেশি ছিল। ২০১৭ সালে মাত্র এক সপ্তাহের মধ্যেই বাংলাদেশের কক্সবাজারে অবস্থিত শরণার্থী শিবিরগুলোতে ডায়রিয়ার ৫,০১১টি ঘটনা রিপোর্ট করা হয়। এই পরিস্থিতির প্রতিক্রিয়ায় ইউনিসেফ ২০১৭ সালের অক্টোবর মাস থেকে এক বছরব্যাপী কলেরা টিকাদান কর্মসূচি শুরু করে, যার লক্ষ ছিল শরণার্থী শিবিরে বসবাসরত সব শিশুকে কলেরা টিকা প্রদান করা। এছাড়া শরণার্থী শিবিরগুলোর গণস্বাস্থ্যকেন্দ্রগুলোতে ইউনিসেফ সম্ভাব্য কলেরা রোগী শনাক্ত করার উদ্দেশ্য পরীক্ষামূলক কার্যক্রম চালায় এবং আক্রান্তদের জন্য খাওয়ার সালাইন সরবরাহ করে। পাশাপাশি, দলভিত্তিক স্বাস্থ্যকর্মীরা সব শিবির ঘুরে তীব্র জলীয় ডায়রিয়ার ঝুঁকি, কলেরা টিকাদান কর্মসূচি ও ভালো স্বাস্থ্যবিধি চর্চার গুরুত্ব ও প্রয়োজনীয়তা সম্পর্কে তথ্য প্রচার করে।

#### অসংক্রামক রোগসমূহ
শরণার্থী জীবনের ধাপে ধাপে শরণার্থী শিশুরা নানা ধরনের অসংক্রামক রোগেও আক্রান্ত হওয়ার ঝুঁকিতে থাকে। এর মধ্যে সবচেয়ে সাধারণ রোগ হল সীসা বিষক্রিয়া, অতিরিক্ত ওজন ও স্থূলতা, টাইপ ২ ডায়াবেটিস ও শৈশব ক্যান্সার।

অনেক শরণার্থী শিশু নিজেদের আশ্রয়দাতা দেশে আসার সময়ই রক্তে উচ্চ সীসার মাত্রা নিয়ে আসে; আবার কেউ পুনর্বাসনের পর সীসার ঝুঁকির মুখোমুখি হয়। ২০১৩ সালের জানুয়ারিতে প্রকাশিত একটি গবেষণায় দেখা যায় যে, নিউ হ্যাম্পশায়ারে নবাগত শরণার্থী শিশুদের রক্তে সীসার মাত্রা যুক্তরাষ্ট্রে জন্মানো শিশুদের চেয়ে ১০ μগ্রা/ডি.লির উপরে থাকার সম্ভাবনা দ্বিগুণেরও বেশি। মার্কিন যুক্তরাষ্ট্রের রোগ নিয়ন্ত্রণ ও প্রতিরোধ কেন্দ্রের প্রমাণ অনুযায়ী, নিউ হ্যাম্পশায়ারে আসা ২৪২ জন শরণার্থী শিশুর প্রায় ৩০% শিশুর রক্তে সীসার মাত্রা তিন থেকে ছয় মাসের মধ্যে বৃদ্ধি পেয়েছিল; যদিও প্রথমবারের নিরীক্ষায় তাদের সীসার মাত্রা বৃদ্ধি পেয়েছে বলে পাওয়া যায় না। একটি সাম্প্রতিক গবেষণায় দেখা গেছে যে, ম্যাসাচুসেটসে শরণার্থী শিশুদের রক্তে সীসার মাত্রা প্রাথমিক নিরীক্ষার এক বছর পর প্রায় ২০ μগ্রা/ডি.লির বেশি হওয়ার সম্ভাবনা রয়েছে, যা একই বয়সের ও একই সম্প্রদায়ে থাকা সাধারণ শিশুদের তুলনায় ১২ গুণ বেশি।

১৯৮০ থেকে ২০১২ সালের মধ্যে নিউ ইয়র্কের রচেস্টারে বসবাস করা প্রাক্তন শরণার্থীদের চিকিৎসা রেকর্ড বিশ্লেষণ করে পরিচালিত একটি গবেষণায় দেখা যায় যে, প্রাক্তন শিশু শরণার্থীরা সাধারণত পুনর্বাসনের পর স্থূলতা, টাইপ ২ ডায়াবেটিস এবং উচ্চ রক্তচাপের ঝুঁকিতে বেশি থাকত।

পাকিস্তানে অবস্থানরত অনেক আফগান শরণার্থী শিশুর শহরে থাকা বিশেষ রোগ নির্ণয় কেন্দ্রে যাওয়ার সুযোগ নেই। তবুও যারা সেখানে যেতে সক্ষম হয়েছে, তাদের মধ্যে বিভিন্ন ধরনের ক্যান্সার ধরা পড়েছে। তুরস্কে সিরিয়ার শরণার্থী শিশুদের মধ্যে প্রতি বছর প্রায় ৬০–১০০ শিশুর ক্যান্সার ধরা পড়ে। সামগ্রিকভাবে, তুরস্কের সিরীয় শরণার্থী শিশুদের ক্যান্সারের হার তুরস্কের অন্যান্য সাধারণ শিশুদের ক্যান্সারের হারের প্রায় সমান। গবেষণায় আরো বলা হয়েছে যে, ক্যান্সারে আক্রান্ত অধিকাংশ শরণার্থী শিশুর রোগ তখনই শনাক্ত হয়, যখন তাদের টিউমার আকারে বড় হয়ে প্রকাশ পায় এবং জটিল পর্যায়ে পৌঁছে যায়। ফলে দেখা যায় যে, শরণার্থী শিশু ও তাদের পরিবার নানা ধরনের বাধার সম্মুখীন হয়, যা একটি নতুন দেশে মানিয়ে নেওয়ার প্রক্রিয়ায় গুরুতর প্রভাব ফেলে। এই বাধার মধ্যে রয়েছে: রোগের খারাপ পূর্বাভাস, যা শিশুর মধ্যে মানসিক চাপ সৃষ্টি করতে পারে; ভাষাগত সমস্যা, যা চিকিৎসা সেবা গ্রহণের প্রক্রিয়া জটিল করে তোলে; আর্থিক সীমাবদ্ধতা, যা সময় মতো চিকিৎসা নেওয়া কঠিন করে তোলে এবং সামাজিক প্রতিবন্ধকতা; যেমন: নতুন পরিবেশে সামাজিকীকরণ ও সমর্থক নেটওয়ার্ক খুঁজে পাওয়ার সমস্যা। এসব কারণে শরণার্থী শিশুদের ক্যান্সার সঠিক সময়ে শনাক্তকরণ এবং চিকিৎসা পাওয়া অনেকটাই দেরিতে হয়, যা তাদের সুস্থতার ওপর দীর্ঘমেয়াদী প্রভাব ফেলে।

#### মানসিক স্বাস্থ্য ও অসুস্থতা
প্রচলিত দৃষ্টিভঙ্গিতে যুদ্ধ ও সংঘাতপূর্ণ পরিবেশে বেড়ে ওঠা শিশুদের মানসিক অবস্থাকে সাধারণত দুইভাবে ব্যাখ্যা করা হয়। প্রথমত দুর্ঘটনা পরবর্তী মানসিক বৈকল্য (পিটিএসডি), যা গুরুতর ভয়, সহিংসতা ও জীবননাশের অভিজ্ঞতার পর দীর্ঘমেয়াদি মানসিক আঘাতের ফল হিসেবে দেখা দেয়। এতে শিশুরা দুঃস্বপ্ন, অতিরিক্ত ভয়, স্মৃতিচারণে কষ্ট পাওয়া ও সবসময় আতঙ্কে থাকার মতো সমস্যায় ভুগতে পারে। দ্বিতীয়ত, ক্ষতিকর দীর্ঘস্থায়ী মানসিক চাপ, যার দীর্ঘসময় নিরাপত্তাহীনতা, অনিশ্চয়তা, পারিবারিক বিচ্ছিন্নতা, দারিদ্র্য ও সহিংসতায় অবস্থান করার ফলে সৃষ্টি হয়। এই ধরনের চাপ শিশুর মস্তিষ্কের বিকাশ, আবেগ নিয়ন্ত্রণ ও ভবিষ্যতের মানসিক স্বাস্থ্যের ওপর গুরুতর নেতিবাচক প্রভাব ফেলতে পারে। যুদ্ধপরিস্থিতিতে দীর্ঘ সময় ও নিরবচ্ছিন্নভাবে মানসিক চাপ ও অনিশ্চয়তার মধ্যে বসবাস করলে শিশুর মধ্যে দীর্ঘস্থায়ী মানসিক চাপ সৃষ্টি হতে পারে। এর ফলে শিশুদের আচরণে স্পষ্ট পরিবর্তন দেখা যায়, যা তাদের মধ্যে বিভিন্নভাবে প্রকাশ পেতে পারে; যেমন: অতিরিক্ত উদ্বেগ, আত্মক্ষতির প্রবণতা, আক্রমণাত্মক আচরণ অথবা আত্মহত্যার চিন্তা ও প্রবণতা। সেভ দ্য চিলড্রেন সংস্থার উদ্যোগে ২০১৭ সালের দিকে সিরিয়ায় পরিচালিত একটি গবেষণায় দেখা যায় যে, ৮৪% প্রাপ্তবয়স্ক এবং অধিকাংশ শিশু চলমান বোমাবর্ষণ ও গোলাবর্ষণকে তাদের মানসিক চাপের প্রধান উৎস হিসেবে বিবেচনা করেছিল। সেই একই গবেষণায় আরো উল্লেখ করা হয় যে, ৮৯% অংশগ্রহণকারী বলেছেন যে, যুদ্ধ যত দীর্ঘ হয়েছে, শিশুদের ভয় তত বেশি বেড়েছে এবং ৮০% উত্তরদাতা মনে করেছেন যে, যুদ্ধের অগ্রগতির সঙ্গে সঙ্গে শিশুরা আরো আক্রমণাত্মক আচরণ প্রদর্শন করতে শুরু করেছে। এ ধরনের ক্রমাগত সহিংসতা, ভয় ও অনিশ্চয়তা শিশুদের মানসিক স্বাস্থ্যের ওপর গভীর প্রভাব ফেলে। এসবই উপরে বর্ণিত মানসিক উপসর্গগুলির প্রধান কারণ, যা পরবর্তীতে দুর্ঘটনা পরবর্তী মানসিক বৈকল্য ও দীর্ঘস্থায়ী মানসিক চাপসহ নানা ধরনের মানসিক রোগ সৃষ্টিতে প্রধান ভূমিকা পালন করে। পরিস্থিতি আরো জটিল হয়ে ওঠে, যখন এ সকল শিশু ও তাদের পরিবারকে জোরপূর্বক নিজের দেশ ছেড়ে অন্য দেশে পাড়ি দিতে হয়। তখন অপরিচিত সংস্কৃতি, ভাষা ও সামাজিক পরিবেশে খাপ খাইয়ে নেওয়ার চাপ এবং শরণার্থী হিসেবে স্বীকৃতি পাওয়ার দীর্ঘ ও অনিশ্চিত প্রক্রিয়া এই মানসিক সমস্যাগুলোকে আরো তীব্র করে তুলতে পারে।

উচ্চ আয়ের দেশগুলোতে বসবাসকারী শরণার্থী শিশুদের নিয়ে করা বিভিন্ন গবেষণার একটি পর্যালোচনায় দেখা গেছে, সেখানে দুর্ঘটনা পরবর্তী মানসিক বৈকল্যের বিস্তার বা প্রাদুর্ভাবের হার ১৯% থেকে ৫৪% পর্যন্ত এবং গড়ে প্রায় ৩৬% শরণার্থী শিশু এই রোগে আক্রান্ত। এসব পরিসংখ্যান স্পষ্টভাবে নির্দেশ করে যে, যুদ্ধ ও শরণার্থী জীবনের অভিজ্ঞতা শিশুদের মানসিক স্বাস্থ্যের ওপর দীর্ঘস্থায়ী ও গুরুতর প্রভাব ফেলতে পারে।

শরণার্থী শিশুরা দেশ ছেড়ে পালিয়ে যাওয়ার সময় এবং নতুন দেশে গিয়ে বসবাস শুরু করার পর সবচেয়ে বেশি ঝুঁকির মধ্যে থাকে। তাই তখন তাদের স্বাভাবিক মানসিক ও শারীরিক বিকাশের ধারাবাহিকতা হঠাৎ ভেঙে যায়, যাকে বলা হয় “বিকাশকালীন অব্যাহতি”। এর ফলে শিশুদের মধ্যে দীর্ঘমেয়াদে গুরুতর মানসিক সমস্যা দেখা দিতে পারে। শরণার্থী শিশুদের মানসিক স্বাস্থ্য নিয়ে কাজ করা মনোবিশ্লেষকদের মতে, শিশুরা জানে যে তাদের নিজ দেশ যুদ্ধবিধ্বস্ত ও অনিরাপদ; তবুও নিজেদের দেশ, সংস্কৃতি, ভাষা, পরিচিত মানুষ ও পরিবেশ হারানোর কারণে তারা গভীর শোক ও মানসিক বেদনা অনুভব করে। এই পরিচিত জগত থেকে আকস্মিক বিচ্ছিন্নতা শিশুদের জন্য অত্যন্ত কষ্টকর হয়ে ওঠে এবং তাদের মানসিক স্থিতিশীলতা নষ্ট হওয়ার ঝুঁকি বাড়ায়। এছাড়া বিভিন্ন গবেষণায় দেখা গেছে যে, যখন শরণার্থী শিশুরা তাদের পিতা-মাতা বা পরিবারের কাছ থেকে আলাদা হয়ে যায়, তখন তারা মানসিক চাপের প্রতি আরও বেশি সংবেদনশীল হয়ে পড়ে। পরিবার থেকে বিচ্ছিন্নতা শিশুদের মধ্যে ভয়, উদ্বেগ, নিরাপত্তাহীনতা এবং অন্যান্য মানসিক সমস্যার সম্ভাবনা অনেক বাড়িয়ে দেয়।  চিকিৎসা প্রতিষ্ঠান ও ছোট আকারের সাম্প্রদায়িক নমুনার ওপর পরিচালিত বিভিন্ন গবেষণায় নিশ্চিত করা হয়েছে যে, শরণার্থী কিশোর-কিশোরীরা মানসিক রোগে আক্রান্ত হওয়ার ঝুঁকিতে তুলনামূলকভাবে বেশি থাকে। এসব মানসিক সমস্যার মধ্যে রয়েছে, দুর্ঘটনা পরবর্তী মানসিক বৈকল্য, বিষণ্নতা, আচরণগত ব্যাধি ও মাদক বা নেশাজাত দ্রব্যের অপব্যবহার থেকে সৃষ্ট নানা সমস্যা। এছাড়া, উচ্চ আয়ের দেশগুলোতে বসবাসরত শরণার্থী শিশুদের মধ্যে বিষণ্নতার প্রকোপ ৩% থেকে ৩০% পর্যন্ত দেখা যায়, যেখানে গড় হিসেবে এই হার প্রায় ১৮%। তবে বৃহৎ পরিসরের অন্যান্য সম্প্রদায়-ভিত্তিক জরিপে দেখা যায় যে, অভিবাসী কিশোরদের মধ্যে মানসিক রোগের হার স্থানীয়ভাবে জন্ম নেওয়া শিশুদের তুলনায় বেশি নয়। তা সত্ত্বেও বিভিন্ন গবেষণা ও পরীক্ষামূলক সমীক্ষা প্রমাণ করেছে যে, পর্যাপ্ত সুরক্ষামূলক উপাদান; যেমন সামাজিক সহায়তা, পারস্পরিক ঘনিষ্ঠতা, আবেগগত সংযোগ ইত্যাদি বিদ্যমান থাকলে এসব নেতিবাচক মানসিক পরিণতি অনেকাংশে প্রতিরোধ করা সম্ভব। এছাড়াও শরণার্থীরা নিজেদের কার্যকরভাবে মানিয়ে নেওয়ার জন্য কিছু কৌশল ব্যবহার করে থাকে, যেমন; নিজেকে সম্পূর্ণভাবে কাজেকর্মে ব্যস্ত রাখা ও “ছদ্ম-পরিবার” তৈরি করা। এই কৌশলগুলো তাদের মানসিক চাপ মোকাবিলা করতে ও নতুন পরিবেশে স্থিতিশীল হতে সাহায্য করে। অনেক শরণার্থী, বিশেষ করে দক্ষিণ-পূর্ব এশিয়ার শরণার্থীরা প্রায়শ দ্বিতীয়বারের মতো ভিন্ন শহর বা দেশে স্থানান্তরিত হয়, যেখানে তাদের জন্মভূমি থেকে আগত আত্মীয় ও পরিচিতজনেরা বসবাস করে। এই সম্প্রদায় বা আত্মীয়তাভিত্তিক গ্রুপগুলো শরণার্থীদের জন্য একটি শক্তিশালী সামাজিক সহায়তার ব্যবস্থা হিসেবে কাজ করে। গবেষণায় দেখা গেছে যে, পরিবারের পুনর্মিলন, নতুন সামাজিক বন্ধুত্ব ও গোষ্ঠী গঠন, সম্প্রদায়-ভিত্তিক সংগঠন এবং সামাজিক ও পেশাদার সহায়তা ইত্যাদি শরণার্থীদের সফলভাবে পুনর্বাসন ও নতুন পরিবেশে নিজেদের মানিয়ে নেওয়ার ক্ষেত্রে বড় ভূমিকা পালন করে।

শরণার্থী শিশুরা যদি নতুন কোনো পরিবেশে বসবাস শুরু করার আগে বা পুনর্বাসন প্রক্রিয়ার সময় মানসিক সমস্যার সম্মুখীন হয়, তাহলে সমাজের চোখে তারা কলঙ্কিত হতে পারে। এই ধরণের সামাজিক দৃষ্টিভঙ্গি তাদের স্বাভাবিক জীবনযাত্রা ও সামাজিক সম্পৃক্ততাকে বাধাগ্রস্ত করতে পারে। পাশাপাশি, বাবা–মায়ের লালিত মূল্যবোধ ও আশ্রয়দাতা দেশের সামাজিক-সাংস্কৃতিক মূল্যবোধের মধ্যে পার্থক্য থাকলে শরণার্থী শিশুরা নিজেদের নতুন সমাজের সঙ্গে মানিয়ে নিতে অসুবিধায় পড়ে এবং তাদের মধ্যে এক ধরনের বিচ্ছিন্নতার অনুভূতি তৈরি হতে পারে। তবে শরণার্থী শিশুরা যদি তুলনামূলকভাবে কম কলঙ্কের শিকার হয় এবং বেশি সামাজিক গ্রহণযোগ্যতা পায়, তাহলে তাদের মধ্যে দুর্ঘটনা পরবর্তী মানসিক বৈকল্য (পিটিএসডি) হওয়ার ঝুঁকি উল্লেখযোগ্যভাবে কমে যায়। 

### স্বাস্থ্যসেবায় প্রবেশাধিকার
জ্ঞানগত ও কাঠামোগত প্রতিবন্ধকতার কারণে শরণার্থী শিশুদের স্বাস্থ্যসেবা গ্রহণের হার ও ধরণ নির্ধারণ করা কঠিন হয়ে পড়ে। এসব প্রতিবন্ধকতা সম্পর্কে আরো সুস্পষ্ট ও গভীর বোঝাপড়া গড়ে তুলতে পারলে শরণার্থী শিশু ও তাদের পরিবারের জন্য মানসিক স্বাস্থ্যসেবায় প্রবেশাধিকার উন্নত করা সম্ভব হবে। বিশেষ কয়েকটি কারণে শিশুদের স্বাস্থ্যসেবায় প্রবেশাধিকার গুরুত্বপূর্ণ: এতে শুরুর দিকেই চিকিৎসা পাওয়া যায়; শৈশবের রোগ প্রতিরোধ করা সম্ভব এবং শিশুর স্বাস্থ্যের নিয়মিত খোঁজ রাখা যায়।

#### জ্ঞান ও আবেগগত প্রতিবন্ধকতা
অনেক শরণার্থী নিজ দেশের দমনমূলক ও নিপীড়নমূলক সরকারের অভিজ্ঞতার কারণে সরকারি কর্মকর্তা, পুলিশ ও চিকিৎসা কর্মকর্তাদের ওপর বিশ্বাস রাখতে পারে না। এই অবিশ্বাসের ফলে তারা কর্তৃপক্ষকে ভয় পায় এবং সাহায্য চাইতে দ্বিধা বোধ করে। পাশাপাশি তাদের মধ্যে মানসিক স্বাস্থ্য কী, মানসিক সমস্যার চিকিৎসা কেন জরুরি ইত্যাদি বিষয়ে পর্যাপ্ত জ্ঞান ও সচেতনতার অভাবও থাকে। এসব কারণে শরণার্থী শিশু এবং তাদের পরিবার প্রয়োজন থাকা সত্ত্বেও মানসিক বা চিকিৎসা সহায়তা গ্রহণ করতে এগিয়ে আসে না। কিছু সংস্কৃতিতে মানসিক অসুস্থতার চিকিৎসার জন্য চিকিৎসক ও আধুনিক চিকিৎসাব্যবস্থার ওপর ভরসা না করে পরিবার-পরিজন, আত্মীয়স্বজন, বন্ধু, ধর্মীয় নেতা কিংবা সামাজিক নেটওয়ার্কের সহায়তা নেয়। এসবের পাশাপাশি তারা নিজে নিজে মানসিক চাপ সামাল দেওয়ার জন্য নানা আত্ম-যত্নমূলক কৌশল; যেমন প্রার্থনা, ধ্যান, সামাজিক আচার ও নানা ব্যক্তিগত অভ্যাস অনুসরণ করে। এছাড়াও ভাষাগত প্রতিবন্ধকতা ও সাংস্কৃতিক পার্থক্যের কারণে অনেক শরণার্থী মানসিক অসুস্থত কী, এর লক্ষণ কী এবং কোন ধরনের স্বাস্থ্যসেবা কোথায় পাওয়া যায় ইত্যাদি বিষয় ঠিকমতো বুঝতে পারে না। ফলে তাদের জন্য উপযুক্ত মানসিক স্বাস্থ্যসেবা গ্রহণ আরো কঠিন হয়ে পড়ে।

শরণার্থীদের চিকিৎসা নেওয়ার ক্ষেত্রে বিলম্ব ঘটানোর আরো কিছু কারণ হলো: 

* বৈষম্য ও সামাজিক কলঙ্কের ভয়ে চিকিৎসা নেওয়া এড়ানো,
* মানসিক অসুস্থতার পশ্চিমা দর্শনভিত্তিক সংজ্ঞা মেনে নেওয়া থেকে বিরত থাকা,
* রোগ নির্ণয়ের ফলে সম্ভাব্য অজানা ফলাফলের ভয়; যেমন: বহিষ্কৃত হওয়া, পরিবার থেকে বিচ্ছিন্ন হওয়া ও সন্তানদের হারানোর আশঙ্কা,
* পশ্চিমা জৈবচিকিৎসার প্রতি আস্থা না থাকা

#### ভাষাগত প্রতিবন্ধকতা
শরণার্থীদের জন্য বিভিন্ন ধরনের অনুবাদ পরিষেবা উপলব্ধ থাকলেও সেসবের মধ্যে মাত্র কয়েকটি সরাসরি সরকার কর্তৃক পরিচালিত হয়। অধিকাংশ অনুবাদ পরিষেবা স্থানীয় স্বাস্থ্য ও সামাজিক সংস্থাগুলো তত্ত্বাবধানে পরিচালিত হয়। তবে তহবিলের অভাব ও পর্যাপ্ত প্রোগ্রামের অপ্রতুলতার কারণে সেগুলিও সীমিত। শিশু ও কিশোররা নতুন দেশের ভাষা ও স্থানীয় সাংস্কৃতিক রীতিনীতি দ্রুত শিখতে সক্ষম হওয়ায় তারা তাদের অভিভাবক ও সেবা প্রদানকারী ব্যক্তি বা সংস্থার মধ্যে দোভাষী হিসেবে কাজ করে। এ ধরনের পরিস্থিতি পরিবারে নতুন ধরনের চাপ সৃষ্টি করতে পারে; বিশেষ করে যখন শরণার্থী পরিবারে সাংস্কৃতিকভাবে সংবেদনশীল ভূমিকা; যেমন বাবা-মায়ের কর্তৃত্ব বা সন্তানের প্রতি নির্দেশ দেওয়ার ক্ষমতা ইত্যাদি বদলে যায়। সাংস্কৃতিক অভিযোজনের কারণে যখন প্রথাগত পারিবারিক কাঠামো ও নিয়মাবলী অক্ষত থাকে না, তখন পরিবারের অভ্যন্তরীণ সম্পর্কের ভারসাম্য দুর্বল হয় এবং মা-বাবা ও সন্তানের মধ্যে বিরোধ ও মনস্তাত্ত্বিক চাপ সৃষ্টি হয়। বিশেষ করে যে সকল কিশোর শরণার্থী নতুন সাংস্কৃতিক পরিবেশে নিজেদের মানিয়ে নিতে চেষ্টা করছে, তারা এই উত্তেজনা ও দ্বন্দ্বের মুখোমুখি হয়। এর প্রভাব সরাসরি তাদের মানসিক স্বাস্থ্যের উপর পড়ে; ফলে হতাশা, উদ্বেগ, চাপ ও অন্যান্য মানসিক ব্যাধির সম্ভাবনা উল্লেখযোগ্যভাবে বৃদ্ধি পায়। সহজ কথায়, সাংস্কৃতিক অভিযোজনের ফলে পারিবারিক কাঠামোতে যে পরিবর্তন আসে, তা কিশোর শরণার্থীদের মানসিক সুস্থতার জন্য বড় ধরনের প্রতিবন্ধকতা হিসেবে কাজ করে।

অন্য পরিবারের সদস্য বা সম্প্রদায়ের লোকের ওপর নির্ভর করাও সমস্যা সৃষ্টি করতে পারে। কারণ তারা অনেক সময় অনিচ্ছায় এমন তথ্য বাদ দিতে পারে, যা শরণার্থী রোগীর জন্য জরুরি অথবা যোগ করতে পারে, যা রোগীর পূর্ণাঙ্গ চিকিৎসার জন্য প্রয়োজনীয় নয়। একিভাবে স্বাস্থ্যসেবা প্রদানকারী কর্মীরাও অন্যান্য লোকের ওপর নির্ভর করতে দ্বিধা বোধ করেন; কারণ এতে রোগীর ব্যক্তিগত তথ্য ফাঁস হওয়ার ঝুঁকি থাকে। চিকিৎসের সামনে যখন একজন তৃতীয় ব্যক্তি উপস্থিত থাকেন, তখন রোগী নিজের চিকিৎসকের প্রতি বিশ্বাস স্থাপন করতে এবং ব্যক্তিগত তথ্য খোলাখুলিভাবে ভাগ করতে কম আগ্রহী হয়। এর উপর আরো শক্ত জটিলতা যোগ হয়, যখন প্রতিটি পুনঃপরিদর্শনে শরণার্থীদের জন্য ভিন্ন অনুবাদক থাকে। ফলে তাদের একই গল্প বারবার বিভিন্ন অনুবাদকের কাছে বলতে হয়, যার ফলে রোগীর ব্যক্তিগত তথ্যের গোপনীয়তা বজায় রাখা কঠিন হয়।

#### সাংস্কৃতিকভাবে সক্ষম সেবা

সাংস্কৃতিকভাবে সক্ষম চিকিৎসা হল এমন একটি স্বাস্থ্যসেবা ব্যবস্থা, যেখানে চিকিৎসক ও নার্সসহ অন্যান্য স্বাস্থ্যসেবা প্রদানকারীরা বিশেষ ধরনের প্রশিক্ষণ গ্রহণ করেন। এই প্রশিক্ষণ তাদেরকে শরণার্থী রোগীদের সঙ্গে যোগাযোগের সময় রোগীর ভাষা, বিশ্বাস, সামাজিক রীতি, পারিবারিক কাঠামো, মূল্যবোধ ও সাংস্কৃতিক পটভূমির মত বিষয়গুলো বুঝতে এবং সেগুলোর প্রভাব সঠিকভাবে শনাক্ত করতে সহায়তা করে। এর ফলে চিকিৎসা প্রদান শুধু শারীরিক রোগের মধ্যেই সীমাবদ্ধ থাকে না; বরং রোগীর সামগ্রিক সামাজিক ও সাংস্কৃতিক বাস্তবতাকেও বিবেচনায় আনা হয়। সাংস্কৃতিকভাবে সক্ষম চিকিৎসা পদ্ধতিতে স্বাস্থ্য সমস্যার পেছনে কাজ করা সামাজিক ও সাংস্কৃতিক নির্ধারক; যেমন দারিদ্র্য, শিক্ষার অভাব, সামাজিক বৈষম্য, ভাষাগত প্রতিবন্ধকতা ও সাংস্কৃতিক বিশ্বাসের মত বিষয়কে অগ্রাধিকার দেওয়া হয়। কিন্তু বর্তমান প্রচলিত পশ্চিমা জৈব-চিকিৎসাভিত্তিক স্বাস্থ্য ব্যবস্থা সাধারণত রোগকে শুধু শারীরিক বা জৈবিক সমস্যার দৃষ্টিকোণ থেকে দেখে এবং প্রায়শ এসব গুরুত্বপূর্ণ সামাজিক ও সাংস্কৃতিক বিষয়কে উপেক্ষা করে অথবা পর্যাপ্ত গুরুত্ব দেয় না।

শরণার্থীদের সাংস্কৃতিকভাবে উপযোগী মানসিক স্বাস্থ্যসেবা নিশ্চিত করতে হলে মানসিক সেবাদানকারী স্বাস্থ্যকর্মীদের অবশ্যই রোগীর ব্যক্তিগত, সামাজিক ও সাংস্কৃতিক পটভূমি সম্পর্কে পরিষ্কার ধারণা থাকতে হবে। একই সঙ্গে তাদের আচরণে এমন এক সংবেদনশীলতা ও আন্তরিক প্রতিশ্রুতি থাকতে হবে, যাতে রোগীর সংস্কৃতি ও বিশ্বাসকে সম্মান করা হয়। উদাহরণস্বরূপ বলা যায়, রোগীর ব্যক্তিগত গোপনীয়তা কঠোরভাবে রক্ষা করা, নারী ও পুরুষের পারস্পরিক সম্পর্কের ক্ষেত্রে সাংস্কৃতিক সীমা ও নিয়ম বোঝা, ধর্মীয় বিশ্বাস ও আচার-অনুশীলনের প্রতি শ্রদ্ধাশীল হওয়া এবং রোগীর ভাষাগত দুর্বলতা বা ভাষা না জানার সমস্যাকে গুরুত্ব দিয়ে বিকল্প মাধ্যমে যোগাযোগের ব্যবস্থা করা।  শরণার্থীরা মানসিক স্বাস্থ্যসেবা নিতে আগ্রহী হবেন কি না, তা অনেকাংশে সেবাদানকারী প্রতিষ্ঠানের কাঠামো ও পরিবেশ সাংস্কৃতিকভাবে কতটা সংবেদনশীল, নিরাপদ ও গ্রহণযোগ্য—তার ওপর নির্ভর করে।

প্রাপ্তবয়স্ক শরণার্থীরা সাধারণত তাদের শিশু ও কিশোরদের ব্যাপারে খুবই সতর্ক ও সুরক্ষামূলক মনোভাব রাখেন। এই সুরক্ষামূলক মনোভাবের প্রভাবে প্রাপ্তবয়স্কদের সঙ্গে থাকা তরুণ শরণার্থীরা মানসিক স্বাস্থ্যসেবা গ্রহণের ক্ষেত্রে অনেক সময় মাত্রাতিরিক্ত চাপ অনুভব করেন। ফলে তারা প্রায়শ এই ধরনের সেবা নেওয়ার ক্ষেত্রে আগ্রহ দেখায় না। বাস্তবে দেখা গেছে যে, সাধারণ জনসংখ্যার মধ্যে যেসব কিশোরের মানসিক স্বাস্থ্য সেবার প্রয়োজন রয়েছে, তাদের মাত্র ১০–৩০ শতাংশ বর্তমানে এই সেবা গ্রহণ করছে। এর পাশাপাশি একটি বড় সমস্যা হলো জাতিগত সংখ্যালঘু কিশোরদের মধ্যে মানসিক স্বাস্থ্যসেবা গ্রহণ করার প্রবণতা সংখ্যাগরিষ্ঠ সংস্কৃতির তরুণদের তুলনায় কম। সামাজিক, সাংস্কৃতিক ও পারিপার্শ্বিক কারণে এই সংখ্যালঘু কিশোররা প্রয়োজনীয় সহায়তা পাওয়ায় পিছিয়ে পড়ে এবং তাদের মধ্যে মানসিক স্বাস্থ্য সংক্রান্ত ঝুঁকি বাড়তে থাকে।

মাতাপিতা, অভিভাবক ও শিক্ষকরা সাধারণত কিশোর-কিশোরীদের সাহায্যের প্রয়োজনীয়তা সম্পর্কে অধিক সচেতন থাকেন এবং তারা তাদের প্রয়োজনীয় সহায়তার জন্য উদ্যোগ নেন, যেখানে কিশোর-কিশোরীরা নিজেদের সমস্যা স্বতঃস্ফূর্তভাবে প্রকাশ করা বা সে ব্যাপারে সাহায্য চাওয়ার ক্ষেত্রে কম সক্রিয় থাকে।

অভিভাবকহীন শরণার্থী কিশোর-কিশোরীরা মানসিক স্বাস্থ্য সেবা গ্রহণ করার ক্ষেত্রে সাধারণত প্রাপ্তবয়স্কদের সাথে থাকা কিশোরদের তুলনায় অনেক কম সুযোগ পায়। শরণার্থী শিশু ও কিশোরদের মধ্যে সাধারণত অভ্যন্তরীণ মানসিক চাপের লক্ষণ বেশি দেখা যায়; যেমন: বিষণ্নতা ও উদ্বেগ।

#### অন্যান্য প্রতিবন্ধকতা
শরণার্থীদের অন্যান্য অতিরিক্ত কাঠামোগত প্রতিবন্ধকতা হলো:
* শরণার্থিতার ওপর ভিত্তি করে বিভিন্ন জটিল বীমা নীতি তৈরি করা হয়েছে; যেমন: সরকারী সহায়তা পাওয়া শরণার্থী বনাম সাধারণ শরণার্থী। এর ফলে শরণার্থী রোগীদের জন্য অনেক অপ্রত্যাশিত খরচের খাত তৈরি হয়। যুক্তরাষ্ট্রের শরণার্থী পুনর্বাসন অফিস বলে যে, 'শরণার্থী চিকিৎসা সহায়তা' নামে কেবল একটি বীমা সংক্ষিপ্ত সময়ের জন্য (সর্বোচ্চ ৮ মাস) পাওয়া যায়; কিন্তু মেডিকেড ও সিএইচআইপি'র মতো অন্যান্য বীমা দীর্ঘ কয়েক বছর পর্যন্ত ব্যবহার করা যায়।
* পরিবহন সুবিধার অভাব।
* “উপলব্ধ সম্পদের বিষয়ে শরণার্থীদের সচেতনতা ও তথ্যের অভাব।
* যে দেশে শরণার্থী বসবাস করে, সেই দেশের স্বাস্থ্যসেবা সম্পর্কে ধারণা না থাকা। সমস্যা আরও প্রকট হয়, যখন সরকার বা স্থানীয় সম্প্রদায়ের পক্ষ থেকে শরণার্থীদের বসবাস ও স্বাস্থ্যসেবা সম্পর্কিত সাহায্য ও প্রশিক্ষণ দেওয়ার ব্যবস্থা সীমিত হয় বা একেবারেই না থাকে। 

স্বাস্থ্যসেবার পেশাজীবীদের কাঠামোগত প্রতিবন্ধকতা:

* শরণার্থী জনগোষ্ঠীর মধ্যে মানসিক ব্যাধি বৃদ্ধি পাওয়া। 
* নথিভুক্ত চিকিৎসা ইতিহাসের অভাব: যা সম্পূর্ণরূপেই স্বাস্থ্যসেবা প্রদানকে কঠিন করে তোলে।
* সময়সীমার সীমাবদ্ধতা: চিকিৎসাক্ষেত্রে নিয়োগ খুবই স্বল্পমেয়াদী হয়, যার ফলে শরণার্থীদের মানসিক স্বাস্থ্য সম্পর্কিত সেবা প্রদান করা কঠিন হয়ে যায়।
* জটিল বীমা নীতি, যার ফলে স্বাস্থ্যসেবা প্রদানকারীদের ক্ষতিপূরণ পাওয়ায় দেরি ঘটে।

### স্বাস্থ্য শিক্ষা
গার্ল গাইডিং, বিশ্ব গার্ল স্কাউটস সংস্থা ও ফ্যামিলি হেলথ ইন্টারন্যাশনাল যৌথভাবে একটি শিক্ষামূলক প্রোগ্রাম তৈরি করে তা পরীক্ষামূলকভাবে চালিয়েছে। এই প্রোগ্রামটি মূলত উগান্ডা, জাম্বিয়া ও মিশরের কিশোরী শরণার্থী মেয়েদের জন্য পরিকল্পিত হয়েছিল, যেখানে তাদের সহকর্মীর মাধ্যমে শিক্ষাদান করা হয়। প্রোগ্রামের মূল লক্ষ্য ছিল সেই সকল তরুণী মেয়েদের কাছে পৌঁছানো, যারা প্রজননকালীন স্বাস্থ্য সম্পর্কিত বিষয়গুলো সম্পর্কে সচেতন হতে চায়। প্রোগ্রামটি তিনটি বয়সভিত্তিক দলে বিভক্ত করা হয়: প্রথম দলে সাত থেকে ১০ বছর বয়সী মেয়েরা দেহের পরিবর্তন, শরীরের বিভিন্ন অঙ্গ ও অঙ্গসংস্থান ও স্বাস্থ্যকর জীবনধারা সম্পর্কে প্রাথমিক ধারণা পায়; দ্বিতীয় দলে ১১ থেকে ১৪ বছর বয়সী মেয়েরা যৌন সংক্রমণজনিত রোগ এবং সেসবের প্রতিরোধ ও সুরক্ষার উপায় সম্পর্কে ধারণা লাভ করে এবং তৃতীয় দলে ১৫ বছর বা তার বেশি বয়সী মেয়েরা গর্ভকালীন সুস্থতা সম্পর্কে পরামর্শ, নিরাপদ প্রসব ও শিশুর সঠিক যত্ন নেওয়ার মত বিষয়াদি সম্পর্কে ধারণা লাভ করে। কর্মসূচির পর একটি গুণগত জরিপের ফলাফলের ভিত্তিতে রিপোর্ট করা হয় যে, প্রোগ্রামে অংশগ্রহণকারীদের আত্মসম্মান ও আত্মবিশ্বাস উল্লেখযোগ্যভাবে বৃদ্ধি পেয়েছে। এছাড়া তারা অধিক হারে স্বাস্থ্যসেবামূলক সুবিধা গ্রহণ করতে শুরু করেছে এবং নিজের স্বাস্থ্য সম্পর্কিত সিদ্ধান্ত নিতে আরো অধিক সক্ষম হয়েছে। এইভাবে, প্রোগ্রামটি কেবল তাদের স্বাস্থ্য শিক্ষায় অবদান রাখেনি, বরং এটি তরুণী মেয়েদের ব্যক্তিগত সক্ষমতা ও সামাজিক অংশগ্রহণও বাড়িয়েছে।  

## শিক্ষা

শরণার্থী জীবনের বিভিন্ন পর্যায়ে শিশুদের ক্ষেত্রে শিক্ষার সুযোগে বড় ধরনের পরিবর্তন দেখা যায়। জীবনের শুরুতে উন্মুক্ত শরণার্থী শিবির ও অস্থায়ী আশ্রয়স্থলে থাকা অবস্থায় শিশুদের প্রাথমিক শিক্ষা প্রায়শ অপ্রতুল বা অনিয়মিত হয়। এই পরিস্থিতি বোঝাতে “বঞ্চনা: শরণার্থী শিক্ষার সংকট” শিরোনামে একটি প্রতিবেদনে জাতিসংঘ শরণার্থী বিষয়ক হাইকমিশনারের তথ্যের সঙ্গে জাতিসংঘ শিক্ষা, বিজ্ঞান ও সংস্কৃতি সংস্থার বিশ্বব্যাপী স্কুল ভর্তি পরিসংখ্যানের তুলনা করা হয়েছে। প্রতিবেদনে উল্লেখ করা হয়েছে যে, বিশ্বব্যাপী প্রায় ৯১ শতাংশ শিশু প্রাথমিক বিদ্যালয়ে পড়াশোনা করে। কিন্তু শরণার্থী শিশুদের ক্ষেত্রে এই হার অনেক কম; মাত্র ৬১ শতাংশ। অধিক বিশ্লেষণ করলে দেখা যায় যে, নিম্ন-আয়ের দেশগুলোতে শিক্ষার সুযোগ আরো সীমিত। এসব দেশে প্রাথমিক বিদ্যালয়ে ৫০ শতাংশেরও কম শরণার্থী শিশু ভর্তি হতে সক্ষম হয়। এর কারণ হিসেবে প্রতিবেদনে সামাজিক, অর্থনৈতিক ও প্রাতিষ্ঠানিক বাধার কথা বলা হয়েছে; যেমন: পর্যাপ্ত প্রাথমিক বিদ্যালয় ও শিক্ষক না থাকা, শিক্ষার খরচ বহন করতে না পারা, ভাষাগত বাধা এবং স্থায়ী ঠিকানা না থাকা। এতে বোঝা যায়, শরণার্থী শিশুরা শুধু স্কুলে ভর্তির সুযোগ হারায় না, বরং তারা শিক্ষার ধারাবাহিকতা ও মানও হারায়। শরণার্থী শিশুরা বয়সে যত বড় হতে থাকে, তাদের বিদ্যালয়ে উপস্থিতির হার ততই কমতে থাকে।  উদাহরণস্বরূপ, বিশ্বজুড়ে যেখানে গড়ে ৮৪ শতাংশ কিশোর-কিশোরী মাধ্যমিক বিদ্যালয়ে ভর্তি থাকে, সেখানে শরণার্থী কিশোরদের মধ্যে এই হার মাত্র ২৩ শতাংশ। নিম্ন আয়ের দেশগুলোতে এই পরিস্থিতি আরো উদ্বেগজনক; সেখানে মাত্র ৯ শতাংশ শরণার্থী মাধ্যমিক শিক্ষায় অংশগ্রহণের সুযোগ পায়। বিশ্বব্যাপী উচ্চশিক্ষা (তৃতীয় স্তরের শিক্ষা) পর্যায়ে ভর্তি থাকার হার প্রায় ৩৬ শতাংশ হলেও শরণার্থী শিশুদের ক্ষেত্রে এই হার মাত্র ১ শতাংশে নেমে আসে। এই পরিসংখ্যানগুলো স্পষ্টভাবে দেখায় যে, বয়স বাড়ার সঙ্গে সঙ্গে শরণার্থী শিশু ও তরুণদের শিক্ষায় অংশগ্রহণের সুযোগ ক্রমশ সীমিত হয়ে পড়ে এবং তাদের উচ্চশিক্ষায় প্রবেশের হার প্রায় শূন্যের কোঠায়।  ২০১৬ সালের শরণার্থী ও অভিবাসী বিষয়ক সাধারণ পরিষদের শীর্ষক সম্মেলনে জাতিসংঘের শরণার্থী বিষয়ক হাইকমিশনার বলেন যে, সকল শরণার্থীর জন্য মানসম্মত শিক্ষা নিশ্চিত করার জন্য সরকার, মানবিক সংস্থা, উন্নয়ন সহযোগী ও বেসরকারি খাতসমূহের মধ্যে বিস্তৃত অংশীদারিত্ব প্রয়োজন।  এই সম্মেলনের পর, জাতিসংঘের শরণার্থী বিষয়ক হাইকমিশনার তুরস্কে অনুষ্ঠিত ২০১৬ সালের বিশ্ব মানবিক শীর্ষক সম্মেলন বিভিন্ন কোম্পানি, সরকার ও দাতাদের সঙ্গে বৈঠক করে একটি বিশেষ উদ্যোগ শুরু করেন, যার নাম দেওয়া হয় “শিক্ষা থেমে থাকে না” তহবিল। এই তহবিলের উদ্দেশ্য ছিল বিশ্বের যে সব অঞ্চলে সংঘাতময় পরিস্থিতি আছে, সেখানে অবহেলিত শিশু ও কিশোর-কিশোরীদের শিক্ষার চাহিদা পূরণ করা। এটি শুধুমাত্র সাধারণ স্কুলের শিক্ষা মতই নয়, বরং জরুরি ও মানসম্মত শিক্ষার ব্যবস্থা নিশ্চিত করার জন্য একটি আন্তর্জাতিক সহযোগিতামূলক উদ্যোগ ছিল। যদিও এই বিষয়ে বৈশ্বিক পর্যায়ে অনেক আলোচনা হয়েছে, তবুও জাতিসংঘের শরণার্থী বিষয়ক হাইকমিশনার মনে করেন, এই সমস্যা সম্পূর্ণরূপে সমাধান করতে বৈশ্বিক পর্যায়ে আরো জোরালো পদক্ষেপ গ্রহণ করা প্রয়োজন।

একটি সম্পূর্ণ নতুন দেশ বা শরণার্থী শিবিরে এসে নতুন স্কুল পরিবেশে খাপ খাওয়ানো শরণার্থী শিশুদের জন্যে বড় চ্যালেঞ্জিং বিষয় হয়ে দাঁড়ায়। শিক্ষা শরণার্থী শিশুদের মানসিক ও সামাজিক অভিযোজন ও বুদ্ধিবৃত্তিক বিকাশের জন্য অত্যন্ত গুরুত্বপূর্ণ। এসব পরিস্থিতি বিবেচনা করে শিক্ষকদের গুরুত্বপূর্ণ দায়িত্ব হলো, তারা শরণার্থী শিশুদের চাহিদা, তাদের মুখোমুখি হওয়া প্রতিবন্ধকতা ইত্যাদি বিষয় মনোযোগ সহকারে বিবেচনা করবেন।

গ্রাহাম, মিনহাস ও প্যাক্সটন (২০১৬) নিজেদের গবেষণায় দেখিয়েছেন যে, শরণার্থী শিশুদের শিক্ষার সমস্যার জন্য অন্য কিছু মৌলিক কারণও থাকতে পারে। উদাহরণস্বরূপ, অভিভাবকদের শিক্ষাগত পদ্ধতি সম্পর্কে ভুল বোঝাপড়া, শিক্ষকদের কম প্রত্যাশা, সহপাঠীদের হয়রানি ও জাতিগত বৈষম্য, শরণার্থী হওয়ার আগের ও পরের মানসিক আঘাত এবং জোরপূর্বক আটক ও হেফাজত। তবে কিছু বিষয় শিশুদের শিক্ষায় সফল হতে সাহায্য করতে পারে। এর মধ্যে রয়েছে উচ্চ শিক্ষা ও জীবনের লক্ষ্য, অভিভাবকদের সক্রিয় সহযোগিতা, সমর্থক পরিবার ও স্কুল পরিবেশ, শিক্ষকদের জন্যে ছাত্রদের ভাষা ও সাংস্কৃতিক পটভূমি বোঝা এবং সুস্থ বন্ধুত্বপূর্ণ সহপাঠীয় সম্পর্ক। আগে শরণার্থী শিক্ষার লক্ষ্য ছিল, শিক্ষার্থীদের তাদের নিজ দেশে ফিরে যাওয়ার জন্য প্রস্তুত করা। এখন মার্কিন যুক্তরাষ্ট্রে এর মূল লক্ষ্য হলো শিশুদের নতুন সমাজে মানিয়ে নেওয়ার জন্য প্রস্তুত করা।

মার্কিন যুক্তরাষ্ট্রে শরণার্থী শিক্ষার্থী এবং সহজে তাদের স্কুলে অন্তর্ভুক্তি করার জন্য সরকারের খুবই সীমিত নীতি রয়েছে। দেশের অধিকাংশ নীতি ও নীতি সংক্রান্ত আলোচনা মূলত অভিবাসন ও তাদের আশ্রয় প্রক্রিয়ায় কেন্দ্রীভূত। এর ফলে সরকারিভাবেই শরণার্থীদের “অদৃশ্য” ধারণা করা হয়, যা তাদের সামাজিক মর্যাদা ও স্থিতিশীলতার ক্ষেত্রে বড় বাধা তৈরি করে। একই সঙ্গে এটি তাদের শিক্ষা গ্রহণ করার সুযোগকে সীমিত করে এবং নতুন দেশে সফল অবস্থান গড়ে তোলার ক্ষমতাকেও প্রভাবিত করে। এছাড়া যুক্তরাষ্ট্রে শরণার্থী ও অভিবাসীদের জন্য প্রদত্ত শিক্ষাসেবাও যথেষ্ট নয়। সাম্প্রতিক এক গবেষণায় দেখা গেছে যে, যুক্তরাষ্ট্রের শরণার্থী শিশুদের প্রায় ৫৪% শিক্ষাগত সমস্যার মুখোমুখি হচ্ছে। শিক্ষাক্ষেত্রে যথাযথ সহায়তা না থাকায় শরণার্থী ও অভিবাসীদের সামাজিক, অর্থনৈতিক এবং রাজনৈতিক ক্ষমতা খুবই সীমিত থাকে এবং তারা নিজেদের পক্ষে কোন দাবিও উপস্থাপন করতে পারে না। তাই প্রাতিষ্ঠানিক শিক্ষা ও সামাজিক শিক্ষা তাদের ক্ষমতা বৃদ্ধির জন্য অপরিহার্য। কারণ এটি তাদের ভাষা ও যোগাযোগ দক্ষতা ও আতিথেয় সমাজের নিয়ম ও কাঠামো বুঝতে দক্ষ করে তুলবে।

### শিক্ষার প্রবেশাধিকার

#### শিক্ষা ব্যবস্থার কাঠামো
উত্তর আমেরিকার স্কুলগুলিতে শরণার্থী শিশুদের সহায়তার জন্য প্রয়োজনীয় উপকরণ নেই; বিশেষ করে প্রাতিষ্ঠানিক কার্যক্রম পরিচালনা করা ও শরণার্থী শিশুদের বৈচিত্র্যময় শিক্ষার চাহিদা পূরণের ক্ষেত্রে প্রয়োজনীয় উপকরণ খুবই সামান্য। শ্রেণীকক্ষ, স্কুল ভবন, অঞ্চলভেদে জটিল স্কুল নীতি ও বিদ্যালয়ে অভিভাবকের অংশগ্রহণের আবশ্যকতা শরণার্থী শিশুদের অভিভাবকদের আতঙ্কিত করে। এছাড়াও উত্তর আমেরিকায় সাধারণত শিক্ষকরা অনুমান করে ঠিক করেন যে, শরণার্থী শিশুদের কোন শ্রেণীতে রাখা উচিত। কারণ শরণার্থী শিশুদের জন্য কোনো মানক পরীক্ষা বা আনুষ্ঠানিক সাক্ষাৎকারের ব্যবস্থা থাকে না।
উন্নয়নশীল দেশগুলিতে শরণার্থীদের বিদ্যালয়ে ভর্তি হওয়া ও পড়াশোনা চালিয়ে যাওয়ার সুযোগ সীমিত। শরণার্থীদের পরিবেশ ও অঞ্চলভেদে অসমভাবে শিক্ষা অর্জনের সুযোগ প্রদান করা হয়, বিশেষ করে কিশোরী মেয়েদের জন্য এবং মাধ্যমিক স্তরে। শ্রেণিকক্ষের অভাব, শিক্ষকদের সংখ্যা সীমিত হওয়া এবং নানা বৈষম্যমূলক নীতি ও প্রথা শরণার্থী শিশুদের স্কুলে যাওয়া থেকে বিরত রাখে। এছাড়াও শিক্ষা গ্রহণের ক্ষেত্রে বয়সসীমা নির্ধারণের নীতিও শরণার্থী শিশুদের জন্য ক্ষতিকর হতে পারে।

অনেক দেশে শরণার্থী শিশুরা শিক্ষা গ্রহণের ক্ষেত্রে আইনি সীমাবদ্ধতার মুখোমুখি হয়, এমনকি প্রথম আশ্রয়দাতা দেশে থাকলেও। বিশেষ করে সেসব দেশে এই সমস্যা বেশি দেখা যায়, যারা ১৯৫১ সালের শরণার্থী বিষয়ক কনভেনশন বা কনভেনশনের ১৯৬৭ সালের বিশেষ প্রোটোকলে স্বাক্ষর করেনি। ১৯৫১ সালের কনভেনশন ও ১৯৬৭ সালের বিশেষ প্রোটোকল উভয়ই শরণার্থীদের শিক্ষা গ্রহণের অধিকারকে বিশেষ গুরুত্ব দেয় এবং আন্তর্জাতিক প্রসঙ্গে শরণার্থীদের সংজ্ঞা নির্ধারণ করে। কনভেনশন ও এর বিশেষ প্রোটোকল সত্ত্বেও শরণার্থী শিক্ষার্থীদের মধ্যে শিক্ষাপ্রাপ্তির হার সর্বনিম্ন পর্যায়ে। জাতিসংঘ শরণার্থী বিষয়ক হাইকমিশনার ২০১৪ সালে রিপোর্ট করেছিল যে, মাত্র ৫০ শতাংশ শরণার্থী শিশু শিক্ষায় প্রবেশ করতে পারছে, যেখানে বিশ্বব্যাপী শিশুদের শিক্ষায় প্রবেশের হার ৯৩ শতাংশ। ইউএনএইচসিআর ব্যাখ্যা করেছেন যে, শরণার্থী শিশুদের জন্য শিক্ষার সুযোগ কেবল তাদের জ্ঞান অর্জনের মাধ্যমই নয়; বরং এটি তাদের জীবনের ঝুঁকি ও সমস্যা কমানোর ক্ষেত্রে একটি গুরুত্বপূর্ণ হাতিয়ার হিসেবে কাজ করে। শিক্ষা বাল্যবিবাহ, শিশু শ্রম, শিশুর বিপজ্জনক ও শোষণমূলক কাজে নিয়োজিত হওয়া এবং কিশোর বয়সে গর্ভধারণের মতো ঝুঁকিগুলো কমাতে সাহায্য করতে পারে। কিন্তু বাস্তবে শরণার্থীদের মধ্যে মাত্র অর্ধেক শিশুই শিক্ষার সুযোগ পায়, যেখানে বিশ্বের অন্য শিশুদের মধ্যে এই সুযোগের হার অনেক বেশি। ফলে শরণার্থী শিশুদের চাহিদা, অর্জন ও সম্ভাবনা সমাজে প্রায় অদৃশ্য থাকে। ইউএনএইচসিআরের মতে, এই পরিস্থিতি শিক্ষাকে তাদের কাছে “বিলাসিতা” হিসেবে দেখায়; অথচ এটি শিশুদের জন্য একটি অপরিহার্য “আবশ্যকতা” হওয়া উচিত। যেসব দেশে আনুষ্ঠানিক শরণার্থী স্বীকৃতি নেই, সেখানে শরণার্থী শিশুরা জাতীয় স্কুলে ভর্তি হতে পারছে না।  ম্যালয়েশিয়ার কুয়ালালামপুরে নিবন্ধনহীন শরণার্থী শিশুরা বলেছে যে, তারা স্কুলে যেতে দ্বিধা বোধ করে। কারণ স্কুল বা স্কুলে যাতায়াতের সময় দেশের আইন প্রয়োগকারী সংস্থার (পুলিশ) সদস্যদের সঙ্গে দেখা হওয়ার ঝুঁকি থাকে। 

যদিও কিছু অঞ্চল বা দেশে শরণার্থী শিক্ষা কর্মসূচি রয়েছে, তবে সেগুলো যথেষ্ট প্রভাবশালী নয়; কারণ সেগুলোর শক্ত কাঠামো ও তদারককারী সংগঠন নেই। জাতিসংঘ শরণার্থী বিষয়ক হাইকমিশনার জোর দিয়ে বলেন যে, শরণার্থীদের শিক্ষা জাতীয় ও নগর পরিকল্পনায় অন্তর্ভুক্ত করা অত্যন্ত গুরুত্বপূর্ণ, যেন এতে অর্থায়ন ও পাঠ্যক্রমে ধারাবাহিকতা নিশ্চিত করা যায়। এছাড়াও শরণার্থী ও অভিবাসী শিশুদের সাহায্য করার জন্য নির্দিষ্ট নীতিমালা ও কার্যক্রম থাকা আবশ্যক। কারণ শরণার্থী শিশুরা নানা পরিবর্তন ও কষ্টের মুখোমুখি হয় এবং সেজন্য তাদের শিক্ষা ব্যাহত হয়। তাই বিদ্যালয়গুলোকে তাদের জন্য একটি নির্ভরযোগ্য ও স্থিতিশীল স্থান হতে হবে, নাহলে তারা নিজেদের সর্বোচ্চ সক্ষমতা অনুযায়ী শিখতে পারবে না। এছাড়া স্কুলগুলোকে শিক্ষার্থীদের বিদেশি পরিবেশে দৈনন্দিন জীবন পরিচালনা করতে সাহায্য করতে হবে। স্কুলগুলোকে সেই সকল শরণার্থী ও অভিবাসী শিশুকে সুরক্ষা প্রদান করা উচিত, যাদের মানব পাচার, সহিংসতা ও জোরপূর্বক শ্রমের ঝুঁকি থাকে; কারণ তারা নিজেদের অভ্যর্থী সমাজ সম্পর্কে পর্যাপ্ত জ্ঞান রাখে না।

#### শ্রেণী কাঠামো
শরণার্থী স্কুলগুলিতে ছাত্র-শিক্ষকের অনুপাত সাধারণত খুব বেশি থাকে এবং কিছু দেশে এই অনুপাত প্রায় দ্বিগুণ দেখা যায়, যা জাতিসংঘের শরণার্থী বিষয়ক সংস্থার নির্দেশিকা অনুপাত ৪০:১–এর চেয়ে বেশি। যদিও বৈশ্বিক নীতি ও স্থানীয় পরিবেশ শিশু-কেন্দ্রিক শিক্ষণ পদ্ধতির প্রতি সমর্থন জানায়, যার ফলে শিক্ষার্থীরা সক্রিয় অংশগ্রহণে উৎসাহিত হয়, তবে অধিকাংশ শরণার্থী শ্রেণিকক্ষে সাধারণত শিক্ষক-কেন্দ্রিক পাঠদানই বেশি দেখা যায়। এতে শিক্ষকরা বেশিরভাগ সময় বক্তৃতা দেন এবং শিক্ষার্থীদের প্রশ্ন করার বা সৃজনশীল চিন্তাভাবনায় অংশগ্রহণের সুযোগ খুব কম দেওয়া হয়। উদাহরণস্বরূপ, কেনিয়ার আটটি শরণার্থী-শিক্ষা প্রদানকারী স্কুলে বক্তৃতাই শিক্ষাদানের প্রধান পদ্ধতি ছিল। 

জাতীয় বিদ্যালয় ব্যবস্থায় শরণার্থী শিক্ষার প্রতি মনোযোগ ও গুরুত্বের অভাব দূর করার জন্য ২০১৬ সালে জাতিসংঘ শরণার্থী বিষয়ক হাই কমিশনারের দফতর বিশটি জাতীয় শিক্ষা মন্ত্রকের সঙ্গে আনুষ্ঠানিক সম্পর্ক স্থাপন করে, যাতে শরণার্থী শিক্ষার জন্য রাষ্ট্রীয় পর্যায়ে রাজনৈতিক অঙ্গীকার নিশ্চিত করা যায়। এছাড়া জাতিসংঘ শরণার্থী বিষয়ক হাইকমিশনার শরণার্থী শিক্ষার জন্য একটি অনুকূল বৈশ্বিক কৌশল প্রবর্তন করে, যার লক্ষ্য হলো “যথাসম্ভব ও উপযুক্ত মনে হলে শরণার্থী শিক্ষার্থীদের জাতীয় শিক্ষাব্যবস্থার সঙ্গে সংহত করা এবং এটি শরণার্থীদের সঙ্গে পরামর্শের মাধ্যমে পরিচালিত হবে।

#### বাসস্থান
অনেক শরণার্থী ও অভিবাসী শিক্ষার্থী তাদের বাবা-মায়ের সঙ্গে বসবাস করে না, বরং তারা ভিন্ন পরিবারে বড় ভাই বা বোনের সঙ্গে থাকে। যারা তাদের বাবা-মায়ের সঙ্গে থাকে, তাদের বাবা-মা প্রায় সবসময়ই কাজে ব্যস্ত থাকে। এই পরিস্থিতি শরণার্থী শিশুদের দৈনন্দিন জীবন ও স্কুলজীবনে অনেকটা স্বনির্ভর হতে বাধ্য করে। কারণ তাদের ক্লাসের যাবতীয় কাজ ও হোমওয়ার্ক নিজেদের করতে হয়। তদুপরি তাদের এমন দায়িত্বও বহন করতে হয়, যা অন্য শিক্ষার্থীরা সাধারণত করে না; যেমন: পরিবারে অনুবাদের কাজ করা, সরকারি ফর্ম পূরণে সাহায্য করা এবং কর সংক্রান্ত নথিপত্র জমা করা। এই অতিরিক্ত দায়িত্ব তাদের পড়াশোনার প্রতি মনোযোগ কেড়ে নেয় এবং স্কুলের দৈনন্দিন কাজের উপর প্রভাব ফেলে।

শরণার্থীদের অবস্থানও তাদের স্কুলের মান ও শিক্ষাবিষয়ক উপকরণের উপলব্ধিতে প্রভাব ফেলে। উত্তর আমেরিকার বড় বড় কেন্দ্রীয় শহরগুলিতে বসবাসকারী শরণার্থী শিশুরা অন্য শিশুদের তুলনায় স্কুলে অধিক সফল হয়। এর বিশেষ কারণ হল, তাদের পরিবারগুলি অতিরিক্ত সামাজিক সেবা গ্রহণের সুযোগ পায়, যা তাদের বিশেষ চাহিদাগুলো পূরণে সহায়ক হয়। বিপরীতে যাদের পরিবার বড় শহরে যাওয়ার সুযোগ পায় না, তারা অনেকটা অসুবিধায় থাকে। এছাড়া যেসব শিশুর অবস্থান অপ্রত্যাশিতভাবে পরিবর্তিত হয়, তারা সবচেয়ে বেশি ক্ষতিগ্রস্ত হয়। কারণ তারা প্রতিটি গন্তব্যস্থলে এক পদ্ধতির শিক্ষা পায় না এবং স্থায়ীভাবে বসবাসের অনুমতি পাওয়ার আগে নিয়মিত স্কুলে যেতে পারে না।

#### ভাষাগত বাধা ও জাতিগত পরিচয়
উত্তর আমেরিকায় শরণার্থী পরিবারগুলোর মধ্যে ভাষাগত ও জাতিগত পরিচয় বহালের চাপ দেখা দেয়, যখন তারা নিজেদের শিশুবয়সী সন্তানদের থেকে আশা করে যে, তারা তাদের নিজস্ব জাতিগত মূল্যবোধের প্রতি অনুগত থাকবে; সেই সঙ্গে স্কুল ও সামাজিক কার্যক্রমে স্থানীয় সংস্কৃতিও শিখবে। এই দ্বিগুণ চাহিদার প্রতিক্রিয়ায় শিশুরা কখনো স্থানীয় সংস্কৃতির সঙ্গে নিজেদের অতিমাত্রায় খাপ খাইয়ে নিতে পারে; কখনো তাদের নিজস্ব সংস্কৃতির প্রতি অধিক মনোযোগী হয়; আবার কখনো উভয় থেকেই বিচ্ছিন্ন হয়ে যায়। ভিন্ন ভাষা ও ভিন্ন সাংস্কৃতিক পরিচয়ের কারণে শরণার্থী শিশুরা নতুন সমাজে মানুষের সঙ্গে ঠিকমতো কথা বলতে বা নিজেদের মনের কথা প্রকাশ করতে পারে না। এই যোগাযোগের ঘাটতির ফলে তারা নিজেদের ব্যাপারে ধীরে ধীরে মনে করতে শুরু করে যে, তারা বহিরাগত মানুষ এবং তারা এই সমাজের অন্তর্ভুক্ত নয়। এর ফলে তাদের মধ্যে একাকীত্ব, বিচ্ছিন্নতা ও মানসিক অস্বস্তির অনুভূতি তৈরি হতে পারে। অন্যদিকে, পরিবারের মধ্যে যে সাংস্কৃতিক মূল্যবোধ, রীতি-নীতি ও বিশ্বাস শেখানো হয়, তা অনেক সময়ই পশ্চিমা সংস্কৃতির সঙ্গে মেলে না। এই সাংস্কৃতিক দ্বন্দের কারণে শরণার্থী শিশুরা বিভ্রান্ত হয়ে পড়ে; একদিকে থাকে পরিবার ও নিজস্ব সংস্কৃতির প্রত্যাশা; অন্যদিকে নতুন সমাজে মানিয়ে নেওয়ার চাপ। এর ফলে তারা ধীরে ধীরে নিজস্ব সংস্কৃতি থেকে দূরে সরে যেতে পারে এবং সাংস্কৃতিক পরিচয়ের সংকটে ভুগতে পারে।।

অনেক পশ্চিমা দেশের স্কুলে ভিন্ন জাতিগত ও সাংস্কৃতিক গোষ্ঠীর মধ্যে বৈচিত্র্যকে গুরুত্ব দেওয়া হয় না। এছাড়াও বিভিন্ন সংস্কৃতির শিশুদের বিশেষ চাহিদা পূরণের জন্য পর্যাপ্ত সুবিধা বা উপকরণও থাকে না; যেমন স্কুলে হালাল খাবারের ব্যবস্থা, বিশেষ ধর্মীয় উৎসব পালন বা সাংস্কৃতিক কার্যক্রম অন্তর্ভুক্ত করা। ফলস্বরূপ, যখন শ্রেণিকক্ষে এসব সাংস্কৃতিক পার্থক্য ঠিকভাবে মানা বা সমন্বয় করা না হয়, তখন শরণার্থী শিক্ষার্থীরা আশ্রয়দাতা দেশে নিজেদের সামাজিকভাবে বঞ্চিত ও আলাদা মনে করতে পারে। এর ফলে তারা হয়তো বন্ধু তৈরি করতে পারবে না বা স্কুলের কার্যক্রমে সম্পূর্ণভাবে অংশগ্রহণ করতে পারবে না এবং নিজেকে সমাজের সঙ্গে মানিয়ে নেওয়ার ক্ষেত্রে সমস্যার সম্মুখীন হতে হয়। এছাড়া বর্ণ ও জাতিগত বৈষম্যের প্রভাব শিশুদের মানসিক ও সামাজিক সুস্থতার উপর নেতিবাচক প্রভাব ফেলে। এর কারণে তাদের পড়াশোনার ফলাফলও কমে যেতে পারে।  উদাহরণস্বরূপ, ভিয়েতনামী শরণার্থী কিশোরদের মধ্যে সাংস্কৃতিক পার্থক্যের কারণে কখনো কখনো তারা বিব্রতকর পরিস্থিতির সম্মুখীন হয়। আধুনিক ভিয়েতনামী-মার্কিন কিশোররা অন্যান্য মার্কিন কিশোরদের তুলনায় বেশি অনিশ্চয়তা, আত্মসংশয়  এবং মানসিক চাপের মুখোমুখি হয়। তাই তারা খুব কমই বলে যে, তাদের নিয়ে গর্ব করার মত অনেক কিছু আছে। তারা যেমন আছে, তেমনই থাকতে পছন্দ করে।  

শ্রেণীকক্ষে সাধারণত শরণার্থীদেরও সব ক্লাস আশ্রয়দাতা দেশের ভাষায় পড়ানো হয়। একই শ্রেণীকক্ষের  শরণার্থীরা একাধিক ভাষা-ভাষী হওয়ার কারণে একাধিক অনুবাদ প্রয়োজন হয়; যা শিক্ষা প্রদানের গতি ধীর করতে পারে। উদাহরণস্বরূপ, উগান্ডায় বসবাসরত কঙ্গোর প্রজাতন্ত্রের শরণার্থীদেরকে ফরাসি থেকে ইংরেজি ভাষায় উন্নীত হতে হয়। এই শিশুদের মধ্যে কেউ কেউ ইংরেজিতে দক্ষতার অভাবে নিচের শ্রেণীতে পড়তে থাকে। তাই অনেক বড় বয়সের শিশুদেরও নীচু স্তরের ক্লাসগুলি পুনরায় পড়তে হয়েছিল, যদিও তারা আগেই সেসব বিষয়বস্তু আয়ত্ত করেছিল। তবে কেবল একটি নির্দিষ্ট গোষ্ঠীর ভাষাকে শিক্ষার মাধ্যম হিসেবে ব্যবহার করলে সংখ্যালঘু গোষ্ঠীর মধ্যে পরিচয়হীনতার ঝুঁকি সৃষ্টি হতে পারে। 

শরণার্থী শিক্ষার্থীরা তাদের আতিথেয় দেশে সরকারি স্কুলে পড়ার সময় ভাষাগত বাধার কারণে পরপীড়নের শিকার হয়। সাধারণত এই পরপীড়ন শরণার্থী শিক্ষার্থীদের স্থানীয় ভাষা পুরোপুরি বলতে পারার ক্ষেত্রে সমস্যা হওয়ার কারণে ঘটে। এই ধরনের হয়রানি শিক্ষার্থীদের স্থানীয় ভাষা শেখার আগ্রহ কমিয়ে দেয় এবং তাদের শিক্ষাগত ক্ষমতার প্রতি আত্মবিশ্বাসকে দুর্বল করে দেয়।

পাঠ্যক্রমের অন্তর্ভুক্ত বিষয়বস্তুও শরণার্থী শিক্ষার্থীদের প্রতি সূক্ষ্ম বা সরাসরি বৈষম্যের উপায় হিসেবে কাজ করতে পারে, বিশেষত যখন তারা প্রথম আশ্রয়দাতা দেশগুলির শিক্ষাব্যবস্থায় অন্তর্ভুক্ত হয়। অনেক সময় সরকারি স্কুলের পাঠ্যসূচি শরণার্থীদের কাছে অপরিচিত লাগে এবং তা বোঝা কঠিন হয়ে দাঁড়ায়। কারণ এগুলো মূলত স্থানীয় শিক্ষার্থীদের জন্য প্রণয়ন করা হয় এবং তা স্থানীয় সংস্কৃতি, ইতিহাস ও প্রাসঙ্গিক অভিজ্ঞতার ওপর ভিত্তি করে রচিত হয়। উদাহরণস্বরূপ, কেনিয়ার কাকুমা শরণার্থী শিবিরের শিশুরা জানিয়েছে যে, তারা অনেক বিষয় বোঝার ক্ষেত্রে কঠিন পরিস্থিতির সম্মুখীন হয়, বিশেষ করে এমন বিষয়ে, যা তাদের দৈনন্দিন জীবন ও অভিজ্ঞতার সঙ্গে সম্পর্কিত নয়। বিশেষ করে কেনিয়ার ইতিহাস, ভুগোল ও সামাজিক কাঠামোর ওপর ভিত্তি করে তৈরি পাঠ্যসূচি তাদের কাছে অনেক অপ্রাসঙ্গিক মনে হয়। উগান্ডায় সরকারি স্কুলে অধ্যয়নরত কঙ্গো প্রজাতন্ত্র থেকে আগত শরণার্থী শিশুদের অভিজ্ঞতাও এমনই। তারা উগান্ডার স্থানীয় শিক্ষার্থীদের সঙ্গে একই শ্রেণীতে পড়াশোনা করলেও পাঠ্যক্রমে তাদের নিজের দেশের ইতিহাস, সংস্কৃতি ও সমাজ সম্পর্কে শেখার কোনো সুযোগ নেই। ফলে তারা নিজেদের দেশীয় পরিচয় ও সাংস্কৃতিক ইতিহাস থেকে বিচ্ছিন্ন বোধ করতে পারে। এছাড়াও যদি পাঠ্যক্রমে একপাক্ষিক বর্ণনা অন্তর্ভুক্ত হয়; যেমন ইতিহাস পাঠে শুধুমাত্র স্থানীয় দেশের দৃষ্টিকোণ তুলে ধরা—তাহলে এটি সংখ্যালঘু শরণার্থী শিক্ষার্থীদের পরিচয়, আত্মঅহংকার ও সাংস্কৃতিক আত্মপরিচয়কে হুমকির মুখে ফেলতে পারে। এটি শিক্ষার্থীদের মানসিক ও সামাজিক বিকাশেও নেতিবাচক প্রভাব ফেলতে পারে। কারণ তারা নিজেদের স্কুলের পরিবেশে স্বীকৃত হিসেবে অনুভব করতে পারে না এবং নিজেদের সংস্কৃতির সঙ্গে সংযোগ হারায়। 

#### অন্যান্য প্রতিবন্ধকতা
যদিও ভালো মানের শিক্ষা শরণার্থী শিশুদের বর্তমান সময়ে নিরাপদ ও সুরক্ষিত বোধ করতে সাহায্য করে এবং তাদের ভবিষ্যতে সক্ষম মানুষ হিসেবে গড়ে উঠতে সহায়ক হয়, তবুও অনেক শরণার্থী শিশু স্কুল-শিক্ষায় সফল হতে পারে না। অন্যান্য প্রতিবন্ধকতার মধ্যে থাকতে পারে:
* বিঘ্নিত শিক্ষা –শরণার্থী শিশুদের নিজেদের জন্মভূমিতে শিক্ষা চলাকালীন তাতে বিঘ্ন ঘটতে পারে অথবা তারা সেখানে কোনো ধরনের শিক্ষা নাও পেতে পারে। পূর্বে কোনো শিক্ষা নেই, এমন একটি ছাত্রের জন্য পূর্ণাঙ্গভাবে শিক্ষিত শিশুদের মাঝে স্কুলে ভর্তি করা অত্যন্ত কঠিন। 
* মানসিক আঘাত– এটি শিশুদের শেখার ক্ষমতাকে বাধাগ্রস্ত করতে পারে এবং কর্তৃপক্ষের অবস্থানে থাকা মানুষদের ( যেমন শিক্ষক ও প্রধান শিক্ষকের) প্রতি ভয় সৃষ্টি করতে পারে। 
* বিদ্যালয় পরিত্যাগ– এটি তখন ঘটে, যখন কিশোরদের মধ্যে নিজেদের প্রাতিষ্ঠানিক ক্ষমতা নিয়ে নেতিবাচক ধারণা তৈরি হয়; কোনো সমাজবিরোধী আচরণ করে; সহপাঠীদের দ্বারা প্রত্যাখ্যাত হয় বা আশ্রয়দাতা দেশের স্কুলে প্রবেশের আগে পর্যাপ্ত শিক্ষাগত প্রস্তুতি না পায়। এছাড়া স্কুল পরিত্যাগের পিছনে বিদ্যালয়ের অনিরাপদ পরিবেশ, দারিদ্র্য, পরিবারের আর্থিক অসুবিধা এবং অন্যান্য সামাজিক ও অর্থনৈতিক বাধাও বড় ভূমিকা রাখতে পারে।
* অভিভাবক –যখন অভিভাবকরা সন্তানের শিক্ষার সাথে সক্রিয়ভাবে যুক্ত থাকেন না অথবা তাদের সহায়তা দিতে ব্যর্থ হন, তখন শিশুর শেখার ক্ষমতা ও স্কুলের সফলতা অনেক কমে যায়। শরণার্থী অভিভাবকেরা ভাষাগত সমস্যার কারণে সন্তানদের হোমওয়ার্কে সাহায্য করতে পারে না। এছাড়া অনেক অভিভাবক “অভিভাবক-শিক্ষক-আলোচনা” ধারণাটিই বোঝেন না এবং তাদের সাংস্কৃতিক বিশ্বাসের কারণে তারা কখনোই সন্তানদের শিক্ষার কাজে সরাসরি অংশ নেওয়ার আশা রাখেন না।
* বিদেশি সংস্কৃতি আত্তীকরণ–একজন শরণার্থী শিশুর নিজেকে দ্রুত স্কুলের সংস্কৃতির সাথে মানিয়ে নেওয়ার চেষ্টা তাদের পিতামাতা ও জন্মভূমি থেকে বিচ্ছিন্নতার অনুভূতি তৈরি করতে পারে। এর ফলে বাবা-মায়ের সাথে বোঝাপড়ার ভাঙন এবং মানসিক উত্তেজনা সৃষ্টি হতে পারে। 
* সামাজিক ও ব্যক্তিগত প্রত্যাখ্যান– শত্রুভাবাপন্ন বৈষম্য শরণার্থী শিশুদের জন্য অতিরিক্ত মানসিক আঘাতের কারণ হতে পারে; বিশেষ করে যখন তাদের সহপাঠীরা নিষ্ঠুর আচরণ করে।
* পরিচয় বিভ্রান্তি
* আচরণগত সমস্যা–এই সমস্যা সাধারণত মানসিক চাপ এবং শরণার্থী শিবিরে "টিকে থাকার চেষ্টা" থেকে উদ্ভূত হয়।

### শিক্ষকদের ভূমিকা
উত্তর আমেরিকার স্কুলগুলো শরণার্থী শিশুদের পশ্চিমা সমাজে মানিয়ে নেওয়ার ক্ষেত্রে সাহায্যকারী সংস্থা হিসেবে কাজ করে। এসব স্কুল শুধু পড়াশোনাই শেখায় না, বরং তারা শিশুদের নতুন সমাজের নিয়ম, সংস্কৃতি ও জীবনধারার সাথে খাপ খাওয়াতে সাহায্য করে। শিক্ষকরা শিশুদের সেই মানসিক চাপ ও আঘাত মোকাবিলা করতে সাহায্য করে, যা তারা নিজেদের জন্মস্থান বা আগের দেশে যুদ্ধ, সংক্রমণসহ অন্য কোনো প্রতিকূল পরিস্থিতির কারণে ভোগ করেছে। পাশাপাশি তারা শিশুদের নতুন স্কুলের পাঠ্যসূচি ও শেখার পরিবেশে নিজেদের মানিয়ে নেওয়ার ক্ষেত্রেও সমর্থন দেয়। শরণার্থী শিশুরা সবচেয়ে বেশি উপকৃত হয়, যখন শিক্ষার্থী ও শিক্ষকের মধ্যে খোলাখুলি ও বন্ধুত্বপূর্ণ যোগাযোগ থাকে এবং শ্রেণিকক্ষে এক শিক্ষার্থীর সাথে অন্য শিক্ষার্থীর সক্রিয় ও পারস্পরিক যোগাযোগ থাকে।  শরণার্থী শিশুদের সাথে শিক্ষকের যোগাযোগ আরো উন্নত করার জন্য শিক্ষকরা যদি হাতের ভাষা এবং "ইংরেজি দ্বিতীয় ভাষা" কৌশল সম্পর্কে জানেন, তাহলে তা অত্যন্ত উপকারী হতে পারে। শিক্ষক যদি সহজে বুঝতে ও বোঝাতে পারে তাহলে শিশুদের শেখার প্রক্রিয়া তাড়াতাড়ি উন্নত হবে।  যদি শরণার্থী শিক্ষার্থীদের কাছে এমন শিক্ষাসামগ্রী থাকে, যা তাদের জীবন, সমস্যার সমাধান ও অভিজ্ঞতা বোঝাতে সাহায্য করে, তাহলে শরনার্থী নয় এমন শিক্ষার্থীরাও উপকৃত হয়। এতে সহপাঠীরা শরণার্থীদের প্রতি সহানুভূতিশীল ও সচেতন হতে শেখে। শরণার্থী শিশুদের শিক্ষাসামগ্রী অবশ্যই তাদের প্রয়োজন অনুযায়ী তৈরি হতে হবে। এছাড়াও তাদের শিক্ষাসামগ্রীতে বিভিন্ন ধরনের দক্ষতা (যেমন: ভাষা ও গণিত) উন্নয়নের সুযোগ থাকতে হবে, যাতে শিক্ষা অর্জনের ক্ষেত্রে তারা বিদ্যালয়ে শক্তিশালী সমর্থন পায় এবং ভালোভাবে শিক্ষা অর্জন করতে সক্ষম হয়।

শিক্ষকদের শরণার্থী পরিবারের সঙ্গে সময় কাটানো এবং শিশুর পূর্ব অভিজ্ঞতা নিয়ে আলোচনা করা উচিত, যাতে তারা শরণার্থী শিশুকে সঠিক শ্রেণিতে অন্তর্ভুক্ত করতে পারে এবং প্রয়োজনীয় সহায়তা প্রদান করতে পারে।  স্কুলের নীতি, লক্ষ্য ও পিতামাতার দায়িত্বের মত বিষয় পিতামাতার মাতৃভাষায় অনুবাদ করা উচিত; কারণ অনেক পিতামাতাই ইংরেজিতে দক্ষ হন না। শিক্ষকদের পিতামাতার উপর থাকা বিভিন্ন দায়িত্ব ও চাপ (যেমন: কর্ম, পরিবারের যত্ন ইত্যাদি) বোঝা এবং পরিবারের সঙ্গে সম্ভাব্য সাক্ষাতের সময়সূচিতে নমনীয়তা প্রদর্শনের জন্য প্রস্তুত থাকা উচিত। 

মার্কিন যুক্তরাষ্ট্রের অনেক শিক্ষকের কাছে শরণার্থী শিশুরা যে মানসিক চাপ ও যন্ত্রণার মধ্য দিয়ে গেছে, তা বোঝার যথেষ্ট অভিজ্ঞতা নেই। এছাড়া তারা সাধারণত এ ধরনের আঘাত-ভোগী শিশুদের সঙ্গে কেমন আচরণ করা উচিত এবং তাদের কিভাবে শিক্ষাদান করতে হয় তারও প্রশিক্ষণ পাননি। ফলে অনেক শিক্ষকই শরণার্থী শিক্ষার্থীদের একধরনের "বোঝা" হিসেবে দেখেন এবং তাদের ভিন্ন ভাষা ও সংস্কৃতিকে শিক্ষার জন্য একটি বিকল্প শক্তি হিসেবে না দেখে প্রতিবন্ধক হিসেবে মূল্যায়ন করেন। এই ধরনের আচরণ শিক্ষার্থীদের আগ্রহ ও শেখার সম্ভাবনাকে হ্রাস করে, যা শিশুদের মানসিক, সামাজিক ও শিক্ষাগত বিকাশে গুরুতর নেতিবাচক প্রভাব ফেলতে পারে।

২০০০ সালে প্রকাশিত একটি পুস্তিকায় ড. শীলা ও ড. ডিক বিস্তারিতভাবে বর্ণনা করেছেন যে, কিভাবে শিক্ষকরা স্কুলে শরণার্থী শিশুর সাথে কাজ করতে পারেন এবং শরণার্থী শিশুদের স্কুলে সাধারণত কোন ধরনের সমস্যা দেখা দেয়।  পুস্তিকার তথ্য অনুযায়ী, শরণার্থীরা প্রায়শ মানসিক আঘাতজনিত পরিস্থিতি থেকে আসে। ফলে তারা নিয়মিত স্কুলে আসা, পড়াশোনা ও তাদের সাংস্কৃতিক পরিচয় বজায় রাখার ক্ষেত্রে নানা সমস্যার সম্মুখীন হতে পারে। তাদের এই সমস্যাগুলি প্রায়শ রাগ, আত্মনিঃসরণ, কর্তৃপক্ষের সাথে সমস্যা, মনোযোগের ঘাটতি, অনিয়ম ও অন্যান্য অযৌক্তিক আচরণের মাধ্যমে প্রকাশ পায়। সেই পুস্তিকায় সুপারিশ করা হয়েছে, শিক্ষকরা শরণার্থী শিশুদের আচরণ ও আবেগ নিয়ন্ত্রণে সাহায্য করার মাধ্যমে এসব সমস্যার মোকাবিলা করতে পারেন। শীলা ও ডিকের মতে, শিক্ষকরা এটি করতে পারেন শিশুদের প্রয়োজন বোঝার মাধ্যমে; তাদের সমর্থন করার মাধ্যমে এবং প্রয়োজনে বিশেষজ্ঞের কাছে পাঠানোর মাধ্যমে।

এই গবেষণাটি মূলত শিক্ষকদের ওপর দৃষ্টি দেয় যে, তারা কিভাবে শরণার্থী শিক্ষার্থীর পরিস্থিতি ও অভিজ্ঞতা সম্পর্কে নিজেদের সচেতন ও শিক্ষিত করতে পারে। অপর একটি গবেষণায় শিক্ষকদের এই বিষয়ে উৎসাহিত করা হয়েছে যে, তারা শ্রেণীকক্ষে শরণার্থী শিক্ষার্থীদের মধ্যে যেসব সাধারণ আচরণগত সমস্যা দেখতে পারেন, তা সম্পর্কে যেন সচেতন হন; যেমন: রাগ প্রকাশ করা, আত্মনিঃসরণ বা নিজেকে আলাদা রাখা, নিয়ম ভঙ্গ করা, কর্তৃপক্ষের সঙ্গে সমস্যা সৃষ্টি করা, মনোযোগ ধরে রাখতে অক্ষম হওয়া, অনুপযুক্ত আচরণ, শিক্ষাগত অগ্রগতি কম হওয়া ইত্যাদি। গবেষণাটি আরো উল্লেখ করে যে, শরণার্থী শিশুরা প্রায়শ এই ধরনের আচরণ প্রদর্শন করতে পারে; কারণ তাদের একটি নতুন সাংস্কৃতিক পরিবেশে নিজেদের মানিয়ে নিতে হয়; বৈষম্যের মুখোমুখি হতে হয়; নিম্ন সামাজিক-অর্থনৈতিক পরিস্থিতিতে পরিবারসহ থাকতে হয়; পরিবার ছাড়া থাকা এবং নতুন পরিবেশের নিয়ম-নীতির সঙ্গে তাদের ঐতিহ্যগত সাংস্কৃতিক বিশ্বাসের সঙ্গে সংঘাত দেখা যায়।

ইন্টারন্যাশনাল নেটওয়ার্ক অফ পাবলিক স্কুলস হল এমন একটি মডেল, যা অভিবাসী শিক্ষার্থী অথবা ইংরেজি-ভাষী শিক্ষার্থীদের জন্য প্রতিষ্ঠিত বিদ্যালয়গুলি অনুসরণ করতে পারে। এসব স্কুল শরণার্থী ও অভিবাসী শিক্ষার্থীদের সঙ্গে কাজ করার জন্যে শিক্ষকদের বিশেষভাবে প্রস্তুত করে। উদাহরণ হিসেবে, স্ট্রেকালোভা বলেন যে, যুক্তরাষ্ট্রে আসার আগে ক্রোয়েশিয়ার শরণার্থী শিশুরা সবচেয়ে সাধারণ যে মানসিক চাপপূর্ণ ঘটনার মুখোমুখি হয়েছিল তা হলো: বাড়ি হারানো (৮০%), ব্যক্তিগত জিনিসপত্র হারানো (৬৬.৭%), পরিবারের সদস্যদের থেকে বিচ্ছিন্ন হওয়া (৬৬.৭%), সম্পত্তি ক্ষতিগ্রস্ত হওয়া (৪৮.৯%), শত্রু আক্রমণের সম্মুখীন হওয়া (৪৬.৭%), পরিবারের সদস্য বা বন্ধুর মৃত্যু (৩৭.৮%)।  

এ ধরনের অভিজ্ঞতা শিক্ষার্থীদের শেখার ক্ষমতা ও তাদের শিক্ষাগত চাহিদাকে গভীরভাবে প্রভাবিত করে। শিক্ষকদের এই সমস্যাগুলো মোকাবিলার জন্য কেবলমাত্র অতিরিক্ত প্রশিক্ষণপ্রাপ্ত হলেই হবে না, বরং তাদের শিক্ষার্থীদের পাঠে সক্রিয় অংশগ্রহণ বাড়ানোর ক্ষমতা থাকতে হবে এবং এমন শিক্ষার্থীদের শ্রেণিকক্ষে মানিয়ে নেওয়ার সুযোগ দিতে হবে, যাদের পূর্বে শিক্ষার সুযোগ ছিল সীমিত। গবেষণা অনুযায়ী, যে সকল শিক্ষক শরণার্থী শিশুদের প্রতিবন্ধকতা সম্পর্কে জানেন ও বোঝেন এবং সেই কারণে তাদের মধ্যে যেসব অযৌক্তিক আচরণ দেখা দিতে পারে, তাও বুঝতে পারেন, তারা নিজেদের শিক্ষার্থীদের স্কুল জীবনের অভিজ্ঞতাকে আরো ইতিবাচক করতে সাহায্য করতে পারেন।

শরণার্থী শিক্ষার্থী ও শিক্ষক বিষয়ে ২০২২ সালে ড. সারা ড্রাইডেন-পিটারসনের লেখা একটি বই প্রকাশিত হয়, যার নাম হলো “রাইট হোয়্যার উই বিলং: হাউ রিফিউজি টিচার্স অ্যান্ড স্টুডেন্টস আর চেঞ্জিং দ্য ফিউচার অব এডুকেশন"। এই বইতে শরণার্থী শিক্ষক ও শিক্ষার্থীদের অবদান এবং তারা কিভাবে নিজেদের এবং তাদের সম্প্রদায়কে সমর্থন করছে এবং শিক্ষার ভবিষ্যত পরিবর্তনে তারা কী ভূমিকা রাখছে ইত্যাদি বিষয়ে আলোচনা করা হয়েছে। বইটি ১৫ বছরের গবেষণা ও কাজের অভিজ্ঞতার ওপর ভিত্তি করে রচনা করা হয়েছে। সেখানে ২৩টি দেশে ৬০০-এর অধিক শিক্ষক ও শিক্ষার্থীর সাক্ষাৎকার নেওয়া হয়েছে। এর মাধ্যমে লেখক দেখিয়েছেন যে, কিভাবে শরণার্থী শিক্ষক ও শিক্ষার্থীরা বিভিন্ন দেশের শিক্ষা ব্যবস্থায় প্রভাব ফেলছে এবং নিজেদের সম্প্রদায় ও শিক্ষা প্রতিষ্ঠানকে শক্তিশালী করছে।

#### শরণার্থী শিশুদের শিক্ষাগত অভিযোজন

শিক্ষকেরা যদি দোভাষীর ব্যবস্থা করেন, তাহলে শরণার্থী শিশুদের জন্য নতুন স্কুলে মানিয়ে নেওয়া অনেক সহজ হয়ে যায়। কারণ, ভাষাগত বাধা কমলে শিশুরা শিক্ষকদের কথা বুঝতে পারে এবং নিজের সমস্যার কথা প্রকাশ করতে পারে; সেই সঙ্গে সহপাঠীদের সঙ্গে যোগাযোগ স্থাপন করতে পারে। এছাড়াও সংঘাত ও জোরপূর্বক বাস্তুচ্যুতির শিকার শিশুদের মানসিক ও সামাজিক চাহিদা পূরণে স্কুলগুলো মনোসামাজিক (সাইকোসোশ্যাল) কর্মসূচি চালু করে। এসব কর্মসূচির মাধ্যমে শিশুদের নিজেদের ভীতি, দুঃখ, স্মৃতি ও আবেগ প্রকাশের সুযোগ দেওয়া হয়। একই সঙ্গে এতে তারা ব্যক্তিগত পরামর্শ ও মানসিক সহায়তা পায়, যা মানসিক চাপ কমাতে সাহায্য করে। এসব কার্যক্রম মূলত শিশুদের অতীতের কঠিন অভিজ্ঞতাগুলো বুঝে সেগুলো মেনে নিতে এবং ধীরে ধীরে একটি নিরাপদ ও শিক্ষাবান্ধব পরিবেশে নিজেদের মানিয়ে নিতে সহায়তা করে। শরণার্থী শিশুরা ব্যক্তিভিত্তিক ও পরিস্থিতিনির্ভর শিক্ষাপদ্ধতি থেকে সবচেয়ে বেশি উপকৃত হতে পারে। কারণ পুনর্বাসনের পুরো প্রক্রিয়ায় প্রতিজন শিশুর অভিজ্ঞতা এক হয় না; কেউ যুদ্ধ দেখেছে; কেউ পরিবার থেকে বিচ্ছিন্ন হয়েছে; আবার কেউ দীর্ঘদিন স্কুলের বাইরে ছিল। এসব ভিন্ন ভিন্ন অভিজ্ঞতার কারণে তাদের মানসিক অবস্থা, শেখার গতি ও শিক্ষাগত চাহিদাও পৃথক পৃথক হয়। তাই সবার জন্য একই ধরনের শিক্ষাপদ্ধতি কার্যকর হয় না; বরং প্রতিটি শিশুর প্রয়োজন অনুযায়ী আলাদা সহায়তা প্রয়োজন হয়। যেসব এলাকায় শরণার্থী জনগোষ্ঠীর সংখ্যা বেশি, সেখানে স্থানীয় সম্প্রদায় ও অভিভাবকদের উচিত স্কুলগুলোর সঙ্গে একসাথে কাজ করা। তারা স্কুল শেষে অতিরিক্ত ক্লাস, গ্রীষ্মকালীন শিক্ষা কার্যক্রম কিংবা সাপ্তাহিক ছুটির দিনের শেখার আসর চালু করতে পারে। এই কার্যক্রমগুলো শরণার্থী শিশুদের নতুন পাঠ্যক্রম বুঝতে, ভাষাগত দক্ষতা বাড়াতে এবং বিদ্যালয়ের নিয়ম-কানুন ও পরিবেশের সঙ্গে ধীরে ধীরে খাপ খাইয়ে নিতে সাহায্য করে। এর ফলে তারা আত্মবিশ্বাসী হয় এবং নতুন শিক্ষাব্যবস্থার সঙ্গে সহজে মানিয়ে নিতে পারে।

উত্তর আমেরিকায় শরণার্থী শিশুদের জন্য "দ্বিসাংস্কৃতিক একীভূতকরণ" সবচেয়ে কার্যকর মানিয়ে নেওয়ার পদ্ধতি হিসেবে প্রমাণিত হয়েছে। এর অর্থ হলো, তারা একদিকে নিজেদের ভাষা, সংস্কৃতি ও পরিচয় বজায় রাখতে পারে; অন্যদিকে নতুন দেশের শিক্ষা ব্যবস্থা, সামাজিক নিয়ম ও জীবনধারার সঙ্গেও ধীরে ধীরে খাপ খাইয়ে নিতে পারে। এই দুই সংস্কৃতিকে একসঙ্গে গ্রহণের সুযোগ তাদের মানসিক সুস্থতা, আত্মবিশ্বাস এবং শিক্ষাগত অগ্রগতিকে শক্তিশালী করে। তবে এই প্রক্রিয়ায় স্কুলের ভূমিকা অত্যন্ত গুরুত্বপূর্ণ। স্কুলের শিক্ষক ও কর্মীদের উচিত শিক্ষার্থীদের শুধু ব্যক্তি হিসেবে নয়, বরং তাদের পারিবারিক ও সামাজিক পটভূমি বিবেচনায় একটি বৃহত্তর সম্প্রদায়ের অংশ হিসেবে বোঝা। পাশাপাশি শিক্ষার্থীদের ভাষা, ধর্ম, সংস্কৃতি ও অভ্যাসের পার্থক্যকে সম্মান করা হলে তারা স্কুলকে একটি নিরাপদ ও গ্রহণযোগ্য পরিবেশ হিসেবে অনুভব করে। এছাড়াও অভিভাবকদের সক্রিয় সমর্থন, অভিজ্ঞতাসম্পন্ন শরণার্থী সহপাঠীদের সহযোগিতা এবং শরণার্থী তরুণদের জন্য গঠিত বন্ধুত্বপূর্ণ ও সহায়ক যুবকেন্দ্র শরণার্থী শিশুদের স্কুলে নিয়মিত উপস্থিত থাকতে এবং তাদের দীর্ঘ সময় ধরে পড়াশোনা চালিয়ে যেতে গুরুত্বপূর্ণ ভূমিকা পালন করে। এসব সহায়তা তাদের বিচ্ছিন্নতা কমায়; মানসিক চাপ হ্রাস করে এবং শিক্ষায় টিকে থাকার আগ্রহ বাড়ায়। উত্তর আমেরিকায় শিক্ষকরা শরণার্থী অভিজ্ঞতা সম্পর্কে শিক্ষা গ্রহণ করলে শরণার্থী শিশুদের সঙ্গে আরো ঘনিষ্ঠ সম্পর্ক স্থাপন করতে পারবেন এবং একজন শরণার্থী শিশু তার জীবনে যে সব মানসিক ব্যাধি, চাপ ও নানা ধরনের সমস্যার মধ্য দিয়ে গেছে, সেগুলো আরো গভীরভাবে বুঝতে সক্ষম হবেন।

শরণার্থী শিশুরা সেই শ্রেণীকক্ষে সবচেয়ে ভালোভাবে কিছু শিখতে ও বিকশিত হতে পারে, যেখানে প্রত্যেক শিক্ষার্থীকে সমানভাবে গুরুত্ব দেওয়া হয়। কারণ যখন শিশু নিজেকে শ্রেণীকক্ষের অন্তর্ভুক্ত মনে করে এবং সমাজের নতুন অংশ হিসেবে নিজের মান্যতা পায়, তখন সে শিক্ষাগত ধারণা ও মানসিক সুস্থতায় উন্নতি লাভ করে। এছাড়া, স্কুলের কার্যক্রমে সক্রিয়ভাবে অংশ নেওয়া এবং সহপাঠীদের সঙ্গে সামাজিক যোগাযোগ বৃদ্ধি পাওয়াও শিশুদের বিষণ্নতা ও মানসিক চাপের মত সমস্যা কমাতে সাহায্য করে, যা প্রবাস জীবনের শুরুতে উদ্ভূত হতে পারে।

নিউ ইয়র্কের লং আইল্যান্ড সিটির ল্যাগুয়ার্ডিয়া কমিউনিটি কলেজের অধিভুক্ত আন্তর্জাতিক উচ্চবিদ্যালয় বিশেষভাবে ইংরেজি শিখতে আসা অভিবাসী ও শরণার্থী শিক্ষার্থীদের জন্য তৈরি করা হয়েছে। এই বিদ্যালয়ের শিক্ষাদান শৈলী দেখায়, কিভাবে অভিবাসী ও শরণার্থী শিক্ষার্থীদের শিক্ষায় সফল হওয়া যায়। এখানে শিক্ষার্থীদের কেবল পাঠ্যবিষয়ই শেখানো হয় না, বরং তাদের ইংরেজিতে দক্ষতা বাড়ানোর জন্য আরো বিশেষ শিক্ষা প্রদান করা হয়। এর পাশাপাশি পাঠ্যক্রমকে তাদের সাংস্কৃতিক প্রেক্ষাপটে প্রাসঙ্গিক করে তৈরি করা হয়, যাতে তারা নিজেদের পরিচয় ও অভিজ্ঞতার সঙ্গে নতুন শিক্ষার সংযোগ করতে পারে। শিক্ষার্থীদের মধ্যে সহযোগিতা ও দলগত কাজকে উৎসাহিত করা হয়; ফলে তারা একে অপরের সাহায্য নিয়ে আরো ভালো শিখতে পারে। এই সবকিছু মিলিয়ে শিক্ষার্থীরা কেবল স্কুলে ভালো ফলাফল করে না; বরং স্নাতকোত্তর জীবনের পরেও তারা বিভিন্ন ক্ষেত্রে সফল হয়।

২০১৬ সালে ড. থমাসের করা একটি গবেষণায় দেখা গেছে যে, শিক্ষা শরণার্থী শিশুদের নতুন দেশে তাদের চারপাশের সমাজের সঙ্গে সম্পূর্ণভাবে মিশতে সাহায্য করে।  তিনি উল্লেখ করেছেন যে, শিক্ষা শিশুদের জীবনে এক ধরণের স্থিরতা ও নিরাপত্তার অনুভূতি দেয় এবং একই সঙ্গে তাদের নতুন ভাষা শেখা, নতুন সংস্কৃতি বোঝা এবং প্রয়োজনীয় প্রযুক্তিগত ও শিক্ষাগত দক্ষতা অর্জনে সহায়তা করে, যার ফলে তারা নতুন পরিবেশে স্বাচ্ছন্দ্যে জীবনযাপন করতে পারে।

### একীভূতকরণ বিষয়ে বিতর্ক
যে সকল শরণার্থী এমন দেশে আসে, যেখানে ইতিমধ্যেই অনেক শরণার্থী রয়েছে, তাদের প্রায়শ দুটি বিকল্পের মধ্যে একটি বেছে নিতে হয়: নিজেদের শিশুদের শরণার্থী-স্কুলে ভর্তি করানো অথবা আশ্রয়দাতা দেশের সাধারণ সরকারি স্কুলে। শরণার্থী স্কুলগুলি সাধারণত সেই অঞ্চলের সাবেক শরণার্থীদের দ্বারা প্রতিষ্ঠিত হয় এবং এসব স্কুলে স্থানীয় ভাষা ও পাঠ্যক্রম পড়ানো হয় না। তাই এসব স্কুলের শিক্ষার্থীরা নিজেদের স্থানীয় সমাজ ও সরকারি স্কুলের সঙ্গে সঠিকভাবে মানিয়ে নিতে পারে না। পাশাপাশি, এই ধরনের স্কুলগুলো সাধারণত সরকার বা স্থানীয় শিক্ষা কর্তৃপক্ষ দ্বারা নিয়ন্ত্রিত হয় এবং তাই এতে শিক্ষার মানও ভালো নয়। ফলে এসব স্কুল শিক্ষার্থীদের শিক্ষা ও সামাজিক সংহতির জন্য পর্যাপ্ত সমর্থন দিতে পারে না। অনেক শরণার্থী শিক্ষার্থী সরকারি স্কুলের পরিবর্তে শরণার্থী স্কুলে পড়তে বেশি পছন্দ করে। কারণ এসব স্কুলে তারা অধিক সম্মান ও সহায়ক পরিবেশ অনুভব করে। এছাড়া অনেক সরকারি বিদ্যালয় শরণার্থী ছাত্রদের জন্য উপযোগীও নয়। তাদের শিক্ষকরা সাধারণত শরণার্থী শিশুদের পড়ানোর জন্য বিশেষভাবে প্রশিক্ষিত নয় এবং স্কুলের পাঠ্যক্রমও শরণার্থী-বান্ধব নয়। উদাহরণস্বরূপ, তুরস্কে সরকারি স্কুলগুলো শুধুমাত্র তুর্কি ভাষায় পড়ায় এবং যারা তুর্কি বলতে বা বুঝতে পারে না, তাদের জন্য কোনো বিকল্প সাহায্যের ব্যবস্থা নেই। ফলে শুধুমাত্র আরবি ভাষায় কথা বলত পারা সিরীয় শরণার্থীদের জন্য তুর্কি সরকারি স্কুলে শিক্ষালাভ করা, নতুন বন্ধু তৈরি করা ও সমাজে মানিয়ে নেওয়া অত্যন্ত কঠিন হয়ে পড়ে। 

মার্কিন যুক্তরাষ্ট্রে অধিকাংশ সরকারি স্কুলে "ইংরেজি দ্বিতীয় ভাষা" নামে একটি কর্মসূচি থাকে, যাতে যে সকল শিক্ষার্থী ইংরেজি ঠিকমতো জানে না, তারা এতে অংশ নিয়ে তাদের সহপাঠীদের সঙ্গে তাল মিলাতে পারে। কিন্তু এসব কর্মসূচি অনেক সময় এমন কঠিন ও চ্যালেঞ্জিং পাঠক্রম অনুসরণ করে, যা শিক্ষার্থীদের শেখার ক্ষমতাকে বাড়ায় না। এক গবেষণায় দেখা গেছে যে, "ইংরেজি দ্বিতীয় ভাষা" কর্মসূচির অনেক শিক্ষক শিক্ষার্থীদের বোঝার বা তাদের সঠিকভাবে যত্ন নেওয়ার প্রশিক্ষণ পায় না। যারা সত্যিই শিক্ষার্থীদের সাহায্য করতে চান, তারা বিদ্যালয় থেকে পর্যাপ্ত সমর্থন ও সরঞ্জাম পান না। এছাড়া, এই প্রোগ্রামগুলোর শিক্ষক ও পাঠক্রম প্রায়শ পরিবর্তন হয়, যার কারণে শিক্ষার্থীদের ধারাবাহিকভাবে শেখা সম্ভব হয় না।

২০০৫ সালে ইয়ু জি ও এমিলি গ্রিনম্যানের একটি গবেষণায় দেখা গেছে যে, শরণার্থী শিশুদের নতুন সমাজে একীকরণ ও সংহতকরণ তাদের শিক্ষাগত উন্নতি ও সামগ্রিক বিকাশে সহায়ক হয়। যখন শরনার্থীরা নতুন দেশের ভাষা, সংস্কৃতি ও সামাজিক পরিবেশে নিজেদের মানিয়ে নিতে পারে এবং সমাজের সঙ্গে সম্পৃক্ত হয়, তখন তাদের শেখার ক্ষমতা ও মানসিক সুস্থতার বিকাশ ঘটে। বিশেষভাবে, যারা এমন ধনী ও মধ্যবিত্ত এলাকায় থাকে, যেখানে দারিদ্র্য মানুষের সংখ্যা কম, তাদের জন্য এই একীভূতকরণ শিশুদের পড়াশোনা ও মানসিক স্বাস্থ্যে আরো ভালো ফলাফল পেতে সাহায্য করে।  তবে একীভূতকরণের ধরন ও মাত্রা ভিন্ন হতে পারে। এই ভিন্নতাকে বুঝাতে আলেকজান্দ্রো পোর্টেস ও মিন ঝোউ বিভাজিত একীভূতকরণের তত্ত্ব প্রস্তাব করেছেন। জাই ও গ্রিনম্যানের ব্যাখ্যা অনুযায়ী, তত্ত্বটি যুক্তরাষ্ট্রে অভিবাসীদের একীভূতকরণের তিনটি ভিন্ন পথ দেখায়: প্রথমত, মধ্যবিত্তে একীভূতকরণ; এটি মূলত "ঐতিহ্যবাহী একীভূতকরণ তত্ত্বের" মতোই। এই পন্থায় অভিবাসীরা ক্রমে আমেরিকার মধ্যবিত্ত সমাজে অন্তর্ভুক্ত হয়ে ধীরে ধীরে স্থানীয় সংস্কৃতি ও আর্থিক জীবনের সঙ্গে নিজেরা মানিয়ে যায়। দ্বিতীয়ত, নিম্নবর্গে একীভূতকরণ; এই পন্থায় অভিবাসীরা আমেরিকার নিম্নবিত্ত সমাজে একীভূত হয়, যা প্রায়শ দারিদ্র্য, সামাজিক পতন ও সীমিত সুযোগ প্রাপ্তির কারণ হয়ে দাঁড়ায়। জাই ও গ্রিনম্যানের মতে, এটি নেতিবাচক একীভূতকরণের একটি উদাহরণ। তৃতীয়ত নির্বাচিত সংস্কৃতিনীতি; মূলত এই পন্থায়  অভিবাসীরা নিজেদের নিজস্ব সংস্কৃতি বজায় রাখে; কিন্তু একই সঙ্গে আর্থিক ও প্রাতিষ্ঠানিকভাবে সমাজের অন্তর্ভুক্ত হয়। এটি এমন একটি কৌশল, যেখানে সাংস্কৃতিক পরিচয় হারিয়ে যায় না এবং আমেরিকায় শিক্ষা ও চাকরির সুযোগ গ্রহণের মাধ্যমে আর্থিক উন্নতিও করা সম্ভব। "সংযোজিত একীভূতকরণের কৌশলও" এই তত্ত্বের সঙ্গে সম্পর্কিত। এখানে শরণার্থী বা অভিবাসী শিশুরা তাদের সাংস্কৃতিক সম্পর্ক বজায় রাখে; কিন্তু এরসাথে তারা শিক্ষা প্রতিষ্ঠান ও অর্থনৈতিক ব্যবস্থার সঙ্গে ধীরে ধীরে মিলিত হয়। জাই ও গ্রিনম্যান ব্যাখ্যা করেন যে, প্রতিষ্ঠিত বর্ণবাদ ও অভিবাসী বিদ্বেষের প্রভাব অভিবাসীদের জন্য আরও মন্দ পরিস্থিতি সৃষ্টি করতে পারে, যদি তারা পোর্টেস ও মিন ঝোউ কর্তৃক প্রস্তাবিত প্রথম বা দ্বিতীয় একীভূতকরণের পথে চলে। প্রথম পদ্ধতিটি "ঐতিহ্যবাহী একীভূতকরণ তত্ত্ব" নামে পরিচিত, যার সম্পর্কে ধারণা করা হয়, স্বয়ংক্রিয়ভাবে আমেরিকীয় হওয়া ভালো এবং অভিবাসীদের উচিত মূলধারার মার্কিন সমাজে পুরোপুরি মিশে যাওয়া। এ তত্ত্ব অনুযায়ী, অভিবাসী ব্যক্তিদের তাদের নিজস্ব সংস্কৃতি ও পরিচয় অল্প-অল্প বাদ দিয়ে আমেরিকীয় সমাজব্যবস্থার সঙ্গে সম্পূর্ণ একীভূত হওয়া উচিত।

এরিজোনায় কোয়ামা ও চ্যাং দ্বারা পরিচালিত গবেষণায় দেখা গেছে যে, শরণার্থী শিক্ষার্থীরা এমন প্রোগ্রাম থেকে অধিক উপকৃত হয়, যা তাদের সাংস্কৃতিক ও জাতিগত পটভূমিকে ধ্বংস করার চেষ্টার পরিবর্তে তার কদর করে। এই ধরনের প্রোগ্রাম তাদের পরিচয় ও নতুন অভিজ্ঞতার মধ্যে সংযোগ তৈরি করতে সাহায্য করে। ঐতিহ্যবাহী একীভূতকরণ পদ্ধতি শরণার্থীদের শিক্ষার জন্য ক্ষতিকর হতে পারে। কারণ শুরু থেকেই তাদের জন্য একীভূত হওয়া অনেক কঠিন হয়ে যায়। এটি একই সঙ্গে তাদের বিরুদ্ধে বর্ণবাদ ও জাতিগত বৈষম্যকে বাড়িয়ে তুলতে পারে। যখন আমেরিকান পরিচয়কে সবার জন্য আদর্শ হিসেবে ধরা হয়, তখন এটি বর্ণের ভিত্তিতে বৈষম্য ও অভিবাসী মানুষদের সম্পর্কে প্রচলিত ভুল ধারণাকে আরো গভীর করে। দ্বিতীয় পদ্ধতি "নিম্নবর্গে একীভূতকরণের" মাধ্যমে শরণার্থীরা মূলত আমেরিকার সুবিধাবঞ্চিত, দারিদ্র্যপীড়িত ও পিছিয়ে থাকা এলাকায় একীভূত হতে পারে। এটি আরো বিপজ্জনক হতে পারে; কারণ এখানে শরণার্থীরা এমন সম্প্রদায়ের সঙ্গে মিশে যায়, যেখানে বর্ণবাদ ও অভিবাসীদের প্রতি বিদ্বেষের প্রভাব আগে থেকেই আছে। এছাড়া এই ধরনের এলাকায় সরকারি স্কুল ব্যবস্থা সাধারণত অনেক সমস্যায় জর্জরিত থাকে; যেমন শিক্ষার মান কম হওয়া ও উপকরণের অভাব। ফলশ্রুতিতে, এই পদ্ধতি শরণার্থীদের এমন পরিবেশে ফেলে দেয়, যেখানে তারা দুর্বল শিক্ষা ব্যবস্থা, দারিদ্র্য ও সামাজিক বাধার সঙ্গে মোকাবিলা করতে বাধ্য হয়। সহজভাবে বলতে গেলে, এই ধরনের একীভূতকরণ শরণার্থীদের জন্য নতুন সুযোগ সৃষ্টির পরিবর্তে আরো প্রতিবন্ধকতা ও অসুবিধা তৈরি করে।

ইন্টারন্যাশনাল নেটওয়ার্ক অফ পাবলিক স্কুলস যুক্তরাষ্ট্রে শরণার্থীদের জন্য বিশেষায়িত কিছু স্কুল তৈরি করেছে। এই স্কুলগুলো কেবল শিক্ষার্থীদের পড়াশোনার সুযোগই দেয় না; বরং তারা একটি নির্দিষ্ট পরিকল্পনা ও কাঠামোও প্রদান করে, যাতে তারা ধীরে ধীরে স্থানীয় সরকারি স্কুল ব্যবস্থা ও সমাজে মিশে যেতে পারে। এই একীভূতকরণের প্রক্রিয়ায় শিক্ষার্থীদের নিজের সংস্কৃতি, ভাষা ও ব্যক্তিগত পটভূমিকে সম্মান ও মূল্যায়ন করা হয়, যাতে তারা নিজেদের পরিচয় হারানো ব্যতীতই নতুন পরিবেশের সঙ্গে মানিয়ে নিতে পারে।  শিক্ষা প্রদানের ক্ষেত্রে তারা শিক্ষার্থীদের ছোট ছোট শ্রেণীতে বিভক্ত করে, যাতে প্রতিজন শরণার্থী শিক্ষার্থীর প্রতি আলাদাভাবে মনোনিবেশ করে শিক্ষা দেওয়া যায়। এছাড়া শরণার্থী শিক্ষার্থীদের পূর্ণাঙ্গ সহায়তা দেওয়ার জন্য তারা বিশেষ একটি দলও গঠন করে, যেখানে ৫–৬ জন শিক্ষক ও পরামর্শদাতা থাকেন। এই দল নিয়মিত মিলিত হয়ে আলোচনা করে যে, শিক্ষার্থীরা কোন ধরনের সমস্যা ও প্রতিবন্ধকতার মুখোমুখি হচ্ছে এবং কীভাবে তাদের সাহায্য করা যায়। এছাড়াও শরণার্থী শিক্ষার্থীদের ইংরেজি শেখার জন্যও বিশেষ সহায়তা দেওয়া হয়, যাতে তারা ধীরে ধীরে আশ্রয়দাতা দেশের সমাজ ও স্কুল ব্যবস্থায় নিজেকে মানিয়ে নিতে পারে।

### শান্তি শিক্ষা
২০১২ থেকে ২০১৬ সাল পর্যন্ত ইউনিসেফ দ্বারা পরিচালিত এবং নেদারল্যান্ডস সরকারের অর্থায়নে পরিচালিত “শান্তি স্থাপন, শিক্ষা ও প্রচার" নামে একটি শিক্ষা কর্মসূচি ছিল, যা শান্তি স্থাপনার ক্ষেত্রে উন্নতি ঘটানোর লক্ষে কাজ করেছিল।  কেনিয়ার দাদাব শরণার্থী শিবিরে অনুষ্ঠিত প্রোগ্রামটির মূল লক্ষ্য ছিল শিবিরের অভ্যন্তরে এবং শরণার্থী ও স্থানীয় সম্প্রদায়ের মধ্যে সামাজিক সংহতি ও মানসিক স্থিতিশীলতা শক্তিশালী করা। এই উদ্যোগ দুটি অংশে বিভক্ত ছিল: একটি হলো শান্তি শিক্ষা প্রোগ্রাম, যা দাদাবের প্রাথমিক বিদ্যালয়গুলিতে স্কুলভিত্তিকভাবে শেখানো হতো এবং অন্যটি হলো খেলাধুলার মাধ্যমে উন্নয়ন ও শান্তিরক্ষা প্রোগ্রাম, যা শরণার্থী কিশোর-কিশোরী এবং যুবকদের জন্য পরিচালিত হত। প্রথমটিতে অংশগ্রহণের মাধ্যমে সামাজিক সংহতি বৃদ্ধি পাওয়া এবং দ্বিতীয়টিতে অংশগ্রহণের মাধ্যমে সম্ভাব্য মানসিক স্থিতিশীলতা অর্জনের কিছু আনুষ্ঠানিক প্রমাণ পাওয়া গিয়েছিল।

শরণার্থী শিশুদের জন্য শান্তি শিক্ষা কার্যকর প্রমাণিত হতে পারে; তবে এর কিছু সীমাবদ্ধতা রয়েছে এবং কিছু বিরোধী ও সমালোচকও রয়েছে। অতীতের এমন যে সব প্রোগ্রামে অশরণার্থী জনগোষ্ঠীকে অন্তর্ভুক্ত করা হয়েছিল, সেখানে শান্তি শিক্ষার ইতিবাচক প্রভাব দেখা গিয়েছে। তবু গবেষণায় দেখা গেছে, শিক্ষার্থীদের মধ্যে শান্তির মূল্যবোধ স্থাপনের ক্ষেত্রে পিতামাতা এবং শিক্ষকদের মনোভাবও গুরুত্বপূর্ণ প্রভাব ফেলে। উদাহরণস্বরূপ, সাইপ্রাসের শিক্ষকেরাও সরকারের উদ্যোগে শুরু হওয়া একটি শান্তি শিক্ষা প্রোগ্রামের বিরোধীতা করেছিলেন। আরেকটি গবেষণায় দেখা গেছে যে, শিক্ষকরা সমঝোতার সম্ভাবনাকে সমর্থন করলেও তাদের নৈতিক এবং বাস্তবধর্মী উদ্বেগের কারণে শান্তি শিক্ষা কর্মসূচি কার্যকরভাবে বাস্তবায়ন করা নিয়ে অনিশ্চয়তা তৈরি হয়।

### শিক্ষা পদ্ধতি
শরণার্থীরা এমন অবস্থায় থাকে, যেখানে তাদের শিক্ষাগত চাহিদা পূরণ করা সাধারণত কোনো রাষ্ট্রের পক্ষে সম্ভব হয় না। এই ক্ষেত্রে আন্তর্জাতিক ত্রাণসংস্থা ও সহায়তাকারী সংস্থাগুলি একটি ছদ্মরাষ্ট্রের মত ভূমিকা পালন করে, যারা শরণার্থীদের জন্য পাঠ্যক্রম তৈরি করা ও শিক্ষাদান পদ্ধতি নির্ধারণ করার দায়িত্ব গ্রহণ করে। শরণার্থী শিক্ষার ক্ষেত্রে "সমালোচনামূলক শিক্ষাদর্শন" মূলত সেই বিচ্ছিন্নতা দূর করে, যা শরণার্থী ও অভিবাসী শিক্ষার্থীরা বিদেশি স্কুলে শিক্ষা পড়ার সময় অনুভব করে। অনেক সময় বিদ্যালয়ের পাঠ্যক্রম, শ্রেণীকক্ষের কাঠামো ও শিক্ষকদের শিক্ষাদানের ধরন এমনভাবে গঠিত থাকে যে, তা অভিবাসী শিক্ষার্থীদের মানসিকতার সাথে খাপ খায় না। বিশেষত ইংরেজি ভাষার পারদর্শী শিক্ষক ও এতে দুর্বল শিক্ষার্থীদের মধ্যে বিদ্যমান ক্ষমতার বৈষম্য এই বিচ্ছিন্নতাকে আরো তীব্র করে তোলে। উদাহরণস্বরূপ, যেসব শিক্ষার্থী আশ্রয়দাতা দেশের ভাষায় পারদর্শী নয়, অনেক সময় স্কুলগুলো ঝুঁকিপূর্ণ বলে চিহ্নিত করে এবং এরপর তাদের জন্যে আলাদা ক্ষতিপূরণমূলক কর্মসূচি চালু করা হয়। এর মাধ্যমে অভিবাসী শিক্ষার্থীরা মূলত ভিন্ন বা আলাদা হিসেবে চিহ্নিত হয়।  এই পরিস্থিতি কাটিয়ে ওঠার জন্য পাঠ্যক্রম এমনভাবে তৈরি করা প্রয়োজন, যা আন্তর্জাতিক শিক্ষার্থীদের অভিজ্ঞতার সাথে খাপ খায়। শুধুমাত্র আশ্রয়দাতা দেশের ইতিহাস ও সংস্কৃতি শেখানোই নয়; বরং শিক্ষার্থীদের নিজের জীবনের গল্প, অভিজ্ঞতা ও সাংস্কৃতিক প্রেক্ষাপটকেও শিক্ষার অংশ হিসেবে অন্তর্ভুক্ত করতে হবে। যদি শিক্ষার্থীরা তাদের নিজস্ব সংস্কৃতির সাথে সংযোগ অনুভব করতে পারে, তাহলে আশা করা যায় যে, তাদর শিক্ষা ও সামাজিক অন্তর্ভুক্তি উভয়ই উন্নত হবে।

এছাড়া শ্রেণিকক্ষে আন্তঃদেশীয় তরুণদের বাস্তব অভিজ্ঞতা কার্যকরভাবে অন্তর্ভুক্ত করার একটি গুরুত্বপূর্ণ পদ্ধতি হলো "বর্ণনা ও নির্মাণমূলক শিক্ষা" পদ্ধতি। গবেষকদের মতে, এই শিক্ষাপদ্ধতিতে শেখার প্রক্রিয়াকে শুধু পাঠ্যবইয়ের জ্ঞানেই সীমাবদ্ধ রাখা হয় না; বরং শিক্ষার্থী ও শিক্ষকের ব্যক্তিগত জীবনকথা, অভিজ্ঞতা ও স্মৃতিকেও শেখার মূল উপাদান হিসেবে ব্যবহার করা হয়। এই পদ্ধতিতে অনেক ক্ষেত্রে শিক্ষকরা নিজেও অভিবাসী ও ভিন্ন সংস্কৃতি থেকে আগত হন। ফলে তারা নতুন দেশে এসে ভাষা শেখা, সংস্কৃতির সঙ্গে মানিয়ে নেওয়া এবং বৈষম্য ও পরিচয় সংকটের মতো যে অভিজ্ঞতার মধ্য দিয়ে গেছেন, সেগুলো শিক্ষার্থীদের সঙ্গে সরাসরি ভাগ করে নিতে পারেন। এতে শিক্ষার্থীরা বুঝতে পারে যে, তাদের সংগ্রাম ও অভিজ্ঞতা একেবারে একক বা বিচ্ছিন্ন নয়। শিক্ষকের ব্যক্তিগত গল্প ও বাস্তব অভিজ্ঞতা শিক্ষার্থীদের সঙ্গে একটি বিশ্বাসযোগ্য সম্পর্ক গড়ে তোলে। এর ফলে শ্রেণিকক্ষ একটি নিরাপদ পরিসরে পরিণত হয়, যেখানে আন্তঃদেশীয় তরুণরা নিজেদের কথা, নিজেদের পরিচয় প্রকাশ করা এবং নিজেদের অভিজ্ঞতাকে মূল্যবান জ্ঞান হিসেবে দেখতে শেখে। এইভাবে বর্ণনা ও নির্মাণমূলক শিক্ষা পদ্ধতি শিক্ষার্থীদের আত্মবিশ্বাস বাড়ায়; শেখার প্রতি আগ্রহ জাগায় এবং শিক্ষা-অভিজ্ঞতাকে আরো অর্থবহ করে তোলে। এই পদ্ধতিটি দক্ষিণ ক্যালিফোর্নিয়ায় অবস্থিত এডনোভেট নামক একটি চার্টার স্কুল ব্যবস্থাপনা সংস্থার অধীনে পরিচালিত বিদ্যালয়গুলোতে কার্যকর বলে প্রমাণিত হয়েছে। এসব বিদ্যালয়ে শিক্ষার্থীদের একটি বড় অংশই জাতিগত সংখ্যালঘু, অভিবাসী ও প্রথম প্রজন্মের শিক্ষার্থী। গবেষণায় দেখা যায়, যখন শিক্ষার্থীরা সেই সকল শিক্ষকের সঙ্গে যোগাযোগ ও মিথস্ক্রিয়া করে, যারা নিজেরাও অনুরূপ সামাজিক, সাংস্কৃতিক বা অভিবাসী পটভূমি থেকে এসেছেন, তখন শিক্ষার্থীদের বিদ্যালয়মুখী আগ্রহ ও শিক্ষার প্রতি সম্পৃক্ততা উল্লেখযোগ্যভাবে বৃদ্ধি পায়। 

এই শিক্ষাপদ্ধতি শরণার্থী শিশুদের শিক্ষা এগিয়ে নেওয়ার ক্ষেত্রে গুরুত্বপূর্ণ ভূমিকা পালন করতে পারে। কারণ, যখন শিক্ষার্থীরা তাদের শিক্ষক বা বিদ্যালয়ের অন্যান্য কর্তৃত্বপূর্ণ ব্যক্তিদের সঙ্গে তাদের সামাজিক, সাংস্কৃতিক ও অভিজ্ঞতার মিল খুঁজে পায়, তখন তারা নিজেদের আরো নিরাপদ ও গ্রহণযোগ্য মনে করে। ফলে বিদ্যালয়ের প্রতি তাদের আগ্রহ বৃদ্ধি পায়; তাদের মধ্যে আত্মবিশ্বাস তৈরি হয় এবং তাদের শিক্ষাজীবন চালিয়ে যাওয়ার প্রেরণা জাগ্রত হয়। শরণার্থী শিক্ষার্থীদের জন্য আরেকটি কার্যকর শিক্ষা-পদ্ধতি হলো "অন্তর্ভুক্তিমূলক ভাষা পদ্ধতি"। ২০০৫ সালে অ্যারনট ও পিনসনের গবেষণায় শরণার্থী রয়েছে এমন বিদ্যালয়ের একটি মৌলিক বৈশিষ্ট্য হিসেবে “অন্তর্ভুক্তিমূলক নৈতিকতা” ধারণাটি তুলে ধরা হয়। এই ধারণার মূল উদ্দেশ্য হলো, বিদ্যালয় ও শ্রেণিকক্ষকে এমন একটি পরিবেশে রূপান্তর করা, যেখানে ভাষা, সংস্কৃতি ও জাতীয়তার ভিন্নতার কারণে কোনো শিক্ষার্থী যেন নিজেকে বিচ্ছিন্ন ও অবহেলিত মনে না করে। এই শিক্ষা পদ্ধতির অধীনে শিক্ষার্থীদের জন্য ভাষা ও শেখার নিবিড় সহায়তা প্রদান করা হয়, যাতে তারা নতুন ভাষা ও পাঠ্যবিষয় সহজে বুঝতে পারে। শেখার প্রক্রিয়াকে কার্যকর করার জন্য শ্রেণিকক্ষে ছবি, নকশা, প্রতীক ও অন্যান্য দৃশ্যমান উপকরণ ব্যবহার করে তথ্য উপস্থাপন করা হয়। একই সঙ্গে শিক্ষার্থী-কেন্দ্রিক ও অন্তর্ভুক্তিমূলক পাঠ্যক্রম তৈরি করা হয়, যা শিক্ষার্থীদের ভাষাগত দক্ষতা ও শেখার গতি বিবেচনা করে প্রণীত হয়। এর ফলে শ্রেণিকক্ষ এমন একটি কাঠামো ও পরিবেশে পরিণত হয়, যেখানে সব ধরনের শিক্ষার্থী, বিশেষ করে শরণার্থী শিশুরা সমানভাবে শেখার সুযোগ লাভ করে এবং দৈনন্দিন কার্যক্রমে সক্রিয় অংশগ্রহণে উৎসাহিত হয়। শরণার্থী শিবিরগুলিতে পরিচালিত অংশগ্রহণমূলক কর্মভিত্তিক গবেষণা থেকে প্রাপ্ত "অভিজ্ঞতা ও শিক্ষা" শিক্ষাবিদ, শিক্ষা গবেষক এবং নীতিনির্ধারকদের জন্য অত্যন্ত গুরুত্বপূর্ণ। এই ধরনের গবেষণায় শরণার্থী শিক্ষার্থীরা সরাসরি অংশগ্রহণ করে তাদের নিজস্ব অভিজ্ঞতা, অনুভূতি ও সমস্যার কথা তুলে ধরে। গবেষণার ফলাফলে দেখা যায় যে, নিয়মিত ও মানসম্মত শিক্ষার সুযোগ না থাকার কারণে শিক্ষার্থীদের আত্মসম্মানবোধ উল্লেখযোগ্যভাবে কমে যায়।

## পাঠ্যক্রমবহির্ভূত উপকরণ

যুক্তরাষ্ট্রের ক্যালিফোর্নিয়ায় ড. কেন্ডাল কর্তৃক পরিচালিত একটি গবেষণায় দেখা গেছে যে, শরণার্থী শিশু ও তাদের পরিবারের জন্য যেসব প্রধান সহায়ক উপকরণ প্রদান করা হয়, তা হলো: অতিরিক্ত শিক্ষামূলক উপকরণ, পাঠ্যক্রম সমৃদ্ধি উপকরণ, অভিভাবক ও স্কুলের সচেতনতা বাড়ানো বা নির্দিষ্ট লক্ষ্য অর্জনের জন্য নির্মিত ভিডিও, তথ্যবহুল লিফলেট ও হ্যান্ডবুক ও তথ্য ও যোগাযোগ প্রযুক্তি সংক্রান্ত অন্যান্য উপকরণ। এসব উপকরণ মূলত শরণার্থী শিশুদের শিক্ষায় সহায়তা এবং তাদের পরিবারের জন্য শিক্ষামূলক সহায়তা প্রদান করতে ব্যবহৃত হয়। এই গবেষণায় আরো পাওয়া যায় যে, লস এঞ্জেলেসের স্কুলগুলি শরণার্থী শিক্ষার্থীদের স্কুল জীবনে আরো সক্রিয়ভাবে অংশগ্রহণ করতে ও তাদের একাকীত্ব কমাতে অতিরিক্ত পাঠক্রমোত্তর কার্যক্রম চালু করেছে। এসব কার্যক্রমের মধ্যে স্কুল শেষ হওয়ার পরে অনুষ্ঠিত পড়াশোনার প্রোগ্রামগুলিও ছিল; যেমন: পাঠসহায়ক ব্যবস্থা, পুনঃপাঠ অধিবেশন ও পরীক্ষার প্রস্তুতি। এই কার্যক্রমগুলো শিক্ষার্থীদের একে অপরের সঙ্গে মেলামেশা করার সুযোগ দেয় এবং বিদ্যালয় জীবনের সঙ্গে তাদের সম্পৃক্ততা। গবেষণার ফলাফল অনুযায়ী, স্কুলে প্রদান করা পাঠক্রমের বাইরের অতিরিক্ত  সহায়তামূলক কর্মসূচিগুলি; যেমন ভাষা শিক্ষা, শিক্ষামূলক সহায়তা ও সামাজিক দক্ষতা উন্নয়ন কার্যক্রম শরণার্থী শিশুদের মধ্যে উল্লেখযোগ্য উন্নতি ঘটিয়েছে। এই ধরনের প্রোগ্রাম শিশুদের শুধু শিক্ষাগত দক্ষতাই বাড়ায় না, বরং তাদের আত্মবিশ্বাস, সামাজিক সমন্বয় এবং স্কুল জীবনে সক্রিয়ভাবে অংশগ্রহণের ক্ষমতাও বৃদ্ধি করে। গবেষণায় আরো দেখা গেছে যে, স্কুলের শিক্ষক ও অন্যান্য কর্মীরা শরণার্থীদের সংস্কৃতি সম্পর্কে সচেতনতা বাড়ানোর মাধ্যমে তাদের সহায়তা করতে পারেন। উদাহরণস্বরূপ, লস এঞ্জেলেসের কয়েকটি স্কুলে সাংস্কৃতিক উদযাপন, সমাবেশ ও বিভিন্ন অনুষ্ঠান আয়োজন করা হতো, যার ফলে স্কুলের পরিবেশ এমনভাবে তৈরি হত যে, সেখানে শরণার্থীদের ভিন্ন ভিন্ন সংস্কৃতি, ভাষা ও পটভূমি সম্মিলিতভাবে গ্রহণযোগ্য ও মূল্যায়িত হতো। এমন পরিবেশ শিশুদের মধ্যে পারস্পরিক সহানুভূতি, বৈচিত্র্যকে সম্মান করা ও ইতিবাচক মনোভাবের বিকাশ ঘটাতে সাহায্য করে। এছাড়াও এক নৃতাত্ত্বিক গবেষণাপত্রে দেখা গেছে যে, বিদ্যালয়-পরবর্তী কর্মসূচিতে  অংশগ্রহণ শরণার্থী শিশুদের আত্মপরিচয়কে সুদৃঢ় করে। এটি তাদের বিদ্যালয়ের ফলাফল, শিক্ষাগত আকাঙ্ক্ষা ও আন্তঃব্যক্তিক দক্ষতাকে উন্নত করতে সাহায্য করে। এসব কর্মসূচি কেবলমাত্র প্রাতিষ্ঠানিকই নয়, বরং সামাজিক এবং মানসিক প্রেক্ষাপটেও শিশুদের জীবনকে ইতিবাচকভাবে প্রভাবিত করে। বিশেষ করে শরণার্থীরা যেহেতু ভাষা, জাতি, ধর্ম ও সামাজিক শ্রেণিভিন্নতার কারণে সুবিধাহীন অবস্থায় থাকে, তাই তারা সম্প্রদায়ভিত্তিক সংস্থাগুলোর সহায়তা গ্রহণ করতে পারে। এই ধরনের সংস্থাগুলি শিশু ও তাদের পরিবারকে শিক্ষাগত, সামাজিক ও মানসিক সহায়তা প্রদান করে, যা তাদের পুনর্বাসন ও একটি নতুন পরিবেশে মানিয়ে নেওয়ার প্রক্রিয়াকে অনেক সহজ করে তোলে। গবেষণাটি এমন সমর্থনের গুরুত্বকেও বিশেষভাবে উল্লেখ করেছে। 

ডঃ রক্সাসের এক গবেষণায় দেখা গেছে, শরণার্থী শিশুদের প্রায়শ এমন কোনো স্কুল-কর্মসূচিতে প্রবেশের সুযোগ থাকে না, যা তাদের শিক্ষাগত, মানসিক ও সামাজিক চাহিদা পূরণ করতে পারে। ফলস্বরূপ ভাষাগত বাধা, অতীতের মানসিক অসুস্থতা ও অতিরিক্ত শিক্ষাসেবার অভাবের কারণে তারা সরকারি স্কুলে ভালোভাবে মিশতে পারে না। গবেষণায় আরো বলা হয়েছে, একটি পাঠক্রবহির্ভূত কার্যক্রমের অংশ হিসেবে বিদ্যালয় ও গবেষণায় স্থানীয় মানুষদের শরণার্থী শিশুদের সঙ্গে সরাসরি মেলামেশার সুযোগ দেওয়া হয়। এর মূল উদ্দেশ্য ছিল, শিশুদের বাস্তব জগতের সঙ্গে পরিচয় করানো; যেন তারা শুধু বইয়ের জ্ঞান ও শ্রেণিকক্ষের শিক্ষায় সীমাবদ্ধ না থেকে বাস্তব জীবনের নানা সমস্যা, সামাজিক রীতিনীতি এবং স্থানীয়দের ভিন্নধর্মী সংস্কৃতি ও আচরণের সঙ্গে পরিচিত হতে পারে। গবেষণার ফলাফলে দেখা গেছে, এই ধরনের কার্যক্রম শরণার্থী শিশুদের দ্বৈত সুবিধা প্রদান করে। একদিকে তারা স্থানীয় সম্প্রদায়ের সদস্যদের কাছ থেকে সরাসরি সামাজিক এবং মানসিক সহায়তা পায়; যেমন বন্ধুত্ব, পরামর্শ ও স্থানীয় জীবনধারার সঙ্গে মানিয়ে নেওয়ার সহায়তা। অন্যদিকে, তারা বিভিন্ন সম্প্রদায়, তাদের কার্যক্রম, সংস্কৃতি ও সামাজিক রীতিনীতি সম্পর্কে জানতে পারে, যা তাদের অন্তর্ভুক্তি এবং সামাজিক অভিযোজনকে সহজ করে।

২০০৮ সালে ড. কানু একটি গবেষণায় দেখান যে, স্কুলের পরিবেশ শরণার্থী শিশুদের সাংস্কৃতিক অভিযোজনের জন্য একটি গুরুত্বপূর্ণ ক্ষুদ্রপ্রণালী। গবেষণায় বলা হয়েছে, স্কুলকে আরো অন্তর্ভুক্তিমূলক করতে কিছু পরিবর্তন আনা যেতে পারে। উদাহরণস্বরূপ অবসরে বিভিন্ন সংস্কৃতির ওপর ভিত্তি করে বিশেষ কর্মসূচি আয়োজন করা, ক্যাফেটেরিয়ায় বৈচিত্র্যময় খাবারের ব্যবস্থা করা এবং মুসলিম শিক্ষার্থীদের জন্য প্রার্থনার কক্ষ স্থাপন করা। এছাড়াও শিক্ষকেরা শরণার্থী শিশুদের বিশেষ চাহিদা, সংস্কৃতি ও পরিস্থিতি বুঝার জন্য প্রশিক্ষণ গ্রহণ করলে তারা তাদের পাঠ্যক্রম ও শিক্ষাদান পদ্ধতিকে এই শিক্ষার্থীদের সাথে মানিয়ে নিতে পারবেন।

ড. পাস্তুরের ২০১৬ সালের গবেষণা প্রবন্ধে স্কুলের বাইরে পরিচালিত কার্যক্রমগুলোর সুবিধাগুলোও বিশদভাবে আলোচনা করা হয়েছে, যা শরণার্থী শিক্ষার্থীদের শিক্ষাগত উন্নতি ও সামাজিক অন্তর্ভুক্তিতে সহায়ক হতে পারে। উদাহরণস্বরূপ, স্কুল ও তার আশেপাশের বিভিন্ন সংস্থার মধ্যে সম্প্রদায়ভিত্তিক সহযোগিতা শরণার্থী শিক্ষার্থীদের তাদের পূর্ণ সম্ভাবনা অর্জনে সাহায্য করতে পারে। এছাড়াও ড. ওয়েলম্যান ও ড. বেইয়ের শিল্পশিক্ষা সংক্রান্ত গবেষণায় দেখা গেছে যে, চিত্রশিল্প শরণার্থী শিক্ষার্থীদের স্কুলের ভিতরে এবং বাইরে তাদের নিজস্ব ভূমিকা খুঁজে পেতে সাহায্য করতে পারে, যা জাদুঘর, বিদ্যালয় ও শিল্প প্রদর্শনীর মধ্যে সহযোগিতার মাধ্যমে সম্ভব হয়। ড. ব্রুনিকের গবেষণাপত্রেও দেখা গেছে যে, চিত্রকলার মতো শৈল্পিক কার্যক্রমও শরণার্থী শিক্ষার্থীদের মানসিক আঘাত মোকাবেলায় একটি মূল্যবান অতিরিক্ত কার্যক্রম হিসেবে কাজ করতে পারে। ড. ও’শিয়ার ২০০০ সালের নিবন্ধ অনুযায়ী, স্কুলে থাকলেও পাঠ্যক্রম-বহির্ভূত স্কুলভিত্তিক মানসিক স্বাস্থ্য সেবাগুলো শিশুদের "শক্তি ও দুর্বলতা মূল্যায়ন স্কোর" (এসডিকিউ) হ্রাস করতে সক্ষম হয় এবং সামাজিক-অর্থনৈতিক অবস্থার সঙ্গে যুক্ত প্রতিবন্ধকতা ও মানসিক আঘাতের মুখোমুখি শিক্ষার্থীদের ক্ষেত্রে এটি নাটকীয়ভাবে ইতিবাচক প্রভাব ফেলে। ড. থমাসের পরিচালিত গবেষণায় সুপারিশ করা হয়েছে যে, স্কুলের সামাজিক কর্মীদের প্রশিক্ষণ দেওয়া উচিত, যাতে তারা শরণার্থী শিশুদের চাপ ও মানসিক আঘাত মোকাবেলায় সহায়তা করতে পারে। এছাড়া ড. ড্যানিয়েলের ২০১৮ সালের প্রবন্ধে বলা হয়েছে যে, শরণার্থী শিশুরা নিজেদের স্কুলের কাজ সম্পন্ন করতে ট্রান্সল্যাংগুয়েজিং (বিভিন্ন ভাষার মিশ্র ব্যবহার) ও সামাজিক যোগাযোগ মাধ্যমের সুবিধা নিতে পারে এবং স্কুলের শিক্ষক ও শিক্ষাবিদরা এই দক্ষতাকে কাজে লাগিয়ে কিশোরদের বহুমুখী প্রতিভাকে সহায়তা করতে পারেন। ২০১৭ সালে প্রকাশিত একটি গবেষণাপত্রও দেখায় যে, শরণার্থী শিশুরা অঙ্কন ও মনের ভাব প্রকাশের কৌশল ব্যবহার করে নিজেদের ব্যক্তিত্ব ও সংস্কৃতি প্রকাশ করে। এতে তারা নতুন সংস্কৃতি ও পরিবেশে মানসিকভাবে সহজে খাপ খায় এবং একই সঙ্গে নিজেদের সংস্কৃতি ও পরিচয় ধরে রাখতে পারে।

শিক্ষা ব্যবস্থায় শরণার্থীদের জন্য প্রণীত নীতিমালার ওপর ভিত্তি করে পরিচালিত একটি গবেষণা প্রবন্ধে উল্লেখ করা হয়েছে যে, জর্ডানে শরণার্থীরা প্রায়শ প্রাতিষ্ঠানিক বৈষম্যের মুখোমুখি হয়; বিশেষ করে তারা সহশিক্ষা কার্যক্রমে সমান সুযোগ পায় না। প্রবন্ধ অনুযায়ী, শরণার্থীদের শিক্ষার জন্য বরাদ্দকৃত অর্থায়ন অধিকাংশ ক্ষেত্রে জরুরি তহবিল থেকে আসে, যার ফলে দীর্ঘমেয়াদি পরিকল্পনার অভাব দেখা দেয়। এই পরিস্থিতির কারণে অনেক সময় শরণার্থী শিশুদের আলাদা বিদ্যালয়ে কিংবা সম্প্রদায়ভিত্তিক গড়ে ওঠা স্কুলে শিক্ষা গ্রহণ করতে হয়। অপরদিকে, ইরানে এমন একটি নীতি বিদ্যমান রয়েছে, যেখানে শরণার্থী শিক্ষার্থীদের জাতীয় শিক্ষা ব্যবস্থার অন্তর্ভুক্ত করা হয়; ফলে তারা স্থানীয় শিক্ষার্থীদের সঙ্গে একই সহশিক্ষা কার্যক্রম ও অতিরিক্ত শিক্ষামূলক কর্মসূচিতে অংশগ্রহণের সুযোগ পায়। সহপাঠক্রমিক কার্যক্রমে অংশগ্রহণ সম্পর্কিত ২০১৬ সালে প্রকাশিত একটি গবেষণায় উল্লেখ করা হয়েছে যে, শরণার্থী শিশুরা সাধারণত বিদ্যালয়ের অধিকাংশ সহপাঠক্রমিক কর্মকাণ্ডে অংশগ্রহণের ক্ষেত্রে অন্যান্য শিক্ষার্থীদের সঙ্গে প্রায় সমান অবস্থানেই থাকে। তবে একই গবেষণায় আরো দেখা যায় যে, শরণার্থী শিশুরা স্কুল-শেষের ক্রীড়া কার্যক্রমে অংশ নিতে তুলনামূলকভাবে কম আগ্রহী হয় বা কম সুযোগ পায়। পাশাপাশি তারা শিশু পরিচর্যা কেন্দ্রে উপস্থিত হওয়ার ক্ষেত্রেও পিছিয়ে রয়েছে এবং অভিভাবক-শিশু সম্মেলনেও তাদের উপস্থিতির হার অন্যান্যদের তুলনায় কম দেখা যায়।  ২০১১ সালের একটি পর্যালোচনায় উল্লেখ করা হয় যে, শুধুমাত্র বিদ্যালয়গুলো একাই শরণার্থীদের সাংস্কৃতিক ও ভাষাগত চাহিদা পূরণে পর্যাপ্ত সহায়তা দিতে সক্ষম নয়। তাই ওই প্রবন্ধে প্রস্তাব করা হয়েছে যে, "শরণার্থী সহায়ক কর্মসূচির" মতো মাধ্যমিক বিদ্যালয়ভিত্তিক উদ্যোগগুলো শরণার্থীদের সাক্ষরতা উন্নয়নে কার্যকর ভূমিকা রাখতে পারে। কারণ এসব কর্মসূচি বিদ্যালয় ও বেসরকারি সংস্থার (এনজিও) মধ্যে অংশীদারিত্ব গড়ে তোলে, যা শিক্ষার্থীদের জন্য অতিরিক্ত শিক্ষাগত সহায়তা এবং শেখার উপযোগী পরিবেশ নিশ্চিত করতে সহায়ক হয়।

### কর্মসূচি
২০১৪ সালে প্রকাশিত ডক্টর জর্জিসের গ্রন্থটি শরণার্থী শিশুদের জন্য সহপাঠক্রমিক সহায়তার একটি বিস্তৃত ও কার্যকর উদাহরণ হিসেবে "রূপান্তর সহায়তা কর্মসূচির" (ইনভলভড ট্রানজিশন সাপোর্ট প্রোগ্রাম) কথা তুলে ধরে।  এই গবেষণায় ব্যাখ্যা করা হয়েছে যে, নতুন পরিবেশে নিজেদের মানিয়ে নেওয়ার প্রক্রিয়ায় শরণার্থী শিশুদের ভাষাগত, সামাজিক ও প্রাতিষ্ঠানিক চাহিদা পূরণে এই কর্মসূচিটি বহুমাত্রিক সহায়তা প্রদান করে। এতে প্রথমত শ্রেণিকক্ষে ইংরেজি ভাষায় শিক্ষার্থীদের বিশেষ সহায়তা দেওয়া হয়, যাতে তারা পাঠ্যবিষয়ক বিষয়বস্তু ভালোভাবে বুঝতে পারে এবং সহপাঠীদের সঙ্গে তাল মিলিয়ে এগিয়ে যেতে সক্ষম হয়। দ্বিতীয়ত, বিদ্যালয়-পরবর্তী সময়ে আয়োজিত কার্যক্রমের মাধ্যমে শিশুদের জন্য বিভিন্ন বিনোদনমূলক কর্মকাণ্ডের সুযোগ সৃষ্টি করা হয়, যা তাদের মানসিক চাপ কমাতে সহায়ক হয়। একই সঙ্গে হোমওয়ার্ক সহায়তার ব্যবস্থা থাকায় শিক্ষার্থীরা পড়াশোনায় পিছিয়ে পড়ার ঝুঁকি কমায়। এই কর্মসূচির একটি অত্যন্ত গুরুত্বপূর্ণ অংশ হলো অভিভাবক-কেন্দ্রিক সহায়তা। এতে শরণার্থী বাবা–মায়েদের জন্য ইংরেজি ভাষা শিক্ষা ও কম্পিউটার প্রশিক্ষণ ক্লাসের আয়োজন করা হয়, যেন তারা বিদ্যালয়ের সঙ্গে যোগাযোগ বজায় রাখতে পারেন এবং সন্তানদের শিক্ষাজীবনে সক্রিয়ভাবে অংশগ্রহণ করতে সক্ষম হন। বিদ্যালয়ভিত্তিক সেবার আওতায় আরো রয়েছে দোভাষী ও অনুবাদ পরিষেবা, বিদ্যালয় থেকে সরাসরি ফোনের মাধ্যমে পরিবারের সঙ্গে ব্যক্তিগত যোগাযোগের ব্যবস্থা, সাংস্কৃতিক মধ্যস্থতা এবং প্রয়োজন অনুযায়ী নিজের অধিকার রক্ষার ভূমিকা।  গবেষণার উপসংহারে ড. জর্জিস উল্লেখ করেন যে, শরণার্থী অভিভাবকদের সহায়তায় নিয়োজিত সাংস্কৃতিক মধ্যস্থতাকারীরা বিদ্যালয় ও পরিবারের মধ্যে একটি কার্যকর সেতুবন্ধন তৈরি করেন। ফলে শিক্ষার্থীদের অভিভাবকদের মধ্যে বিদ্যালয়ের প্রতি আস্থা ও সম্পৃক্ততা বৃদ্ধি পায় এবং শরণার্থী শিশুদের মধ্যে অন্তর্ভুক্তির অনুভূতি, নিরাপত্তাবোধ ও সামাজিক সমর্থন আরো অধিক দৃঢ় হয়। দীর্ঘমেয়াদে এই ধরনের সমন্বিত সহায়তা কর্মসূচি শরণার্থী শিশুদের শিক্ষাগত সাফল্য ও সামাজিক অভিযোজনের জন্য অত্যন্ত গুরুত্বপূর্ণ ভূমিকা পালন করে।

অস্ট্রেলিয়ান লিটারেসি অ্যান্ড নিউমেরেসি ফাউন্ডেশন, ইউনিভার্সিটি অব ওয়েস্টার্ন সিডনি ও নিউ সাউথ ওয়েলস ডিপার্টমেন্ট অব এডুকেশন অ্যান্ড ট্রেনিঙের যৌথ উদ্যোগে গঠিত "শরণার্থী সহায়তা কর্মসূচি" (রিফিউজি অ্যাকশন সাপোর্ট) কর্মসূচি নিয়ে করা একটি পর্যালোচনায় স্পষ্টভাবে উল্লেখ করা হয়েছে যে, এই কর্মসূচিটি অস্ট্রেলিয়ার বিভিন্ন বিদ্যালয়ের শিক্ষামূলক লক্ষ্য বাস্তবায়নে গুরুত্বপূর্ণ ভূমিকা রেখেছে। এই কর্মসূচির আওতায় নিযুক্ত শিক্ষকেরা শরণার্থী শিক্ষার্থীদের নিয়মিত পাঠ্যকার্য সম্পাদনে সরাসরি সহায়তা প্রদান করতেন। উদাহরণস্বরূপ, তারা শিক্ষার্থীদের অ্যাসাইনমেন্ট বোঝাতে, পরিকল্পনা করতে ও সঠিকভাবে সম্পন্ন করতে ব্যক্তিগতভাবে সহায়তা প্রদান করতেন। এছাড়া রিফিউজি অ্যাকশন সাপোর্টের শিক্ষকদের মাধ্যমে এমন বিশেষায়িত ও লক্ষ্যভিত্তিক সহায়তা নিশ্চিত করা সম্ভব হয়, যা বিদ্যালয়ের সাধারণ শিক্ষকরা শ্রেণিকক্ষের অতিরিক্ত দায়িত্ব এবং সময়ের সীমাবদ্ধতার কারণে প্রায়শ দিতে পারেন না। ফলে শরণার্থী পটভূমির শিক্ষার্থীরা তাদের শেখার ঘাটতি কাটিয়ে উঠতে সক্ষম হয়েছে এবং তাদের আত্মবিশ্বাস বৃদ্ধি পেয়েছে। এর ফলে বিদ্যালয়ের সামগ্রিক শিক্ষাব্যবস্থার সঙ্গে শিক্ষার্থীরা আরো ভালোভাবে যুক্ত হতে পেরেছে।

আরেকটি পরিপূরক স্কুলভিত্তিক কর্মসূচি হলো আফ্রিকীয় সম্প্রদায়ভিত্তিক শিক্ষা (আফ্রিকান কমিউনিটি এডুকেশন; এসিই)। হেডি লিন বিরন কর্তৃক পরিচালিত এসিই-কে বিশ্লেষণকারী একটি গবেষণামূেক প্রবন্ধে দেখা যায় যে, এই কর্মসূচিটি এমন শরণার্থী শিক্ষার্থীদের সহায়তা প্রদান করে, যারা ইংরেজি ভাষায় দক্ষতার ঘাটতি ও অতীতের মানসিক আঘাতের কারণে বিদ্যালয়ে বঞ্চনা, একঘরে হয়ে পড়া এবং শেখার ক্ষেত্রে নানা সমস্যার সম্মুখীন হয়। এছাড়াও ড. ঝৌ ও ড. ব্যাংকস্টনের ২০০০ সালের একটি গবেষণায় উল্লেখ করা হয়েছে যে, ভিয়েতনামী শরণার্থীরা প্রাতিষ্ঠানিক দিক বিবেচনায় বিদ্যালয়ে ভালো ফলাফল করতে পারলেও তাদের মধ্যে এমন মানসিক চাপ ও মনস্তাত্ত্বিক সংকট বিদ্যমান থাকতে পারে, যা প্রায়শ তাদের ভালো শিক্ষাগত সাফল্যের আড়ালে উপেক্ষিত থেকে যায়। গবেষণাটি "সহকারী সহপাঠী দল" গঠনের সুপারিশ করে, যাতে শিশুরা একে অপরের সঙ্গে নিজেদের মানসিক চাপ, দুশ্চিন্তা ও অভিজ্ঞতা ভাগ করে নিতে পারে। এ ধরনের দলের মাধ্যমে শিশুরা পারস্পরিক বোঝাপড়া ও সহানুভূতিমূলক পরিবেশ পায়, যা তাদের মানসিক স্বাস্থ্যের উন্নতি এবং সামাজিক অভিযোজনকে সহজ করে তোলে।

এছাড়া, ২০০৭ সালের ড. বেইরেন্সের একটি গবেষণাপত্রে “শিশু তহবিল সেবা” নামক একটি কর্মসূচির বিস্তারিত আলোচনা করা হয়েছে। এই কর্মসূচির মূল লক্ষ্য ছিল শরণার্থী শিশুদের সামাজিক বঞ্চনা ও বিচ্ছিন্নতা কমানো। বিশেষভাবে, ব্যবহারিক সহায়তা (যেমন দৈনন্দিন সমস্যায় সাহায্য) ও আবেগগত সহায়তা ( মানসিক সমর্থন) প্রদানের মাধ্যমে শরণার্থী শিশুদের সঙ্গে সমাজের অন্যান্য অংশের মধ্যে সামাজিক সেতুবন্ধন তৈরি করা। এর ফলে শরণার্থী শিশুরা নিজেদের আরো অন্তর্ভুক্ত, নিরাপদ ও গ্রহণযোগ্য অনুভব করতে পারে। 

## প্রতিবন্ধী
শরণার্থী শিশুদের মধ্যে সবচেয়ে করুণ পরিস্থিতির শিকার হয় প্রতিবন্ধী শিশুরা। প্রতিবন্ধী শিশুদের প্রায়শ শারীরিক ও যৌন নির্যাতন, শোষণ ও অবহেলার শিকার হতে হয়। এরা কেবল শিক্ষা কর্মসূচির বাইরেই থাকে না, বরং তাদের পূর্ণ সম্ভাবনার উপলব্ধি ও অর্জনের জন্য প্রয়োজনীয় সহায়তাও দেওয়া হয় না।

শরণার্থী শিবির ও অস্থায়ী আশ্রয়কেন্দ্রে প্রতিবন্ধী শিশুদের চাহিদা প্রায়শ উপেক্ষিত হয়। বিশেষ করে নেপালের ভুটানি শরণার্থী শিবির, থাইল্যান্ডের বর্মা শরণার্থী শিবির, ইয়েমেনের সোমালি শরণার্থী শিবির, কেনিয়ায় সোমালি শরণার্থীদের জন্য দাদাব শিবির এবং সুদান ও শ্রীলঙ্কার দেশান্তরিত ব্যক্তিদের শিবিরে পরিচালিত একটি গবেষণায় দেখা গেছে যে, অনেক সাধারণ সেবাই প্রতিবন্ধী শিশুদের বিশেষ চাহিদা যথাযথভাবে পূরণ করতে ব্যর্থ হয়েছে। এই গবেষণা আরো জানায় যে, নেপাল ও ইয়েমেনে সেরিব্রাল পালসি ও হাঁটু ফাটল সমস্যায় আক্রান্ত শিশুরা তাদের জন্য বরাদ্দকৃত খাবার পেতে সক্ষম হচ্ছেন না। একই গবেষণায় আরো দেখা গেছে যে, যদিও জরিপকৃত সব দেশে প্রতিবন্ধী শিশুরা স্কুলে যাচ্ছিল এবং নেপাল ও থাইল্যান্ডের শরণার্থী শিবিরগুলিতে প্রতিবন্ধী শিশুদের স্কুলে সংহত করার সফল কর্মসূচি চালু রয়েছে, তবে অন্যান্য অনেক দেশই প্রতিবন্ধী শিশুদের স্কুলে যাওয়ার জন্য উৎসাহিত করতে ব্যর্থ হয়েছে।  এছাড়াও, ২০১৩ সালের মার্চে উত্তর ও পূর্ব লেবাননে পরিচালিত চার সপ্তাহব্যাপী চলমান একটি সমীক্ষার সময় অংশগ্রহণকারী সিরীয় অভিভাবকরা জানিয়েছিলেন যে, লেবাননে পৌঁছানোর পর তাদের প্রতিবন্ধী সন্তানরা স্কুলে যাচ্ছিল না এবং অন্যান্য শিক্ষামূলক কার্যক্রমেও অংশগ্রহণ করছিল না। জর্ডানে অবস্থানকারী সিরীয় শরণার্থী শিশুদের মধ্যেও প্রতিবন্ধিত্বকে শিশুদের প্রধান শিক্ষাগত বাধা হিসেবে চিহ্নিত হয়েছে। 

তদ্রূপ, যুক্তরাজ্যে প্রতিবন্ধী শরণার্থী শিশুদের প্রতি সীমিত মনোযোগ দেওয়া হচ্ছে। ২০১৭ সালের ফেব্রুয়ারিতে জানা যায় যে, দেশটির সরকার আংশিকভাবে "প্রতিবন্ধী শিশুদের পুনর্বাসন কর্মসূচি" স্থগিত করার সিদ্ধান্ত নিয়েছে। এই কর্মসূচির মূল উদ্দেশ্য ছিল মধ্যপ্রাচ্য ও উত্তর আফ্রিকার দেশগুলো থেকে আগত ৩,০০০ শিশু ও তাদের পরিবারের পুনর্বাসন নিশ্চিত করা। এই স্থগিতাদেশের কারণে পরবর্তী ঘোষণা না আসা পর্যন্ত প্রতিবন্ধী ও যেসব তরুণ শারীরিক, মানসিক বা শিক্ষাগত কারণে অধিক সহায়তার মুখাপেক্ষী– তাদের এই কর্মসূচিতে অন্তর্ভুক্ত করা হবে না।

বিশ্বের অধিকাংশ দেশ শরণার্থী শিশুদের মধ্যে প্রতিবন্ধী শিশুদের জন্য মানবিক সহায়তা দেওয়ার সময় তাদের বিশেষ চাহিদার বিষয়টি উপেক্ষা করে। কারণ এই শিশুদের সম্পর্কে পর্যাপ্ত তথ্য কারো কাছে থাকে না। রবার্টস ও হ্যারিস (১৯৯০) বলেছেন যে, যুক্তরাজ্যে প্রতিবন্ধী শরণার্থী শিশুদের যথেষ্ট পরিসংখ্যান ও বাস্তব তথ্য নেই। ২০১৩ সালে রিপোর্ট করা হয়েছিল যে, জর্ডানে থাকা সমস্ত সিরীয় শরণার্থীর প্রায় ২৬% এর শারীরিক, বৌদ্ধিক ও প্রতিবন্ধিতা সমস্যা রয়েছে; কিন্তু শিশুদের ক্ষেত্রে এমন নির্দিষ্ট কোনো তথ্য নেই।

## আরো দেখুন

* শরণার্থী
* শরণার্থী আইন
* শরণার্থীদের অবস্থান সংক্রান্ত কনভেনশন
* শরণার্থী ভ্রমণপত্র
* শিশু পাচার
* শিশু অপহরণ
* শিশু বিক্রয়
* শিশু লন্ডারিং
* আন্তর্জাতিক শিশু অপহরণ
* অভিভাবক কর্তৃক শিশু অপহরণ

## তথ্যসূত্র

বিষয়শ্রেণী:শিশু
বিষয়শ্রেণী:শিশু ও মৃত্যু
বিষয়শ্রেণী:শরণার্থী


## বহিঃসংযোগ

* Educational Handbook for Refugee Parents. International Rescue Committee.
বিষয়শ্রেণী:শিশুতোষ সমাজকল্যাণ